
De aceeași autoare în colecţia „EL și EA“ a mai apărut: 
O SCRISOARE NEPREVĂZUTĂ NR. 303 


Viitoarea mireasă Edwina Mason ocupată cu pregătirile de 
nuntă, primește cu poșta specială o scrisoare de la Charles, 
logodnicul ei. 

Așa cum era planificat, Charles se întoarce de la Paris unde 
a studiat un an la Sorbona. Este însoţit de proaspăta lui soţie 
Chloe... 

Ca să facă față situaţiei neprevăzute, Edwina concepe un 
ingenios plan de atac. 


Capitolul 1 


Când Kay Somers traversă curtea dreptunghiulară dintre 
Căminul Surorilor și clădirea principală a spitalului, ochii i se 
ridicară automat spre ceas. În acel moment, lui Kay i se păruse 
că ceasul fusese forța ce o îndrumase în toţi acești ani de când 
era la St. Jude's. Nici măcar nu era un ceas mai acătării; în loc 
de arătătoare avea două mâini care indicau ora, mâini scorojite 
și ruginite de iernile prin care trecuseră. Și totuși acel ceas, 
instalat într-un turn urât dintr-un colţ al curţii părea să-i fi influ- 
entat lui Kay fiecare acţiune din ziua când fusese o timidă 
studentă pregătindu-se pentru cariera de asistentă medicală. 
Întotdeauna ceasul avusese puterea s-o facă să-i sară inima și s-o 
umple de neliniște. O anunţa că mai sunt două minute până la 
raportul de gardă, sau doar un minut ca să mai găsească un loc 
în sala de lectură şi apoi, după orele preţioase de lenevie, o 
trimitea în grabă spre căminul surorilor, pentru ca, abia 
răsuflând, să se schimbe înapoi în uniformă. Fusese un stăpân 
nemilos și — chiar și astăzi — ca atrasă de un magnet, Kay se trezi 

cu ochii aţintiţi asupra lui. Mâinile indicau exact opt, nici măcar 
o secundă în minus și Kay deveni conștientă de acel fior 
obișnuit de teamă. 

Dar într-o clipă își reveni și încetini pasul privind sfidătoare 
în direcţia ceasului. 

Acum nu mai conta, după ani întregi de disciplină și rutină, 
putea în sfârșit să se relaxeze. Cu o mișcare inconștientă își băgă 
mâna în buzunar pipăind scrisoarea ce se afla acolo și se liniști. 
Scrisoarea lui Robin, conţinutul căreia îl va aduce la cunoștință 
intendentei chiar în acea dimineață, scrisoarea care o va scăpa de 
viața de spital, scrisoarea care o va elibera! Kay îşi îndreptă faţa 
spre soarele care tocmai începea să se arate deasupra clădirii, 
până când căldura lui îi atinse șuvițele de aramă de sub severa 
bonetă albă și-i lumină trăsăturile fin cizelate ale ovalului feţei. 
Faţa ei, fără nici un pic de fard, fusese prea palidă, prea lipsită de 
expresie pentru a fi categorisită drept frumoasă, dar când soarele 
aduse căldură palorii transparente a pielii, deveni radioasă. 

Poate că ceasul nu era satisfăcut de indicarea simplă a orei, 
aşa că începu să bată ritmic. Acum puterea obișnuinţei era prea 
puternică și Kay își grăbi mersul, pașii săi răsunând în curtea 
pavată şi pustie. Precis trebuie să fi întârziat, căci nu-și mai 
amintea să fi fost singură în curtea mare. 

Portarul își murmură salutul obișnuit, după care adăugă: 

— Aţi întârziat în dimineaţa asta, soră, nu-i așa? Cu cinci 
minute înainte de fix am început să vă aştept, dar nu mai 
apăreaţi. Nu s-a mai întâmplat niciodată la dumneavoastră care 
sunteţi atât de punctuală, așa că m-am minunat! 

Chiar așa și era. Când Kay fusese promovată în poziţia supe- 
rioară de soră şefă se întrebase dacă acum după ani de muncă 

grea, n-ar putea să se relaxeze puţin. Dar nu se întâmplase așa, 
obișnuinţa sau poate un simţ al datoriei înnăscut și cunoașterea 
faptului că dacă ea nu se supunea unei discipline severe, nu va 
putea cere disciplină nici celor pe care le conducea, fuseseră mai 
puternice decât ea. Kay închise grilajul liftului și apăsă pe buton. 
Azi era altceva. Scrisoarea lui Robin îl deschisese perspectiva 
unei vieţi noi în care regulile și regulamentele nu mai existau. 

Un zumzet de activitate ajunse la urechile lui Kay când 
deschise ușile rabatabile ce duceau spre Salonul de chirurgie 
numărul doi, de care răspundea ea și, după o privire rapidă și 
experimentată, ca să vadă dacă totul era în ordine, deschise ușa 
ce ducea în micul ei birou. Asistenta care ședea la biroul ei se 
ridică încet la intrarea lui Kay. 

— Iată-te, ai apărut! În vocea ei era o notă de ușurare. M-am 
întrebat dacă ești bolnavă, tocmai aveam de gând să sun la 
cămin... 

— Şi de ce ar fi trebuit să fiu bolnavă? În vocea lui Kay se 
simţea un râs sfidător, atât de neobișnuit faţă de calmul ei 
obișnuit, așa încât cealaltă fată o privi surprinsă. De ce câteva 
minute de întârziere la datorie provoacă o astfel de consternare? 
se interesă Kay. 

— Eşti întotdeauna atât de punctuală... și Dumnezeu să le 
ferească pe cele din subordinea ta care nu sunt! răspunse 
prompt Janet Ling. Este o adevărată binecuvântare să știi că 
modelul de perfecțiune mai poate și greși, adăugă ea râzând. 

Asistenta Ling fusese prietena lui Kay — poate singura ei pri- 
etenă — chiar de când îmbrăcase uniforma. 

— Cu o astfel de colegă eficientă, mă întreb la ce mai sunt 
necesară eu! râse Kay când se așeză pe locul de unde se ridicase 

Janet. Văd că te-ai uitat şi prin rapoartele asistentelor de noapte, 
adăugă ea uitându-se la hârtiile de pe biroul ei. Apoi, împingân- 
du-le intenţionat, se învârti cu scaunul pentru a-și privi colega în 
faţă. Să-ţi spun de ce am întârziat azi-dimineaţă? 

— Un motiv serios nu că n-a sunat ceasul sau ai dormit prea 
mult? 

Cu un gest încet, deliberat, Kay scoase scrisoarea şifonată din 
buzunar și tinând-o strâns, continuă: 

— Janet... plec... mă mărit. 

— Kay, nu este adevărat!... Nu e posibil! Janet se sufocă de 
uimire, căutându-și cuvintele. Dar n-ai spus nimic niciodată... 
cine este?... Când s-a întâmplat? 

— S-a întâmplat azi dimineaţă... adică această scrisoare. Kay 
împături plicul și-l puse la loc în buzunar. Precis îţi amintești... 
Ti-am vorbit despre el, Robin Aldon — el și eu, și sora mea 
Penelopa, obișnuiam să ne jucăm împreună când eram copii. Ai 
lui aveau o fermă mare lângă noi, la Thorndene, și mai târziu el 
a plecat în străinătate... Ţi-amintești că ţi-am spus, insistă ea și 
când Janet confirmă, Kay continuă, vocea încălzindu-i-se în tim- 
pul povestirii și obrajii colorându-i-se. A plecat la o firmă de 
mașini agricole din Australia; dar tatăl lui a murit și Robin se 
întoarce să se ocupe de ferma familiei. Ei bine, noi am 
corespondat întotdeauna, eram într-un fel logodiţi, când el a ple- 
cat, dar eram atât de tineri încât nu se punea problema 
căsătoriei, și pe atunci el se aștepta să se întoarcă peste doi ani, 
aşa că ne-am hotărât să așteptăm. 

— Şi de cât timp nu l-ai mai văzut pe acest bărbat? întrebă 
Janet, încă nevenindu-i să creadă în cuvintele prietenei sale. 

— Şapte ani!... Aproape o viaţă, râse Kay. Dar Robin nu s-ar 
schimba niciodată, este un pic ca tine, plin de veselie... Mi-aduc 
aminte că odată, când a venit în vacanţă, a avut o ceartă cu 
vicarul asupra unor mere furate, așa că a împrăștiat piper peste 
toate stranele chiar înainte de slujbă care s-a transformat într-un 
lung strănut! 

— Nu cred că se mai gândește la astfel de lucruri acum, pre- 
supun că s-a transformat într-o persoană respectabilă, comentă 
sec Janet, apoi adăugă cu oarecare căldură: Este un timp 
îngrozitor de lung de când nu l-ai mai văzut pe acest bărbat... nu 
crezi că te cam grăbești... Vreau să spun, n-ar fi mai bine să vezi 
ce s-a întâmplat cu el în șapte ani? 

— Nimic nu l-ar schimba pe Robin, stabili Kay cu convingere 
— și oricum, dacă el s-a schimbat, m-am schimbat și eu, amândoi 
suntem mai în vârstă și probabil mai înţelepţi, nu mă îndoiesc că 
vom fi la fel de buni prieteni ca întotdeauna. 

Janet se aplecă și-și puse mâna pe a lui Kay: 

— Kay, întâlnește-te întâi cu el...nu face încă nici un anunţ, o 
săptămână în plus nu-i mare lucru. 

— Nu fi așa de îngrijorată, prostuţo, râse Kay cu indulgență. 
Robin și cu mine ne-am înțeles bine întotdeauna. Acum șapte ani 
ne iubeam și chiar dacă o să descoperim că nu mai suntem așa 
de îndrăgostiţi ca în adolescenţă, are vreo importanță? Nu putem 
fi fericiţi și așa? 

Janet scutură din cap cu îndoială. 

— Încă mai cred că nu e înțelept să faci vreun anunt; fii 
cuminte şi întâlnește-te întâi cu acest Robin. 

— Janet, vino-ţi în fire! o admonestă Kay. Mai bine să stau cu 
Robin fără dragoste decât să-mi petrec restul zilelor îmbătrânind 

și devenind tot mai acră. Nu înţelegi cât îmi este silă de toate, cât 
urăsc această rutină nesfârşită, cât de tare detest fumul și praful 
Londrei, cărămizile murdare şi zugrăveala acestei clădiri, aceleași 
feţe în fiecare zi! Roșeaţa îi cuprinsese din nou obrajii și ochii îi 
sclipeau dându-i o nouă frumuseţe feţei. Eu nu sunt ca tine, nu 
sunt simpatizată cum ești tu, niciodată n-am fost și cu cât capăt 
mai multă autoritate cu atât este mai rău. 

— Prostii! protestă Janet, dar cunoștea prea bine adevărul 
spuselor prietenei sale. 

Kay nu era simpatizată de personal, niciodată nu fusese. Se 
credea despre ea că este rece, distantă, neprietenoasă și dură cu 
cele tinere, dar Janet descoperise adevărata căldură ce exista sub 
această aparenţă. Ea n-ar fi trebuit să-și aleagă o astfel de carieră, 
recunoștea Janet; Kay fusese prea sensibilă și atitudinea prezentă 
era rezultatul inevitabil. 

— Janet, ascultă. Kay se aplecă spre prietena ei. Robin va veni 
în Anglia săptămâna viitoare... eu am trei săptămâni de con- 
cediu; am să-i spun șefei că-l voi lua la începutul lunii viitoare, 
ceea ce înseamnă că voi fi la Thorndene la timp ca să-l întâmpin. 
Bineînţeles că va trebui s-o anunţ pe ṣefa că plec o lună, proba- 
bil mai mult. Nu pot s-o las baltă, fiindcă a fost foarte bună cu 
mine. Sigur că nunta va fi foarte liniștită, nu va fi timp pentru 
ceva mai pompos. Am doar trei săptămâni în care să mă mărit și 
să mă așez la casa mea! Nu va fi prea ușor, fiindcă Robin îmi 
spune că totul trebuie reorganizat. Domnul Aldon a neglijat teri- 
bil ferma. De când a murit, la începutul anului, ferma a fost în 
grija bătrânului crescător de vite și a soţiei sale. Majoritatea 
vitelor au fost vândute și cred că și casa necesită reparaţii. 

— Se pare c-ai planificat totul... dar n-ar fi mai bine să te măriți 
după ce pleci de-a binelea din spital și casa ta nouă este gata? 
întrebă Janet practică. 

— Vezi, noi vrem să planificăm totul la fața locului și apoi, 
când totul va fi pornit, Robin se poate ocupa singur, în timp ce 
eu mă întorc aici. 

— Înţeleg, comentă Janet, apoi continuă: Am fost atât de sur- 
prinsă și ţi-am pus atâtea întrebări, încât am uitat să te felicit! 
Janet își sărută prietena. Sper să fii foarte fericită, dragă, meriti... 
o să-mi fie grozav de dor de tine! 

— Ai mult prea mulţi prieteni, nu-ți duc grija! spuse Kay cu o 
notă de regret în glas. Tu ai fost singura rază luminoasă în toți 
acești ani, șopti ea emoţionată, apoi cu un ton normal, continuă: 
Și acum să trecem la treabă, asistentă Ling! 

Următoarea jumătate de oră asistenta și subordonata ei se 
ocupară cu amănuntele de rutină. Când Kay se pregătea să dea 
o tură prin salon, sună telefonul. 

— Chirurgie doi... Da, vorbește asistenta. Făcu o pauză 
ascultând mesajul. Înţeleg... da, voi fi gata. Puse la loc receptorul 
cu un gest plictisit. Am fost anunţată că a sosit doctorul Raynal 
şi-şi va face vizita în această dimineaţă în loc de după-amiază. Cât 
îl urăsc pe acest om, n-are nici un pic de consideraţie față de 
nimeni, rosti Kate supărată. Este absolut nesuferit, presupun că 
are o partidă de golf după-amiază sau ceva asemănător, de asta a 
aranjat așa. 

— Kay, nu fi absurdă, Peter Raynal nu este așa; puţin 
nepăsător uneori, recunosc, dar nu cred că-și dă seama. Este un 
chirurg minunat și cu meseria lui, nu cred că dă mare atenţie 
golfului. Este foarte simpatizat aici și pacieinţii îl adoră. 

— Nu numai pacienţii! își strâmbă Kay gura cu amărăciune. 
Toate asistentele roiesc în jurul lui, altfel n-ar fi atât de agresiv și 
mulțumit de sine. Eu nu pot să-l sufăr și mi-e greu să fiu 
politicoasă. 

— Am observat! râse Janet, făcând gropițe în obraji. Eşti une- 
ori foarte dură și aș crede că nici el nu moare după tine. 

— Nu-mi pasă, vorbi Kay cu hotărâre. El va fi unul dintre 
motivele pentru care voi fi bucuroasă să-mi iau tălpășița. Făcu o 
pauză, după care adăugă: Spune-le asistentelor că va fi vizită în 
această dimineaţă, să se grăbească să fie totul în ordine, voi veni 
și eu într-o clipă. Sper ca marele om să găsească o mare 
zăpăceală când sosește... oftă Kay. Așa o să se înveţe minte. 

Nu era nici un fel de zăpăceală și totul era la locul său, când 
Kay controlă salonul. Se întoarse la biroul ei, calmă și senină, 
când vocile studentelor salutară sosirea chirurgului. 

Peter Raynal era înalt și brunet, cu trăsături accentuate, iar 
curba șăgalnică a gurii și strălucirea albastră a privirii, îl făceau 
atrăgător. Era plăcut de personal și atât asistentele cât și 
asistentele-șefe, se grăbeau să-l servească. Lui îi plăcea această 
atmosferă cordială de lucru și le trata pe cele cu care lucra cu 
consideraţie. Dar ineficienta reușea să-l înfurie, deși asta nu se 
întâmpla prea des. 

Ca asistentă şi acum ca asistentă-șefă, Kay Somers îl intrigase 
întotdeauna pe Peter Raynal. Îi păruse rău pentru ea, când, ca 
studentă, cu ochiul lui experimentat, aprecia greutăţile pe care 
trebuia să le depăşească, dar totuși se adaptase și într-un mini- 
mum de timp era de departe cea mai bună asistentă din salon. 
Printre sutele de asistente de la St. Jude's, majoritatea dintre ele, 
în opinia lui Raynal, doar feţe, Kay îi atrăsese atenţia. Antipatia ei 

puternică, atât de diferită de atitudinea prietenoasă a celorlalte 
asistente, fusese cea care-l făcuse s-o remarce. Aversiunea ei evi- 
dentă, pe care de când urcase în funcţie nu se mai obosea s-o 
ascundă, era privită de el cu toleranță; o atitudine neprietenoasă 
abia se observa într-o astfel de comunitate mare. Spera doar ca 
atitudinea ei să nu-l împingă să-și arate firea irlandeză, moștenită 
de la străbuni. 

Kay Somers se ridică în picioare când Peter Raynal intră în 
birou. Nervozitatea înăbușită adăugase o sclipire ochilor ei 
căprui cu gene negre în contrast cu roșul-auriu al părului. 
Severitatea uniformei se potrivea cu silueta ei înaltă și subțire, 
bleumarinul rochiei influențând plăcut paloarea pielii și 
strălucirea părului. 

— Bună dimineaţa. Vocea lui Kay era de ca obicei rece și dis- 
tantă. Vă aşteptam la ora două, unele tratamente, în mod firesc, 
n-au fost executate. 

— Înţeleg, zâmbi dezarmant Peter Raynal. Îmi pare rău dacă 
te-am deranjat, dar trebuie să plec din oraş după-amiază. 

— Cum sunteţi așa de ocupat, poate aţi dori să începeţi chiar 
acum. 

Ironia din vocea ei era abia sesizabilă, dar șefului ei nu-i scăpă 
și el se abţinu să-i răspundă, urmând-o în salon. Când ajunseră 
la grupul de studente, Kay i se adresă din nou: 

— Vă rog să mă scuzaţi, dar am o întâlnire cu ṣefa. Asistenta 
mea subalternă vă va conduce. 

Convorbirea lui Kay decurse exact cum își imaginase. Şefa ei 
era un suflet bun, cu o intuiţie deosebită. Fu încântată de ceea 
ce-i spunea Kay dar deplânse pierderea uneia dintre cele mai de 
valoare asistente şefe. Jonglând cu nenumăratele cereri de 

concedii de vară, găsi pentru Kay perioada dorită și-și arătă 
recunoştinţa când aceasta se oferi să se întoarcă la datorie în tim- 
pul săptămânilor de vară când erau atât de aglomerați. 

Când trecea pe coridor, spre salon, lui Kay îi era greu să-și 
păstreze obișnuitul aer auster. Îi venea să cânte, să danseze. Adio 
cu verile sufocante din Londra! Va fi la Thorndene, la ţară, unde 
îi plăcea atât de mult, liberă să facă ce-i poftește inima, fără 
rutină, restricții şi... fără ceas! 


KKK 


Chiar bucuria debordantă din inima lui Kay nu era suficient 
de puternică pentru a ușura intensul ei sentiment de iritare, 
când pe cale de a intra în birou, auzi sunet de voci și clinchet de 
portelan. Vocea profundă a lui Peter Raynal era de neconfundat 
și tonurile înalte ale lui Martin Greig, chirurgul casei, se 
împleteau cu râsul muzical al lui Janet. 

Era aproape obișnuit pentru chirurgi ca, după o vizită, să 
întârzie câteva minute în biroul asistentei șefe, la o ceașcă de 
cafea, înainte de a pleca mai departe. Kay nu agrea acest lucru, 
considerându-l o întrerupere a programului și o pierdere de 
timp. 

Martin Greig, totuși, era mai curând un favorit al lui Kay. Îl 
plăcea imens — el îi aprecia eficienţa, îi înțelegea respon- 
sabilitățile. Era un scoţian cu părul roșu, cu zâmbet larg și fără 
fasoane. Din prima zi a angajării acestuia la St. Jude's, lui Kay îi 
făcuse plăcere să lucreze cu el. La vizitele pe care le făcea, fără 
chirurgul șef, rămânea adesea în biroul lui Kay să discute 
cazurile mai interesante și să vorbească despre munca lor în 

general. Dacă se întâmpla să fie câte o pauză, cafeaua și ceaiul 
erau întotdeauna la dispoziţia lui, dar Janet ar fi trebuit să ştie că 
a-l invita astăzi, însemna să-l invite și pe nesuferitul de Peter 
Raynal, din cauza căruia astăzi rămăseseră în urmă cu treaba. 

Kay nu făcu nici un efort să-și ascundă iritarea când intră în 
biroul unde ambii doctori stăteau în faţa unei tăvi cu biscuiţi și 
cafele și Janet, ridicându-se la intrarea lui Kay, îi oferi locul. 

— Cafea, vă rog, este bună și fierbinte, făcută chiar acum, o 
pofti Janet. 

Ignorând invitaţia, Kay o expedie pe asistentă în salon, aver- 
tizând-o că le va apuca prânzul cu treaba nefăcută. 

Când Janet închise ușa după ea, Martin Greig vorbi: 

— Poate ar fi trebuit s-o lași pe biata fată să mai bea o ceașcă... 
dar mai întâi munca, nu vrei o ceașcă de cafea? Fără să-i aştepte 
răspunsul îi turnă o ceașcă. Poftim, stai jos şi odihnește-te un 
pic. 

Kay nu putea refuza fără a fi nepoliticoasă, așa că-și bău 
repede cafeaua şi ignorându-l pe chirurgul șef se adresă 
chirurgului mai tânăr: 

— Sper să mă scuzati. Vă rog să înțelegeţi, domnule Greig, că 
O vizită neașteptată în saloane este un lucru nesăbuit și zăpăcește 
totul. Chiar trebuie să plec... 

— Asta înseamnă că venirea mea de dimineaţă în loc de după- 
amiază a fost o adevărată pacoste — de ce nu spui așa? o 
întrerupse Peter Raynal tăios. 

În tonul lui era o notă de furie înăbușită. Asistenta Somers 
devenea de-a dreptul imposibilă, hotărî el; își ţinuse destul firea 
și uneori chiar reușise să fie amuzat de atitudinea ei, dar toate 
avea o limită... 

— Ei bine, domnule... nu credeţi c-ar fi mai bine să plecăm? 
Martin Graig se ridică în picioare într-o încercare de a întrerupe 
momentele neplăcute. Este un caz nou în aripa privată, pe care 
aş vrea să-l vedeţi astăzi, încercă el să abată atenţia șefului său. 

Dar când ridică privirea, îi văzu pe Peter Raynal și asistenta 
Somers uitându-se furioși unul la celălalt peste măsuţă, uitând 
de prezenţa lui. Martin îl admira pe Raynal pentru profesiona- 
lismul său, dar și pe asistenta Somers pentru eficienţa ei. Într- 
adevăr, chirurgul era impulsiv, dar Martin recunoștea că 
asistenta îl provocase. De mult își dăduse seama că fata nu-l 
suferea pe Raynal, dar de ce trebuia să i-o arate? 

— Cu dumneata vorbesc, soră — îţi cer să-mi spui direct dacă 
schimbarea vizitei a fost un inconvenient — nu să-mi sugerezi 
prin atitudinea dumitale că mă dezaprobi. M-am cam săturat de 
comportamentul dumitale, care uneori este necivilizat. Dacă nu 
vrei să lucrezi cu mine, spune-i intendentei șefe să te transfere la 
alt salon. 

— Nu va fi nevoie, plec. 

Tonul lui Kay era calm, în contrast cu al superiorului său care 
fierbea înăbușit. 

— Pleci? întrebă dezamăgit Martin Graig. 

— Așa a spus asistenta Somers, replică Peter Raynal fără a arăta 
surprinderea pe care o simţea. Îţi cer prea mult să fii civilizată 
până atunci? întrebă el privind-o drept în față. 

— Îmi cer scuze... Cuvintele ieșiră lipsite de convingere de pe 
buzele ei. 

— Du-te în aripa privată și pregătește-ţi pacientul pentru 
examinare... Am câteva cuvinte de schimbat cu asistenta Somers, 
vin într-o clipă. 

Abia se închisese ușa după Martin, când Peter se întoarse spre Kay. 

— Stai jos, sunt unul sau două lucruri pe care aș vrea să le dis- 
cut cu dumneata. Își aprinse o țigară, fără grabă, și continuă: Aș 
vrea să înţelegi că nu-mi schimb programul fără a fi absolut nece- 
sar. Nu-ţi provoc intenţionat neplăceri... Nu-i nevoie să-mi spui că 
salonul dumitale este cel mai bine condus din spital. Dacă aș vrea 
să mă plâng de dumneata, n-aș putea. Din punctul meu de vedere, 
munca dumitale este fără cusur, dar am impresia că în profesia 
dumitale, mai multă înțelegere umană și cooperare cu cei cu care 
lucrezi ar face ca lucrurile să meargă mai bine. Sincer, nu-mi place 
atitudinea dumitale și dacă ai fi rămas, aș fi insistat asupra unor 
schimbări... Dădu din umeri. Cum pleci, nu mai are importanţă. 

— Cred că mi-am făcut întotdeauna datoria, domnule, accen- 
tuă Kay. Poate că-i mai bine că plec. 

Peter Raynal o privi cu atenţie și când vorbi din nou, revenise 
la tonul normal. 

— Să trecem la lucruri mai importante. 

În următoarele minute discutară probleme de serviciu și la 
capătul unei lungi discuţii, el o anunţă: 

— Aş dori una din rezervele dumitale, pentru un caz care mă 
interesează și pe care îl voi trimite mâine... Ai putea lua notă. 
Este o fetiță drăguță — doar că tremură când aude cuvântul „spi- 
tal”... liniştește-o cât poţi. O voi aduce și o voi vedea mâine seară; 
o vom opera joi. 

— Problema rezervei este un pic cam dificilă — nu văd... 
începu Kay, dar fu imediat întreruptă. 

— O să te descurci. 

În două cuvinte Peter Raynal încheie subiectul. Era exact felul 
lui, gândi Kay furioasă; era așa de obișnuit să-și impună voința, 

încât ceilalți nu contau. De ce nu era tratată această fată la fel ca 
ceilalți pacienţi? Dacă voia o rezervă, existau destule în aripa pri- 
vată. Dar cine era ea? Una dintre iubitele lui, presupuse Kay, 
probabil tipul de femeie care-i aprecia farmecul. 

— Ar fi o impertinenţă din partea mea să întreb de ce părăsești 
St. Jude's... și care-ţi sunt planurile de viitor? Ai un angajament 
în altă parte? Vorbele neașteptate îi întrerupseră gândurile. 

— Plec ca să mă mărit... cel puţin mă mărit în timpul conce- 
diului de vară, apoi mă voi întoarce să lucrez pentru câteva 
săptămâni până când ṣefa îmi găsește o înlocuitoare. 

— Înţeleg... tonul lui Peter Raynal era indiferent, dar adăugă 
cu oarecare căldură: Ei bine, soră, felicitările mele. Sper să fii 
foarte fericită. 

Cu un cuvânt murmurat de mulțumire, Kay îi deschise ușa 
chirurgului să treacă, apoi o închise după el. Încă la ușă îl auzi 
vorbind cu Janet și apoi râzând de o glumă. Kay nu înţelegea 
cum de Janet îl încuraja pe acest om. Râsul încetă, dar ei mai 
conversau încă. La urechile lui Kay ajunseră următoarele cuvinte 
ale chirurgului: 

— ... tot ce pot spune este ca Dumnezeu să-l ajute pe bărbat. 
Sper că-i va face plăcere să fie însurat cu un aisberg! 

Când Kay realiză că vorbeau despre ea, o apucă furia. Ar fi 
vrut să deschidă ușa și să-i strige în faţă tot ceea ce nu-i spusese 
în atâţia ani, dar mai apoi, rezistând impulsului, se îndepărtă de 
ușă și se trânti în scaunul de la biroul ei. 


Capitolul 2 


Era deja ora cinci când Kay intră în micul dormitor din 
căminul asistentelor. Se trânti pe un scaun, moartă de oboseală. 
Fusese o zi lungă, începând cu acea vizită de dimineaţă și con- 
tinuând cu lungi ore înăbușitoare din sala de operaţii. Era 
departe bucuria dimineaţii când traversa curtea cu dale, plină de 
dispreţ faţă de ceas. Dar totul nu fusese decât rutină și iar rutină, 
cu care era obișnuită. Știa acum fără nici un dubiu că ceea ce o 
supărase şi-i încordase la maximum nervii fusese scena 
neplăcută cu Peter Raynal. 

Se uită împrejurul camerei privind obiectele familiare. 
Niciodată nu se simţise aici ca acasă. Spera că acea cameră pe 
care o va împărți cu Robin să fie plăcută. Dragul de Robin! Oftă 
amintindu-și... el era o persoană atât de practică. O dată măritată 
va putea lăsa lucrurile în seama lui, și va înceta să fie autoritară. 
Era un rol pe care-l adoptase din cauza muncii. Ea nu era așa și 
tânjea ca altcineva să-i poarte de grijă și s-o lase să facă numai 
ce-i place. 

— Vai, ce căldură îngrozitoare! Janet năvăli în camera 
prietenei sale și se trânti pe pat. Tocmai când să ies din tură, o 
fată a leșinat de căldură. Nu putea să aștepte până plec — sau să 
fi leșinat în mijlocul vizitei Măriei-sale, azi dimineaţă? râse Janet 
veselă. Ce-i cu tine, dragă, te încrunți la mine de parcă aș fi 
marele Raynal în persoană! glumi ea. 

— Nu mă încrunt la tine, mă încrunt la propriile mele gânduri 
morbide, protestă Kay. Mai sunt și obosită și căldura mă 
doboară. Se ridică în picioare și deschise larg fereastra. Nu-i nici 
o boare de aer, uită-te la norii negri de pe cer; sper ca înainte de 
căderea nopții să se iștee o furtună. 

— Ar mai limpezi atmosfera și la propriu și la figurat, replică 
Janet gânditoare. Hai, Kay, mărturisește prietenei tale că te 
frămânți din cauza acelei dispute stupide cu Raynal. Totul o să 
treacă la fel ca și furtuna. Ştii că indiferent de ce spui sau 
gândești, el nu este ranchiunos. Când se ceartă cu cineva a doua 
zi se poartă ca și cum nu s-ar fi întâmplat nimic, drăguţ ca 
întotdeauna. 

— Tocmai asta este, eu nu vreau ca el să fie „ca și cum nu s-ar 
fi întâmplat nimic”. Acest comportament mieros este tot ceea ce 
mă enervează mai mult la el, rosti Kay cu violenţă în vocea ei de 
obicei atât de calmă. Nu-mi pasă dacă este sau nu drăguţ cu 
mine. Singurul lucru de care îmi pasă este să plec de aici, să plec 
pentru totdeauna. 

— Potoleşte-te, dragă, Janet se ridică de pe pat și ducându-se 
la fereastră își imbrăţișă prietena. O să-ţi prescriu niște lumină 
veselă, muzică în surdină și câteva păhărele... sau poți să rămâi 
şi să dormi! Ce alegi? 

Kay părea să se relaxeze sub influienţa tonică a celeilalte fete 
și întorcându-se spre Janet cu calmul ei obișnuit: 

— Ai dreptate, Janet. Sunt o proastă că mă frământ din cauza 
acelui om. Sunt de acord cu ideea ta... ideea ta de a bea ceva și 
a pleca. Du-te și schimbă-te și gândește-te unde vom merge. Mă 
las pe mâna ta. Oricum, trebuia să sărbătorim. 

— Mă bucur să sărbătoresc, apropo, dar ce trebuie să 
sărbătorim? 

— Uituco! exclamă Kay. O să sărbătorim scrisoarea lui Robin, 
bineînţeles. 

— Bineînţeles! repetă Janet. Cum de nu mi-am amintit! Totul 
a fost prea mult pentru mine astăzi, dar vom sărbători în mod 
sigur, două pahare în loc de unul — și da, unul în plus pentru a-i 
ura noroc lui Robin cel absent. 

O jumătate de oră mai târziu, cele două prietene, îmbrăcate 
în rochii de vară, ieșeau din curtea spitalului. 

— Hai, Kay, să ne așezăm la coadă pentru autobuz, spuse 
Janet îndreptând-o pe prietena ei spre coada mare din staţie. 
Cred că o să avem mult de așteptat până ne vom urca, și simt 
cum îmi ard tălpile de la picioare. 

— Nici eu nu mă simt în stare să stau prea mult în picioare. 
Crezi c-ar fi o extravaganţă prea mare să luăm un taxi? întrebă 
Kay. 

— Cine îndrăznește să spună că un taxi ar fi o extravagantă 
prea mare într-o seară ca asta? interveni o voce bărbătească și 
întorcându-se, Kay constată cu surprindere și plăcere că Martin 
Greig era lângă ea. Chiar și zgârcenia mea scoțiană mă părăsește 
când mă dor picioarele şi mor de foame. Hai să luăm primul taxi, 
până nu se dezmeticesc și ceilalți și vor dispărea toate taxiurile! 

Făcu cu mâna primului taxi și instalându-le pe fete înăuntru, 
se așeză în faţa lor. 

— Eu merg în Piccadilly și în drum vă las pe voi unde doriţi, 
se oferi Martin, gândindu-se ce frumos tablou formau cele 
două fete — una cu părul blond-roşcat, subțire și cu ţinută 
aristocrată, cealaltă micuță, brunetă și cu o față plină de 
vioiciune. 

— Nu vă uitaţi așa la mine, domnule Greig, că mă simt jenată! 
obiectă Janet. Nu arăt așa de îngrijită și respectabilă cum arăt în 
uniformă? întrebă ea veselă. 

— Tocmai mă gândeam ce drăguţ arătaţi. Cât despre respon- 
sabilitate, uitaţi-vă la jacheta mea sport, dar era atât de cald că nu 
mi-am putut îmbrăca cel mai bun costum negru al meu, chiar și 
pentru West End. 

Aprinzându-și o ţigară îi zâmbi lui Kay. 

— Ei, domnişoară, mi-ai produs un șoc când te-ai luat la hartă 
azi-dimineaţă cu Raynal... și sunt destul de curios să mă întreb ce 
s-a întâmplat după ce acesta m-a expediat cu atâta tact. 

— Ca să fiu sinceră, nu-mi amintesc toate amănuntele, mărtu- 
risi Kay. Oricum, s-o lăsăm baltă, nu mai vreau să vorbim despre 
asta. 

— Şi eu i-am spus azi lui Raynal să se ducă dracului, pentru că 
m-a dat afară din biroul dumitale ca pe un școlar. Dar trebuie să 
recunoaștem că este un mare chirurg și aș fi mai mult decât 
satisfăcut dacă aș ajunge vreodată măcar jumătate ca el, spuse 
Martin Greig cu admiraţie sinceră. 

— Unde ne duce mașina? întrebă Janet schimbând subiectul. 
Sunteţi amândoi atât de cufundaţi în bătrânul spital incât păreți 
să ignorati faptul că eu și cu Kay am ieșit ca să uităm de acel loc 
și să ne înecam amarul în băutură, râse ea veselă. După care 

mergem să ne îndopăm la unul dintre cele mai selecte 
restaurante din Soho. Nici una dintre noi n-a fost în stare să dea 
ochii cu cantina spitalului, își termină ea explicaţia. 

— La fel ca mine, replică Martin. N-am putea să ne unim 
forțele și să mâncăm împreună, doar dacă... se întrerupse el 
ezitant. 

— Doar dacă nu ne reamintiţi prea mult de spital, presupun 
că voiaţi să spuneţi? zâmbi Janet șmecherește. 

— N-am de gând să spun nimic de acest gen, protestă Martin 
și se întoarse spre Kay. Ce părere ai despre ideea mea? Bănuiesc 
că dumneata ai votul decisiv, iar Janet face doar ce-i spui, atât în 
spital cât și în afară. 

— Mulţumim foarte mult, spuse Kay nesigură. Dacă sunteți 
sigur... 

— Bineînţeles că sunt sigur, o întrerupse Martin. Trebuie să 
veniţi să cinaţi cu mine. Aparţin de un club care are o terasă fru- 
moasă, unde putem ieși să mâncăm afară. Ce părere aveţi? 

— Pare tentant, vorbi Janet în grabă. Kay, ar fi o plăcere să 
mâncăm afară și să nu trebuiască să intrăm într-un interior 
sufocant. 

— Pare un vis, încuviință Kay. Dar sunteţi sigur că nu suntem 
ca o pacoste pe capul dumneavoastră? 

— O pacoste? repetă Martin. N-am auzit niciodată ca două fete 
drăguţe, să fie numite pacoste... Eu mă consider un bărbat noro- 
cos și mândru. 

Kay simţea că norocoasele erau ea și Janet când se așezară la 
o masă pe o terasă largă și fură servite cu o mâncare delicioasă și 
pahare cu suc de fructe foarte rece. Cu copacii în apropiere, cu 

zgomotul Londrei estompat, parcă nu se mai aflau într-o mare 
metropolă. Răcoarea noptii, luxul din jur, conversaţia plăcută o 
făcură să uite dificultăţile zilei și se simţi relaxată, începând să 
se gândească din nou la Robin și la viaţa care o aștepta, cu 
plăcere. 

Își aminti discutia fugară pe care o avusese cu Janet despre 
Robin și pentru o clipă, o umbră de îndoială îi întunecă privirea; 
în mod sigur, Janet nu putea avea dreptate imaginându-și că tim- 
pul le schimbase sentimentele. Dragul Robin... adânca prietenie 
și afecţiune se consolidase în anii lungi ai copilăriei și ado- 
lescenţei. Ea se simţise îngrozitor de singură când Robin plecase 
pentru prima dată în străinătate, dar apoi, timpul și munca grea 
reușiseră să umple golul pe care-l simţea. Dar undeva în adâncul 
minții el exista și Kay simţise speranţa că într-o bună zi el se va 
întoarce pentru a se căsători cu ea. Acum această speranță 
devenise realitatre. 

— S-a stârnit vântul şi mi-e teamă că o să plouă, rosti Martin 
Greig. 

— Sper că n-o să intrăm imediat înăuntru? întrebă Kay. Este 
atât de frumos aici, pentru prima dată m-am simtit răcorită pe ziua 
de azi. Expresia feței ei exprima multumire și Janet, privind-o, se 
gândi că semăna cu o madonă severă. 

— Până la urmă, sărbătoarea a fost mai grozavă decât speram, 
i se adresă Janet lui Kay, apoi îi explică lui Martin: n-aţi ştiut, nu? 
În curând o vom pierde pe Kay, ne părăseşte ca să se mărite. 

— Se mărită! exclamă Martin surprins. Dar este o noutate 
minunată! Te felicit din inimă, soră! Ridică paharul spre ea. Mult 
noroc! Vei fi o mare pierdere pentru spital și lui Raynal îi vei 
lipsi, adăugă el. 

— O să sufere foarte tare, glumi Kay. 

Conversară în continuare dar fură întrerupți de un chelner 
care-i dădu o notă lui Martin. Acesta o citi și se ridică în picioare 
scuzându-se: 

— Îmi pare rău, fetelor... trebuie să mă grăbesc, mă întorc la 
spital, Raynal are nevoie de mine. 

După ce el semnă cecul, ieșiră din restaurant și abia în taxi, 
Janet rupse tăcerea: 

— Domnul Raynal a fost o perpetuă ameninţare astăzi, a reușit 
chiar să ne scurteze întrevederea. Un tunet o făcu să adauge cu 
sinceritate: Nu că m-ar deranja prea tare, cel puţin am terminat 
de mâncat și dacă vine o furtună m-aș simţi mai fericită în camera 
mea, dar a fost o seară minunată... mulțumesc mult. 

— Da, a fost frumos, i se alătură și Kay. Ar trebui să fim 
recunoscătoare că n-aţi fost chemat mai devreme, dar ce viaţă are 
un chirurg! oftă ea. Cel puţin noi avem ore fixe de program. 

— Și nu suntem chemate la cele mai ciudate ore din zi și 
noapte, interveni Janet gânditoare. Voi, chirurgii, ar trebui să 
faceţi un sindicat! 

Ceasul din curtea pavată arăta ora nouă când Martin plăti 
taxiul şi cele două fete urcară treptele spitalului. Ploaia cădea 
acum cu stropi mari și ele abia ajunseseră în pragul ușii când 
Peter Raynal le interpelă: 

— Domnul Greig este cu voi? 

— Da, domnule, tocmai plătește taxiul, explică Janet. Ştie că îl 
aşteptaţi. 

— Da, am avut noroc că dat de el! Vorbea dur, aproape cu 
nervozitate. Kay se uită repede la el și fu surprinsă de 

comportamentul lui nerăbdător, el, care de obicei era atât de 
calm. Și trecuse abia o jumătate de oră de când se primise 
mesajul... 

Cum Janet şi Kay se pregăteau să plece, Peter puse o mână pe 
braţul lui Kay. 

— Aşteptaţi un moment, vă datorez amândurora scuze... că 
v-am stricat seara... Se întrerupse brusc când Martin urcă scările 
și li se alătură... Greig, îmi pare rău că te-am chemat, dar trebuie 
să asiști la o urgență și eu trebuie să plec. Este vorba de 
Christine... se pare că i-au telefonat doamnei Raynal de la școală; 
copilul a avut un accident și m-au chemat acolo. 

— Îmi pare rău, domnule. În vocea lui Martin era îngrijorare 
sinceră. Bineînţeles că mă voi descurca... mai pot să fac și 
altceva? 

— Nu, mulțumesc. Raynal își trăgea balonzaidul când vorbi. 
Îmi va lua o oră să ajung până acolo și dacă există cazul unei 
fracturi, mă voi întoarce cu Christine aici. Se încruntă. Mi-aș 
fi dorit să iau o asistentă cu mine, dar este prea târziu să 
găsesc una acum; oricum poate găsesc una la școală ca să mă 
ajute. 

— Aţi dori să merg eu? se oferi Kay spontan, imediat dându-și 
seama că ar fi fost mai bine să tacă și se alarmă și mai tare când 
îl auzi pe Peter Raynal acceptând. 

— Ar fi foarte amabil din partea dumitale. Fugi și ia-ti o haină, 
începe să plouă tare şi avem un drum lung în fața noastră. Te voi 
aștepta aici. 

În timp ce Kay se grăbea spre cămin, o auzi pe Janet spunând 
în urma ei: 

— Kay, trebuie să fii nebună. Eşti în picioare de la opt 
dimineaţa și mi-ai spus că eşti foarte obosită, iar acum te-ai oferit 
și voluntar să muncești în plus! Și tocmai pentru Raynal! Suferi 
cumva de mustrări de conștiință? 

— Nu fi absurdă, bineînţeles că nu. Kay își trase uniforma 
peste cap. Nu știu de ce m-am oferit, adăugă ea aranjându-și 
gulerul. Repede, trage-mi cordonul că mă grăbesc. 

— Ti-e teamă să nu te vadă cineva şi să creadă că ieși cu 
Raynal? chicoti Janet în timp ce o ajuta pe Kay să-și aranjeze 
ținuta. Dar serios, adăugă ea, cred c-ai fost nebună ca să te 
oferi... și oricum, cine este acest copil?... Nici măcar nu știam că 
el este însurat, de fapt nimeni n-a bârfit nimic în legătură cu viața 
privată a lui Raynal. Nostim că are o nevastă... și încă şi un copil. 

— De ce n-ar avea? răspunse Kay în timp ce-și îmbrăca haina. 

La intrarea holului Janet îi spuse: 

— Poartă-te frumos, scumpo, gândește-te la Robin! 

Când Kay se apropie de Peter Raynal, acesta o sfătui: 

— Intră repede în mașină, până nu ne udă ploaia de tot! 

Kay se instală în scaunul confortabil al mașinii și scoase un 
oftat de ușurare. Poate făcea o prostie să-și ofere serviciile lui 
Peter Raynal, dar în fond, seara nu fusese stricată. Lui Kay îi 
plăcea să meargă cu mașina și să privească peisajul de ţară. 

Trecu multă vreme până când unul dintre ei vorbi. O mie de 
întrebări stăteau pe buzele fetei, câți ani avea copilul, unde 
era şcoala, ce fel de accident avusese... şi încă multe altele, 
dar n-avea curajul să întrebe. Abia când luminile Londrei 
rămăseseră de mult în urmă, însoţitorul ei vorbi. 

— Frumos din partea dumitale că ai venit. Vreau, dacă este 
posibil, s-o aduc pe Christine înapoi cu mine și trebuia să fie 
cineva cu ochii pe ea când conduc. 

— Ce s-a întâmplat cu copilul — aţi spus că a fost un accident? 

— Erau în dormitor... se pare că după ce se stinsese lumina, 
s-a aplecat pe geam și trebuie să fi alunecat... 

El se opri din vorbit și Kay își dădu seama că ţinea foarte mult 
la copilul lui. Se întrebă de ce era surprinsă și realiză că se datora 
faptului că nu se gândise niciodată la el ca la un bărbat căsătorit. 
De obicei medicii îşi aduceau soțiile și copiii la festivitățile ce 
aveau loc la spital. Peter Raynal nu-și adusese niciodată soţia... 
Kay se întrebă unde era acum doamna Raynal, de ce nu venise 
cu el să-l ajute cu copilul? Fata oftă. Era un mare mister, dar, 
oricum, nu era treaba ei. 

— Apreciez oferta dumitale... Era ciudat, reflectă Kay, că Peter 
Raynal se repeta. Eşti deosebit de amabilă, după altercaţia de azi- 
dimineaţă, adăugă el privind-o pentru o secundă cu un zâmbet 
întrebător. Facem un armistițiu? 

— Nu mi-am dat seama de nici o ceartă, replică fata, teapănă, 
dar oricum n-am nevoie de mulțumiri. Este o treabă de făcut și 
sunt bucuroasă s-o fac. 

— Vom ajunge acolo în circa douăzeci de minute. Este un loc 
izolat, în afara oricăror mijloace de comunicaţie obișnuite. Iarna 
nu se prea poate ajunge acolo, iar vara dacă n-ai mașină ai de 
urcat cam două mile pe o coastă foarte abruptă. Dar văd că 
ploaia pare să se oprească. Dacă se înseninează, vom călători mai 
bine la întoarcere. 

— Sunteţi hotărât s-o aduceţi pe Christine la spital? 

— Doar dacă directoarea nu a exagerat simptomele. Va trebui 
să i se facă o radiografie... Vreau s-o aduc la St. Jude's, ar fi mai 
ușor pentru mine s-o am acolo. Am vorbit cu intendenta înainte 

de a pleca şi nu este liber nimic, nici în aripa privată, nici în 
salonul de copii în următoarele zile. Există şansa unei rezerve la 
chirurgie doi? 

— O să mă descurc cumva. De această dată, Kay nu simţi nici 
un îndemn să ridice vreo obiecţie şi dintr-o dată simţi că 
tovarășul ei se întorsese spre ea. Amintindu-și atitudinea ei de 
dimineaţă simţi că se înroșește și într-un efort de a se justifica, se 
lansă în explicaţii. Ştiţi, nu-i întotdeauna ușor să aranjez astfel de 
lucruri. Am doar două rezerve... întotdeauna le cereti, fără a mă 
avertiza în prealabil... 

— Da, ştiu. În vocea lui Peter Raynal era o urmă de amuza- 
ment. Întotdeauna cer imposibilul. 

— Nu-i asta, domnule... Kay se trezi că se bâlbâie. Dar... dar nu 
poți să faci pe plac oricui... 

Pentru o clipă, atenţia lui Raynal era concentrată asupra 
drumului. 

— Aproape am ajuns. Mă duc să vorbesc cu directoarea, dar 
nu va dura prea mult, cu cât mai repede o vom vedea pe 
Christine şi o vom lua, cu atât mai bine. 

În câteva minute, mașina se opri în faţa unei clădiri mari și 
întunecate pe fundalul unui cer acoperit cu nori amenințători. 
Aşa cum promisese, convorbirea lui Raynal cu directoarea fu 
foarte scurtă și Kay îl urmă pe acesta de-a lungul unui coridor 
lung până la o ușă pe care era lipit un afiș pe care scria „Intrarea 
interzisă fără permisiune”. 

Prima impresie a lui Kay despre Christine a fost aerul ei de 
fragilitate. Faţa îi era aproape transparentă din cauza palorii 
accentuate de auriul părului. Braţele cu care îl cuprinsese pe 
Peter Raynal erau subțirele ca ale unui copil de şase ani, deși Kay 

bănuise vârsta Christinei în jur de zece ani. Kay era uimită de 
adoraţia fanatică cu care fetița se agăța de Peter Raynal, de parcă 
n-ar mai fi vrut să-i dea drumul niciodată. După ce se desprinse 
cu blândeţe din îmbrăţișarea copilului și o rugă pe Kay să se 
apropie, doctorul își începu examinarea. După expresia lui 
Raynal și din propria experiență, Kay își dădu seama că fetița 
avea piciorul rupt. 

— ÎI vom fixa temporar... sunt atele în mașină... trebuie s-o 
ducem la spital și să-i facem o radiografie. 

Kay era prea obișnuită să lucreze cu Peter Raynal pentru a 
avea nevoie de indicaţii, întotdeauna știa ce dorea el și era gata 
oricând cu tot ce acesta avea nevoie. Într-un timp foarte scurt, 
piciorul fu fixat strâns în atele și în timp ce Kay împacheta ban- 
dajele nefolosite, Raynal o liniștea pe Christine. 

— Mă iei cu tine, nu? N-o să mă lași aici... plânse Christine. 

— Vii cu noi, Chris. Se întoarse spre Kay și-i făcu semn să se 
apropie de pat. Ea este sora Somers, o să te facă să te simţi bine 
în mașină în timp ce eu o să conduc. Ne întoarcem la St Jude's 
şi acolo sora Somers o să te pună într-un pat din salonul ei, unde 
va putea să aibă grijă de tine. 

— Înţeleg... oftă fetiţa ridicându-și fața îndurerată spre Kay. 
Mulţumesc, soră Somers, este foarte amabil din partea 
dumneavoastră. 

Cuvintele o umplură pe Kay de compasiune. O mângâie pe 
fetiţă pe păr şi-i spuse: 

— Nu este o amabilitate din partea mea. M-am săturat de 
adulții plicticoși pe care-i îngrijesc și mi-ar face plăcere să te am 
pe tine. 

— Stau pe gânduri dacă s-o duc la spital în seara asta. 
Dumneata nu vei fi acolo și se va trezi înconjurată doar de feţe 
străine. Mai bine o iau cu mine în Wimpole Street și o aduc de 
dimineaţă la spital cu o ambulanţă, spuse doctorul. 

— Da, ar fi mai bine, vorbi Kay gânditoare. Asta îmi va da timp 
să aranjez o rezervă... Vedeţi, zâmbi ea, trebuie să fac niște 
jonglerii, ca să reușesc acest lucru. 

Peter Raynal se întoarse și-i zâmbi apreciator iar Kay fu şocată, 
nu pentru prima oară, de farmecul. 

— Mă ajuţi s-o instalez pe Christine pentru noapte, apoi te 
duc înapoi la spital. Sper că nu te-ai obozit prea tare. Mi-ai fost 
de un real ajutor și Christine am văzut că te place, ceea ce este o 
ușurare pentru mine. 

— Nu cred că pentru Christine este greu să-și facă prieteni, e 
atât de dulce. Kay strânse și mai tare copilul în brațe. 

— Copiii de genul Christinei își fac greu prieteni, sunt prea 
nervoși şi neîncrezători, dar pe oamenii simpatici îi plac de la 
prima vedere. 

— Atunci îmi pare bine că sunt simpatică, râse Kay. Mi-ar 
plăcea s-o iau pe Christine cu mine. Cred că o iubesc deja. 

Călătoria de întoarcere i se păru lui Kay prea scurtă. Într-un 
fel nu dorea să se despartă de fetița care dormea liniștită în 
braţele ei. Ştia că dacă se va trezi, aceasta va avea dureri și Kay 
voia să amâne momentul. Dar veni și vremea când Peter Raynal 
luă copilul din braţele ei și-l cără pe treptele de piatră din casa 
de pe Wimpole Street. 

Casa mare părea ciudat de liniștită și goală până când Kay își 
dădu seama că trecuse deja de miezul nopţii. Nu exista nici un 

semn care să dovedească prezența doamnei Raynal și Kay 
presupuse că ea nu era acasă. Peter Raynal scosese repede 
cearșafuri și pături și Kay îl ajută să facă patul. 

Christine abia se trezi și o dată ajunsă în pat murmură un 
noapte bună șoptit, înainte de a adormi din nou. Cu un oftat de 
ușurare, Peter Raynal o urmă pe Kay afară din cameră și închise 
ușor ușa după el. 

— Cred că va mai dormi câteva ore; dacă se trezește peste 
noapte, o voi auzi, camera mea este alături. S-ar putea să aibă 
nevoie de o altă injecție. Deschise o ușă ce dădea într-o cameră 
elegantă cu pereţii plini de cărți. Ce părere ai acum să bei ceva 
înainte de a te duce înapoi? 

Înainte ca fata să fi avut timp să protesteze, el îi turna un 
whisky și-i puse alături o farfurie cu sandvișuri. 

— Beau și eu ceva imediat, dar mai întâi trebuie să dau un 
telefon. În timp ce vorbea, el forma numărul... Alo?... Sunt doc- 
torul Raynal, da, exact... vreau să vorbesc cu doamna Raynal... Se 
făcu o pauză, după care el vorbi din nou... Da, sunt doctorul 
Raynal. Vreau s-o anunţ c-am adus-o pe Christine la Londra... 
Din nou făcu o pauză... Este plecată?... La o petrecere, da, 
înțeleg. Vorbea rar ca şi cum nu se auzea prea bine. Bine, 
anunțaţi-o dimineaţa. 

Închise telefonul și se întoarse la măsuta unde era Kay. Îşi 
turnă ceva de băut și se așeză pe un scaun în fața fetei. 

— Eşti surprinsă că mama Christinei a ieșit — să știi că ea mi-a 
telefonat, deci îţi dai seama că știa de accident. Presupun că ești 
şocată... la fel sunt și eu — dar va fi mai ușor să înţelegi de la 
început, atâta timp cât te vei ocupa de Christine, că mama ei 
n-are timp de pierdut cu un copil dificil. 

Buzele lui se strânseră nemulțumite și Kay își aminti cât de 
supărat putea arăta în acele rare momente când era stârnit. 

Scăpărarea de furie care apăru în ochii lui Kay era 
asemănătoare cu a lui, revoltată de o asemenea lipsă de senti- 
mente. Deci acesta era genul de femeie cu care se căsătorise el, 
hotărî fata. Poate că atitudinea lui prietenoasă faţă de asistente 
putea fi mai ușor înțeleasă. Gândurile lui Kay se opriră brusc 
când i se păru că aude ceva și duse un deget la buze. 

— Cred c-am auzit-o pe Christine. Mă întreb... credeţi că s-a trezit? 

Într-o clipă el era la ușă. 

— Mă voi duce la ușa camerei ei să ascult. 

Când Kay îl urmă, din dosul ușii se auzi un plâns înăbușit. 

— Mă duc eu la ea, domnule. 

Kay nu-și dăduse seama că adoptase acel ton autoritar pe 
care-l folosea adesea la spital, tonul care îl irita întotdeauna pe 
Peter Raynal. Fără să aștepte vreun răspuns, ea intră în camera 
Christinei și închise ușa. 

Când se întoarse în camera de zi, Peter Raynal se ridică și o 
privi întrebător. 

— Sărăcuţa, s-a trezit și-i era teamă să vă strige; credea că 
poate dormiţi. Nu-i nevoie să mă duceţi la spital. Rămân aici în 
noaptea asta — copilul nu trebuie lăsat singur. 

— Dar, soră, nu poti să lucrezi și noaptea şi ziua, intendenta 
ar fi îngrijorată. Nu, insist să te duc înapoi și să dormi; în fond, 
eu sunt aici. 

— Şi cum aţi putea avea grijă de un copil bolnav? În timp ce 
Kay vorbea, își scoase pălăria și o puse lângă haina lăsată pe un 
scaun. Vreau să-i fac fetiţei ceva cald de băut, arătaţi-mi unde este 
bucătăria și apoi duceţi-vă la culcare. 

— Nu te pot lăsa... începu el șovăind, dar își dădu seama că ea 
luase inițiativa și oricâtă autoritate ar fi avut el în spital, acum ea 
nu-l mai asculta. Cu un gest resemnat o conduse spre 
bucătărie... Aici este bucătăria... nu știu ce o să găsești... 

— O să găsesc tot ce vreau. Kay deja își sufleca mânecile... Am 
să-mi fac mai întâi o ceașcă de ceai... ceea ce prefer, în loc de 
whisky. 

— Atunci de ce naiba nu mi-ai spus? Ca de obicei, sora Somers 
începea să-l irite... Aș bea și eu o ceașcă, dacă se poate! 

— Bine, duceţi-vă în salon, daţi-vă la o parte din calea mea și 
vă voi aduce. 

Nu părea prea de folos s-o contrazică, așa că Peter Raynal se 
întoarse la pacea salonului. Doamne, ce mai fată! bombăni el în 
sine, în timp ce trăgea din pipă, și speră cu ardoare ca acela cu 
care urma să se mărite să aibă şi el un cuvânt de spus. 


KKK 


Judecând după lumina ce se filtra prin fereastra dormitorului, 
trebuie să fi fost dimineață când Peter Raynal se trezi la o 
ciocănitură în ușă. Sărind din pat, își puse un halat și se grăbi să 
deschidă. 

— Îmi pare rău că vă deranjez, dar Christine are nevoie de o 
altă injecție, are dureri. 

Kay arăta atât de îngrijorată încât Peter Raynal se simţi prost 
gândindu-se cât de răvășit trebuie să fi arătat. Extraordinară fată, 
își zise el, arată la fel de proaspătă și aranjată ca la spital și nu ca 
una care petrecuse o noapte agitată. Cele câteva momente pe 

care le petrecu lângă patul Christinei îl surprinseră din nou — 
Kay câștigase încrederea fetiţei. O dată făcută injecţia el mai 
întârzie să vadă dacă-și făcea efectul. 

— Mă duc să mă imbrac. Luăm micul dejun la opt și jumătate. 
Apoi, încercând să fie autoritar, adăugă: Acum du-te şi odihnește-te 
o jumătate de oră până când vei începe o nouă zi. 

Kay vorbi cu o oarecare rezervă: 

— Ar trebui să plec curând, la ora opt încep serviciul... 
bineînţeles că celelalte fete s-ar descurca o oră şi fără mine. Aţi 
putea să-i telefonati și să-i explicaţi intendentei? Poate că-mi va 
permite să rămân să însoțesc ambulanta... vreau să spun, cred că 
ea ar face orice i-ati cere... În fond nu este pentru mine, ci pen- 
tru binele fiicei dumneavoastră, adăugă ea în grabă, jenată că tre- 
buia să ceară o favoare. 

— Dar nu este! zâmbi Peter Raynal în colţul gurii. Îi voi tele- 
fona intendentei și-i voi explica. N-am nici un dubiu că va fi de 
acord s-o însoţești pe Christine — dar nu pot spune că este fiica 
mea, fiindcă nu este. 

— Oh, înţeleg... îmi pare rău, că am crezut... Kay se întoarse 
pentru a-şi ascunde jena. 

Era Sincer recunoscătoare când el părăsi camera. Dacă 
Christine nu era copilul lui, atunci a cui fiică era? Poate că era un 
copil vitreg. Poate că el se însurase cu o văduvă, oricum Kay nu 
mai văzuse un astfel de devotament şi nu era nici o îndoială că și 
el o adora pe Christine. 

Peter Raynal se ridică la intrarea ei în sufragerie și-i oferi un 
scaun. 

— Am vorbit cu intendenta, totul s-a aranjat. Am comandat 
ambulanta pentru ora nouă, așa că poţi merge la spital cu Chris. 

Am stabilit o întâlnire și cu doctorul Henry Mall, o va vedea pe 
Chris în această dimineaţă — o să te duci cu ea la radiografie, cât 
de repede poţi. Probabil i se va pune ghipsul sub anestezie 
generală. 

— Da, domnule, răspunse Kay ungându-și cu unt și gem o 
felie de pâine prăjită. 

Peter Raynal își împinse scaunul și-și scoase o țigară din buzu- 
nar. După ce reflectă câteva momente în tăcere, vorbi: 

— Stii, soră, a fost o greșeală firească din partea dumitale să 
crezi că eu sunt tatăl Christinei. Mi-aș fi dorit să fiu, aș fi avut mai 
multe de zis în privința educaţiei ei. Chris a fost întotdeauna 
delicată și — da, presupun c-aș putea să zic dificilă. Nimeni n-a 
părut să înţeleagă copilul vreodată. $coala-internat nu pare să fie 
cea mai bună soluţie pentru ea, arată mai firavă ca oricând, iar 
scrisorile pe care mi le-a trimis de acolo erau pline de nefericire. 
Este primul trimestru pentru ea, dar nu cred că se va adapta 
vreodată. 

— N-aş crede că internatul a fost o alegere reușită. Kay își 
împături şervetul și-și împinse scaunul. Știţi, eu cred că 
Christinei i-ar fi priit mai curând viața la ţară, să alerge în voie un 
timp și să-și fortifice trupul. Sigur educaţia ei n-ar putea fi făcută 
mai târziu? 

— La fel gândesc și eu. Cred că va trebui să pun piciorul în 
prag... Oricum, Chris nu va putea să se ducă la școală câteva luni, 
piciorul ei o s-o ţină la pat. Sunt înclinat să caut o guvernantă, 
apoi să le trimit pe amândouă la ţară pentru un an. 

Lui Kay i se păru că doamna Raynal urma să fie dată la o 
parte. Ruşinos că tatăl vitreg arăta mai multă îngrijorare decât 

propria mamă a fetiţei. Kay se întreba ce soi de femeie o fi fost 
aceasta — frumoasă și isteaţă fără îndoială, dar deloc interesată 
de fiica ei. 

— Ar trebui s-o pregătesc pe Christine, ambulanta va sosi 
curând, spuse Kay. 

— Vin şi eu să arunc o privire. Crezi că mai doarme? 

Stingându-și tigara, Peter Raynal o urmă pe Kay. 

Christine încă dormea când se apropiară de patul ei. Părul 
auriu se împrăștiase pe pernă, încadrându-i ovalul feţei. 

— Este frumoasă, nu-și putu reţine Kay admiraţia. Are cea mai 
drăguță față, dar aș vrea niște bujori în obraji. 

— O să am grijă ca fetiţa să aibă această ocazie, vorbi Peter 
Raynal cu afecţiune, apoi adăugă: Și maică-sa este drăguță, cu 
aceleași culori transparente... Zâmbi întorcându-se spre Kay... 
Cu puţin ajutor artificial... Chris n-a avut prea mult noroc. A fost 
unicul copil al unor părinţi iubitori, apoi taică-său a murit și 
totul s-a schimbat. După moartea soțului ei, mama Christinei 
şi-a pierdut interesul pentru copil, de fapt prezenţa fetiţei 
părea s-o calce pe nervi — poate că-i trezește prea multe amintiri. 
Oricum, Christine a fost lăsată în grija servitorilor, apoi expe- 
diată la şcoală. Îţi poti imagina ce efect a avut acest lucru asupra 
unui copil sensibil, să fie crescută fără o viață de familie sau 
afecțiune. 

Peter Raynal se duse spre fereastră cu mâinile în buzunare, o 
cută de iritare încrețindu-i fruntea. Continuă să vorbească fără a 
se uita la Kay: 

— Aș fi făcut tot ce se poate, deși nu este ușor să te bagi peste 
altcineva... dar de acum încolo sunt hotărât să intervin... Brusc 

se întoarse spre Kay... Chris era nefericită la școală, nu mai 
fusese împreună cu alți copii... Acest accident a fost oare un 
accident, sau eu îmi închipui cine ştie ce? 

Pe moment, Kay nu era sigură de sensul celor spuse de el, 
dar apoi înţelese și se îngrozi: 

— Doar nu vreţi să spuneți că fetița s-a accidentat intenţionat? 

— Nu sunt psiholog de copii, dar astfel de lucruri s-au mai 
întâmplat. Maică-sa este mai curând demnă de milă decât de con- 
damnat. Ar fi fost o mamă bună pentru Chris dacă fratele meu ar 
fi trăit. 

— Fratele dumneavoastră? se miră Kay. 

— Credeam că ţi-am spus că Chris este fiica fratelui meu. O 
mângâie pe fetiță pe frunte fără să-și dea seama de uimirea pe 
care o produseseră cuvintele lui. 

— Deci nu sunteţi căsătorit? întrebă Kay. 

La această întrebare neașteptată, Peter Raynal se întoarse din 
nou spre ea. 

— Bineînţeles că nu. De ce ai crezut asta? 

— Oh, nu știu. Kay se întoarse și începu să netezească cuver- 
tura patului, deși nu era nevoie. 

— Cred că am auzit soneria... probabil ambulanţa... o 
pregătești pe Chris? 

Peter Raynal ieși în grabă din cameră, și Kay fu 
recunoscătoare să-și adune gândurile. Cum de pusese o astfel de 
întrebare prostească? Dar ea luase drept bun că mama Christinei 
trebuie să fi fost soţia lui Peter Raynal. 


Capitolul 3 


Asistentele stăteau așezate în jurul ferestrelor larg deschise 
din camera de odihnă a asistentelor și se întoarseră toate când 
intră o nou venită. Panela Long era o fată drăguță şi nici chiar 
uniforma ei severă nu reușea să-i estompeze farmecul. Felul în 
care fusese întâmpinată dovedea că era la fel de simpatizată pe 
cât era de drăguță. Fetele îi oferiră un scaun ca să se alăture 
cercului lor. 

— De ce ai întârziat? Te-a reţinut bătrâna Somers? 

— Greig s-a întors s-o vadă pe doamna Peters și natural că a tre- 
buit să fiu acolo. Făcu o pauză, apoi întrebă: Are cineva o ţigară? 

Cineva îi zvârli un pachet și aşteptă până Pamela îl prinse, 
după care adăugă: 

— Am vrut să știu despre cheta pe care o faci pentru Somers. 
Ai vreo idee despre ce am putea să-i cumpărăm? 

— Dumnezeu știe! Pamela se lăsă pe spate în scaun și trase un 
fum. Presupun că o să avem ceva bani. Ea este aici de multă 
vreme; am strâns aproape două sute de lire și încă nu i-am 
întrebat pe doctori. 

— N-ar fi greu de ales un cadou, în fond ea se mărită și orice 
pentru casă ar fi binevenit. Asistenta Shaw scoase un măr din 
buzunar şi-l mușcă. Din partea mea, n-o să-mi pară rău când își 
va lua tălpășiţa. 

— Oh, dar nu este așa de rea, protestă Pamela. Am cunoscut 
şi mai rele. Mă aştept ca Greig să dea cinci lire, apoi mai sunt și 
doctorii Mall și Raynal, care nu cred că vor da mai puţin de zece. 

— Raynal? Tonul fetei era neîncrezător. El o urăște, sunt ca 
pisica şi câinele. Dacă va da zece o va face de bucurie că pleacă. 

— Cred că în aceste ultime două săptămâni, de când 
nepoată-sa este în salon, atmosfera a fost mai puţin încordată. 
Somers s-a ocupat mult de copil și trebuie să recunoaștem că n-a 
fost o treabă ușoară. Cred că el apreciază acest lucru. La urma 
urmei, ea n-ar fi avut nevoie s-o ţină pe Christine așa de mult, 
mai ales că au existat două ocazii de a fi transferată la salonul de 
copii — în fond, fetiţa nu este un caz de chirurgie, vorbi Pamela 
gânditoare. 

— Nu ştii de ce o ţine aici? rosti din nou iritată asistenta Shaw. 
Fetiţa este o pacoste și urlă toată ziua după ea. Cred că bătrâna 
Somers o încurajează. 

— Nu fi proastă, Shaw, copilul este nervos, asta-i tot, protestă 
altă asistentă. Recunosc că ne-am descurca mai bine fără copil în 
salon, dar este o fetiță drăguță şi o place pe Somers. Îmi 
amintesc de când am făcut practică la copii că... 

— Pentru Dumnezeu, mai termină cu amintirile, bombăni 
Shaw şi adăugă în şoaptă: Încetaţi să mai vorbiti despre Somers, 
vine Ling! 

Se lăsă tăcerea când intră Janet. Ea era simpatizată de asis- 
tentele tinere, dar prietenia cu Kay formase o barieră invizibilă 

între ea și restul personalului de la Chirurgie 2. Era admisă 
în cercul lor, dar continua să existe şi rezervă la apropierea 
ei. 

— Bună, fetelor! le salută ea, trăgându-și un scaun. Mai avem 
zece minute și apoi la treabă... Care-i ultima bârfă? 

— Nimic. Pamela își zvârli tigara pe geam. Discutam despre 
cadoul de plecare al asistentei Somers. Mai avem încă de strâns 
un pic. În continuare o să-l atac pe Raynal. 

— Poate că acesta vrea să-i facă un cadou separat, ea a lucrat 
cu el mai multă vreme — mai întâi la sala surorilor, apoi la 
Chirurgie 2. 

— Hm... Shaw scoase un mormăit expresiv. Poate că a lucrat, 
dar nu cred că o să plângă mult după ea. 

Fără a-i da vreo atenţie Janet se adresă din nou Pamelei: 

— Presupun că i-l vei da înainte de săptămâna viitoare când 
pleacă — n-o să aștepți să se întoarcă pentru ultima ei lună 
aici? 

— Nu, trebuie să-l primească înainte de concediu, aşa că o 
să fie și un fel de cadou de nuntă, explică Pamela Lang, apoi 
întrebă: Ce o să se întâmple cu Christine Raynal când o să 
plece Somers? Știţi că ea este singura care se poate descurca 
cu ea. 

— Va fi pregătită să plece într-o casă de convalescenţă, sau 
ceva asemănător, spuse Janet. Somers va mai fi aici încă o 
săptămână, și poate Christine va fi mutată până atunci. 

Asistenta Jones o întrerupse: 

— S-a întâmplat să-i menţionez azi dimineaţă Christinei că 
asistenta va pleca; fetița m-a privit cu ochi mari și ciudati, de 
credeam că o să facă o criză. 

— De ce i-ai spus? întrebă Janet furioasă. Ce naiba te-a apucat? 

— Tot avea să afle, nu crezi? se răsti asistenta Jones la Janet. 
De obicei face crize la orice, aşa că nu văd ce importanţă are. Se 
ridică în picioare şi se întinse, după care se îndreptă spre ușă... 
Mă duc la datorie, Somers se uită acum la ceas. 

Acea după-amiază la Chirurgie 2 era ceea ce Janet numea „o 
zi ca naiba”. Trei internări şi patru cazuri pentru operaţie. Kay 
fusese în majoritatea timpului la sala de operaţii și Janet îi pre- 
luase sarcinile în salon. 

Se părea că nici lui Kay nu-i mersese prea bine, fiindcă atunci 
când se întoarse în salon, era palidă și avea cearcăne mari sub 
ochi. Primi cu bucurie propunerea Janetei de a bea o ceașcă cu 
ceai şi se așeză recunoscătoare pe scaunul din oficiu. 

— Raynal a fost aproape insuportabil în sală, în această după- 
amiază. 

— Ar fi trebuit să fii obișnuită până acum, remarcă Janet și luă 
un biscuit dintr-o cutie. Vrei unul? Cum Kay scutură din cap, 
Janet continuă: Raynal s-a dus ca de obicei s-o viziteze pe 
Christine înainte de a pleca? 

— Niciodată nu pleacă de la spital fără s-o vadă. Cum se mai 
simte copilul? 

— Nu mănâncă mai mult ca o păsărică și când am între- 
bat-o dacă se simte bine mi-a zâmbit jalnic. Janet se opri gân- 
ditoare, apoi adăugă: Cred că știe că tu pleci la sfârșitul 
săptămânii. 

— Cine naiba i-a spus? întrebă Kay furioasă. 

— N-am de unde să ştiu, replică Janet. Dar știi că în acest spital 
nu se poate ţine nici un secret. 

Janet sări să răspundă la o bătaie în ușă, apoi întorcându-se 
spre Kay cu un zâmbet complice, îl anunță pe doctorul Raynal. 

Kay se ridică în picioare și făcându-i lui Janet semn să plece, 
aşteptă ca Peter Raynal să vorbească. 

— Stai jos, soră, termină-ţi ceaiul. Îmi pare rău că te întrerup. 

Kay se întoarse la locul ei și simțindu-se jenată, se trezi că-i 
oferă lui Raynal o ceașcă. 

— Mulţumesc, chiar aş vrea, acceptă el. Eşti palidă — te 
frământă ceva? 

— Nu, mulțumesc... sunt doar obosită, răspunse Kay repede, 
întinzându-i zahărul. Aveţi nevoie de mine? 

— Da, tocmai vin de la Christine. Am trecut să-i spun noapte 
bună, ca de obicei. Este foarte necăjită — cineva i-a spus că pleci 
la sfârșitul săptămânii. 

— Ştiu, m-a avertizat asistenta Ling. Îmi pare rău, nu voiam să 
ştie până când nu era absolut necesar. Ea se reface pe zi ce trece 
şi am sperat ca la sfârșitul săptămânii să afle vestea într-o stare 
mai bună. 

— În orice caz, n-o mai pot ţine mult aici. Acum are nevoie de 
o atmosferă diferită. Vreau s-o scot din Londra, la ţară sau la 
mare... Se căută în buzunar și scoase un teanc de prospecte. Uite 
niște case de convalescență pentru copii. Poţi să te uiţi printre 
ele și să-mi spui părerea dumitale? Puse teancul de foi pe biroul 
dintre ei... Îţi cer părerea fiindcă doamna Raynal a plecat la New 
York și copilul a rămas în grija mea probabil pentru totdeauna. 

Kay luă prospectele și le studie unul câte unul, ceea ce-i luă 
ceva timp, apoi le puse înapoi pe birou. 

— Una sau două par bune — mai ales cea de la Stonser — casa 
pare bine administrată. Kay făcu o pauză și când continuă, 

tonul ei era lipsit de expresie... Cu excepția faptului că toți 
copiii sunt convalescenți. Va fi o altă formă de școală-internat. 

— Asta este! El își puse ceașca pe tavă și o privi în faţă. Mi-e 
teamă s-o trimit într-un astfel de loc. Ce să fac? Ce mă sfătuiești? 

— Chiar nu ştiu... nu e treaba mea, începu Kay, dar el o 
întrerupse. 

— Christine a decis că este treaba dumitale; în afară de mine 
ești singura persoană din lume de care-i pasă. Dacă ai vreo 
sugestie de făcut, sunt gata s-o ascult; vei fi în stare s-o convingi 
pe Christine să încerce — mai ai o săptămână cu ea şi cred că va 
fi de acord să facă orice ca să-ţi fie pe plac. 

— Mi-aţi permite s-o duc pe Christine cu mine la Thorndene? 
Sunt sigură că mamei mele îi va face plăcere să aibă grijă de ea. 

În momentul în care Kay vorbise, se întreba cine naiba o 
împinsese şi, spre propria ei surprindere, se trezi cercetându-i 
expresia feței cu nerăbdare, aproape temându-se să-i audă 
răspunsul. 

— Dar, soră... păru el nesigur că auzise bine. 

Kay era sigură că pentru prima oară îl vedea pe șeful ei fără 
replică. 

— V-am întrebat dacă mă lăsaţi s-o duc pe Christine la mama 
mea, repetă Kay întrebarea. 

— Ar fi minunat, dar nu văd cum pot accepta o ofertă atât de 
generoasă. Este vorba de părerea mamei tale — chiar nu văd cum 
pot fi de acord... 

— Sunt sigură că mama mea nu va avea nimic de obiectat, îl 
întrerupse Kay. Thorndene este la ţară — Hilltop este doar o casă, 
nu foarte luxoasă, dar mama va avea grijă de Christine, vă pot 
promite acest lucru. 

În mintea lui Kay nu mai exista nici o îndoială acum — în 
aceste trei săptămâni, fetiţa îi câștigase inima. Nu suporta s-o știe 
nefericită și ştia că în acest fel copilul va avea un cămin. 

— Vă rog, domnule, lăsăţi-mi-o... trebuie să vă daţi seama că 
momentan n-aveţi altă soluţie. 

— Presupun că n-am... O privi pe Kay drept în ochi... Nu pot 
să-mi exprim recunoştinţa — sunt îndatorat... simt că accept prea 
mult. 

— Deloc, răspunse Kay pe un ton practic. Chiar n-aveţi de ce 
să-mi fiţi recunoscător. Va fi un aranjament financiar, sunteţi 
binevenit să plătiți pentru Christine. 

— Bineînţeles... aş prefera chiar. 

— Mă scuzati, trebuie să mă duc în salon, spuse Kay ducându-se 
spre ușă. 

Când ajunse în prag, el o reţinu. 

— Doar o clipă, soră. Pleci sâmbătă, după câte știu. Christine 
va fi gata de plecare până atunci, așa că îmi permiti să vă duc pe 
amândouă cu mașina? 

— Da, cred că așa este cel mai bine, încuviință Kay, deși ea ar 
fi preferat să meargă cu o mașina închiriată. 

— Şi încă un lucru, zâmbi el. Sper că mi se permite s-o vizitez 
pe Christine. 

— Firește, domnule. 

Kay spera ca tonul ei să pară amabil, dar cu toată dragostea 
pe care i-o purta Christinei, nu se gândise ca Peter Raynal să 
devină un viitor vizitator în atmosfera de pace a căminului ei. 

Încă se mai lupta cu încuietorile geamantanului când se auzi 
o ciocănitură și apăru în prag Pamela Lang, cu un pachet în 
braţe. 

— Regret că vă deranjez, dar este un cadou de rămas-bun de 
la personal... ne pare rău că plecaţi și toţi vă dorim mult noroc. 
N-am vrut să vi-l dăm când plecaţi definitiv, pentru că ne-am 
gândit că v-ar plăcea pentru noua casă. 

— Mulţumesc, Lang, drăguţ din partea voastră, a tuturor. 
Apreciez foarte mult, spuse Kay luând pachetul din braţele 
celeilalte fete. 

— Este o listă cu nume în interior. 

— Voi scrie fiecăruia, și te rog mulțumește tuturor din partea 
mea, până atunci. 

Kay cără pachetul pe pat și începu să-l desfacă. Era drăguţ din 
partea personalului, gândi ea, în timp ce despăturea hârtia. 

Desfăcu cutia și o pufni râsul. Un ceas — dintre toate lucrurile 
posibile... un ceas! Se așeză pe pat, cu cutia în braţe; cu cât se 
uita mai mult la el, cu atât mai tare ar fi jurat că seamănă cu 
ceasul din curtea spitalului! 


KKK 


În timp ce maşina care îi ducea pe Peter Raynal, Kay și 
Christine spre Thorndene părăsi Londra, bucuria copilului 
creştea; pentru prima oară fetita părea cu adevărat fericită și 
ascultându-i trăncăneala veselă, Kay avu un sentiment de satis- 
factie pentru pasul pe care-l făcuse. Așezată pe scaunul din spate 
şi sprijinită în pături, Christine continua să le pună o grămadă de 
întrebări lui Kay și unchiului ei. 

— Soră, mai vorbește-mi despre Thorndene, are magazine și 
străzi sau este chiar un sat? 

— Mai întâi, Chris dragă, cred că n-ar mai trebui să-mi spui 
soră, acum. Vezi, nu mai suntem la spital și când nu sunt la spi- 
tal eu nu mai sunt soră. Ce-ar fi să-mi spui Kay? 

— Mi-ar plăcea... Kay... pare mai drăguţ și prietenesc. 
Christine rumegă problema un moment și apoi adăugă: Atunci și 
unchiul îţi poate spune Kay, fiindcă nici el nu este la spital. 

Kay simţi cum Peter Raynal își întoarse ochii pentru o clipă în 
direcţia ei, probabil vrând să-i cunoască părerea, dar înainte ca 
ea să poată vorbi el rosti: 

— Cred că este o sugestie excelentă. Ce părere ai, Kay? 

— Cum dorești, bineînţeles. 

Buzele lui Kay se strânseră și expresia ei denota dezaprobarea 
ideii, dar nu putea nega că multe dintre asistente ar fi dat orice 
să fie în astfel de termeni cu chirurgii lor adorati. 

— Este mult mai drăguţ, bătu Christine din palme. Acum sun- 
tem cu toţii prieteni. 

Călătoria trecu repede, întrebările Christinei nu se mai 
opreau și Kay era bucuroasă pentru că în acest fel nu mai trebuia 
să facă conversaţie cu Raynal. 

— Ia-o pe primul drum la dreapta — nu este prea grozav, dar 
este un drum privat ce duce direct la casa noastră. 

— Cum se numeşte casa? întrebă Christine. 

— Hilltop. Vezi că am urcat tot timpul, locul este foarte înalt 
şi se vede de acolo tot satul. 

Când mașina ajunse la porțile casei, Christine bătu din palme 
VOiOasă. 

— Oh, uită-te, unchiule, ce frumos e... peste tot numai 
caprifoi și uită-te, da... văd pârâul acolo, sub copaci! Christine 
uită să mai aștepte ajutor și-și dădu picioarele jos de pe scaun. 
Este și un leagăn... sub meri, și oh, uită-te! Acel câine mare... 
unchiule, vezi... sunt şi căţei... unul, doi... da... cred că sunt trei 
căţei! 

O alee pavată ducea spre o verandă cu ușa larg deschisă. leşi o 
femeie scundă, bine clădită, de vârstă mijlocie, care se apropie cu 
un zâmbet de bun-venit. Când Kay ieși din mașină fu imediat 
cuprinsă de braţele femeii și îmbrăţișată cu căldură. Retrăgându-se 
ușor, Kay se întoarse spre Peter Raynal, care stătea încă la volan. 

— Mama mea... domnul Raynal. Și ea este Chris. 

— Este la fel de blondă ca tine când erai mică. Doamna 
Somers îi zâmbi copilului și înainte ca Peter Raynal sau Kay să 
poată protesta, o ridicase pe Christine din mașină... Acum poți 
merge dacă te ajut, nu-i așa? Kay mi-a spus în scrisoare cât de 
bine mergi. Hai cu mine să-ţi vezi camera. Uită-te la Mabel, 
căţeaua, are câțiva căţei drăguti, și a dus unul în camera ta, cred 
că a vrut să spună să ai grijă el. 

— Pentru mine?... Să-l păstrez? Ochii Christinei străluceau 
când își puse mâna încrezătoare în mâna femeii mai în vârstă. Te 
rog, du-mă să-l văd... n-am avut niciodată un căţel, cred că mi-ar 
plăcea mai mult decât orice. 

Când doamna Somers și fetița intrară în casă, Raynal ieși din 
mașină și se opri lângă Kay. Pentru o clipă le urmări din ochi pe 
cele două, apoi întorcându-se către Kay, vorbi: 

— Mai înainte ţi-am fost recunoscător, acum îmi lipsesc cuvin- 
tele. Mama ta este nemaipomenită cu copiii, ca şi tine. Nu voi 
putea niciodată să vă mulțumesc îndeajuns la amândouă. 

Interiorul casei era la fel de plăcut ca și exteriorul. Mobila era 
veche, dar totul strălucea de curăţenie, iar micul salon era 
colorat de flori puse în vase de ceramică. Rămas singur în timp 
ce Kay își ducea bagajele pe care el le adusese înăuntru, Raynal 
se uită în jur. Camera micuță avea un aer de „acasă”, iar coșul de 
cusut deschis pe jumătate și o carte deschisă, cu niște ochelari 
peste ea, nu făceau decât să întărească acest aer. Christine va fi 
fericită aici, știa acest lucru și inima i se umplu de recunoștință. 
O iubea profund pe fetiță. Nu numai pentru că ţinuse la fratele 
geamăn pe care-l pierduse, dar acum copilul în sine începuse să 
însemne mai mult pentru el decât își închipuise vreodată. 

Luă o carte de pe masă și o puse jos repede când doamna 
Somers intra în încăpere. Faţa ei blândă era zâmbitoare. Și ea tre- 
buie să fi arătat bine odată, reflectă el; părul ei blond era sur 
acum pe la tâmple, iar silueta i se mai rotunjise, dar faţa nu-i era 
ridată, iar ochii aveau ceva din expresia senină a lui Kay. 

— Gata, am instalat-o pe Chris. Ea este acum întinsă în pat și 
se joacă cu cățelușul. Cred că-i mai bine acolo pentru ea. Copilul 
este obosit. Am convins-o să-i aduc prânzul în pat. 

— Cred că este o idee nemaipomenită, încuviință Raynal. E 
prima ei ieșire de la accident, are nevoie să ia lucrurile ușor pen- 
tru un timp. 

— Nu vă faceţi griji pentru ea, am crescut patru copii și nu 
există ceva ce să nu știu în privinţa lor. 

Peter Raynal își ascunse un zâmbet. Exista ceva asemănător 
între Kay și mama ei. Amândouă preluau totul cu mână fermă și 
nu tolerau amestecul nimănui. 

— Nu există cineva în care aș avea mai multă încredere ca în 
dumneavoastră. 

Doamna Somers îi zâmbi strălucitor. 

— Sunt bucuroasă că-l am pe copil drept companie, mai ales 
acum când Kay se mărită în curând — nu că aș fi văzut-o prea 
mult în anii de când este la spital. Așezaţi-vă, domnule Raynal, îi 
indică un fotoliu, așezându-se și ea la rândul său. Prânzul nu va 
fi gata într-un minut sau două. Nu știam la ce oră sosiți, aşa că 
am ținut mâncarea la cald. Acum se ocupă Kay de asta. Când vine 
acasă, ea îmi ia totul din mână. 

— Dar ar trebui să mă întorc... obiectă el. Nu mai aștept 
prânzul, dar vă mulțumesc oricum... 

— Bineînţeles că veţi mânca! insistă doamna Somers. Trebuie 
să luaţi ceva înainte de a vă întoarce. 

— Chiar trebuie să plec, am de lucru în această după-amiază, 
începu Raynal rezervat, dar nu fu lăsat să continue. 

— Nu puteți lucra fără să mâncaţi și este mai rapid să luaţi 
masa aici decât să vă opriţi pe drum. 

Ea avea dreptate, decise el, şi de fapt nu simţea nici o grabă 
să plece. Exista o astfel de atmosferă de pace în această casă încât 
ar mai fi rămas cu plăcere. 

— Nu vă deranjează dacă voi veni s-o văd pe Christine acum și 
din când în când? întrebă el. 

— Veniti când poftiţi, și o dată măritată Kay, va mai exista o 
cameră liberă; veniţi şi staţi câteva zile cu Christine. Fi i-ar plăcea 
și pe mine nu m-ar deranja. 

— Sunteţi chiar foarte amabilă... Trebuie să fiți emoţionată în 
legătură cu apropiata căsătorie a fiicei dumneavoastră? întrebă el 
după o pauză. 

— Ei bine, nu ştiu ce să zic... Doamna Somers se aplecă un pic 
în faţă și-și coborî vocea... Cred că ei cam grăbesc lucrurile. 
Robin Aldon este un băiat drăguţ, îl cunosc de când era copil, 

obișnuia să vină să se joace aici când se întorcea de la școală. Dar 
a fost plecat multă vreme, ani de zile, şi fiind departe de această 
țară uneori oamenii se mai schimbă. Cred că el și Kay ar trebui 
să se cunoască din nou înainte de a face un pas atât de 
important. 

— Nu mi-am dat seama că nu și-a văzut logodnicul de atâta 
timp. 

— De șapte ani, îl întrerupse doamna Somers înainte ca el să 
fi putut continua. Știu că ea s-a schimbat, și fără îndoială și el. 
Nu văd de ce atâta grabă; în fond, au așteptat așa de mult, încât 
câteva luni în plus n-ar mai conta, continuă ea posomorâtă. 
Necazul este că Robin a preluat ferma tatălui său și este 
nerăbdător să facă lucrurile să meargă cât mai curând posibil, de 
aceea se grăbeşte cu căsătoria. 

— Înţeleg, spuse Peter Raynal gânditor. 

Nu se gândise prea mult la căsătoria asistentei Somers și de 
fapt nici nu-l interesa. Va fi cam greu de dirijat ca soție, 
reflectă el,  venindu-i în minte spusele doamnei Somers. 
Robin Aldon trebuia să mai aștepte înainte de a grăbi căsătoria 
cu o fată pe care n-o văzuse de ani de zile. Kay putea să 
îngheţe un bărbat dacă voia, și oare el era bărbatul care să i se 
opună? Peter Raynal își scoase o ţigară în timp ce analiza 
problema. Kay era dură și de neclintit în atitudinea ei, dar ceea 
ce văzuse mai târziu, afecțiunea blândă pentru Christine, îi 
arătase o altă parte a caracterului ei. Poate că această atitu- 
dine era o armură, pe care orice bărbat care i-ar fi câștigat 
dragostea ar fi putut s-o îndepărteze, găsind în spatele ei toată 
căldura și dragostea pe care o dorea. Nu putea decât să spere 
că Robin Aldon era acest bărbat. 

În următoarele momente vorbiră despre lucruri 
neimportante; stabiliră un aranjament financiar în legătură cu 
Christine, vorbiră despre vecini, probleme de interes local, până 
când intră Kay să anunţe că masa este gata. 

Micuța sufragerie era fermecătoare, probabil mai puţin 
folosită ca salonul. Masa de stejar așezată cu șervete albe arăta 
îmbietor. Cireșe și zmeură cu smântână groasă încheiară un 
prânz delicios. 

— Îmi pare rău că plec, dar trebuie. Peter Raynal se ridică. Pot 
să-i spun Christinei la revedere înainte de plecare? 

— Sigur că da. Doamna Somer se ridică și ea. Condu-l pe dom- 
nul Raynal sus, Kay. 

Camera Christinei era tot ce şi-ar fi putut dori un copil. 
Tavanul jos ar fi fost un pericol constant pentru cineva înalt, dar 
adăuga un farmec camerei. Patul era astfel plasat încât oferea o 
vedere a dealurilor iar trandafirul cățărător de pe zid umplea 
camera de parfum. În timp ce Peter conducea pe străzile aglo- 
merate ale Londrei, încă putea vedea zâmbetul de mulțumire de 
pe fața Christinei, aşa cum stătea în pat cu căţelușul strâns la 


piept. 


Capitolul 4 


Soarele care apunea se ascunsese deja după dealuri când 
Penelope Somers urcă răsuflând greu după pedalarea pe bici- 
cletă, împinse poarta și intră în curte. Alergând către salonaș o 
cuprinse pe Kay cu braţele și o sărută cu afecțiune. 

— Ce bine este că te avem acasă! Și partea cea mai plăcută e 
că de acum încolo vei fi mereu aici... cel puţin suficient de 
aproape ca să te mai vedem. 

— Și mie îmi pare bine, răspunse Kay desfăcându-se din 
îmbrăţișare și așezându-se la loc în fotoliu. 

— Unde-i mama? 

— Mama pregătește cina, nu m-a lăsat pe mine, răspunse Kay 
și privind-o apreciator pe soră-sa, continuă: Penny, arăţi în 
formă, mă faci să mă simt spălăcită în comparaţie cu tine. 

— Uită-te ce mușchi am, se lăudă sora ei. Pariez că tu n-ai așa 
ceva, spuse ea încordându-și brațul. 

— Nici n-aș încerca! râse Kay. Dar nu văd de ce aș avea nevoie. 

— Traiul la Londra nu este bun pentru nimeni. Penelope se 
așeză pe un scaun în faţa surorii sale și aprinzându-și o ţigară, 

continuă să vorbească. Viaţa la o fermă îți va aduce puţină 
culoare în obraji, arăţi cam anemică; poate o să pui un pic de 
carne și pe oase. Sunt sigură că ei vă înfometează la St. Jude's. 

— Nu chiar, zâmbi Kay. Dar nu pot spune că-i ca mâncarea de 
acasă. Penny, n-ar fi fost mai bine să-ţi fi dat jos încălțămintea 
murdadă de noroi, mama mi-a spus că a spălat carpetele ieri, 
voia ca totul să arate bine fiindcă l-am adus pe doctorul Raynal. 

— Mi-e lene. Penelope se așeză și mai confortabil în scaun. 
Sunt frântă, am avut o zi îngrozitoare. Tu îngrijești oameni, dar 
să vezi ce înseamnă să îngrijești animale. Am avut o vacă ce și-a 
rănit piciorul, şi alta care a născut, iar purceaua și-a găsit să fete 
tot atunci. 

— Pare revoltător, se strâmbă Kay. 

— Te cred, răspunse Penelope cu compătimire. Așteaptă până 
vei fi la ferma Aldon, te vei obişnui cu asta, îţi va face plăcere să-ţi 
îngrijești propriile animale. Nu mi-ai spus nimic despre Robin, 
schimbă ea subiectul. Ai mai auzit ceva, când sosește? Sunt foarte 
încântată. Eram la școală când el a plecat, dar mi-l amintesc 
foarte bine, dându-mi bani pe furiș, pentru bomboane, când 
mama nu se uita. 

— Nu-i de mirare că te-ai îngrășat! râse Kay. Soseşte mâine la 
Londra, la ora zece, și va fi aici la douăsprezece fără un sfert. 

— Bine. Merg cu tine la gară — i-am spus domnului Morgan că 
poate o să vreau să mă învoiesc. O să mă duc dis-de-dimineață 
să-mi văd de treabă, apoi voi veni cu bicicleta la gară și ne întâl- 
nim acolo... Se uită critic la soră-sa... Nu simţi un fior? Eu aș simţi 
dacă m-aș duce să-l întâmpin pe viitorul meu sot. 

— Presupun că într-un fel simt și eu. Dar uneori nu-mi vine să 
cred. 

— Mama spune că domnul și doamna Sykes — cei care s-au 
ocupat de animalele domnului Aldon — au curăţat ferma. Robin 
trebuie să le fi trimis instrucțiuni; vă duceţi direct acolo, nu? 
Adio lunii de miere! Cred că-i mai bine așa. Va fi nostim să 
cumpăraţi animale. Este un târg mare la Staunford, săptămâna 
viitoare. Tu și Robin va trebui să mergeti, va fi marfă bună acolo. 
Fermierul Dell, îl știi, s-a pensionat luna trecută, el a avut cea 
mai grozavă turmă din district. 

— Eu nu mă pricep, recunoscu Kay. Mă aştept ca Robin să 
cunoască, în fond de asta s-a ocupat de asta în Australia... eu nu-i 
pot fi de nici un ajutor. 

— O să înveţi! o asigură Penelope. Acum spune-mi cum a 
decurs vizita prietenului tău — vreau să spun, acel Raynal care te-a 
adus de la Londra? Copilul este aici? Cum arată? 

— Este o fetiţă dulce și bună. S-a instalat bine. Acum doarme 
așa că n-o vei vedea până mâine dimineaţă. 

— Şi prietenul tău, domnul Raynal? 

— Nu e prietenul meu. Este doar un chirurg pentru care am 
lucrat la St. Jude's. 

În timpul cinei, Kay simți, cum o cuprinde o senzaţie de feri- 
cire, stând la masă cu mama și sora ei. Camera era atât de 
cochetă, mâncarea apetisantă, şi briza uşoară care intra prin 
ferestrele deschise purta aroma fânului și pădurii, împreună cu 
zumzet de insecte şi ciripit de păsărele. Londra, spitalul, praful, 
căldura, traficul, toate aceste lucruri păreau departe acum. Kay 
asculta tăcută conversaţia dintre mama și sora ei, vorbind despre 
oamenii din sat, care, de când plecase la Londra, deveniseră 
simple nume pentru ea, făcând-o să realizeze ce străină 
devenise. Când conversaţia ajunse la Robin, Kay simţi că o 

străbate un fior... doar câteva ore și va fi în braţele lui... va ajunge 
la raiul care simţea că trebuie să fi fost scopul ei în timpul 
tuturor acestor ani de muncă grea. 

— Păcat că vrei să te măriţi așa de repede, spuse doamna 
Somers. 

— Nu înţeleg de ce! Penelope își tăie o felie mare de pâine. Nu 
Că aș ţine la o nuntă sofisticată, cu rochie cu volane și tul, dar nu 
poţi aștepta până când termini definitiv cu St. Jude's? 

— Robin mi-a scris că nu poate lua măsuri la fermă până nu 
suntem amândoi acolo ca să vedem ce dorim împreună, apoi, 
după ce eu mă întorc la spital, el poate continua să lucreze. 

— Cred că este cel mai bun plan... o întrerupse doamna 
Somers. Dar mi-ar plăcea o nuntă drăguță... 

— Sst, mamă... nu se aude cumva o mașină?... La această oră a 
serii, cine naiba o fi? ascultă Penelope cu atenţie. Mă întreb dacă 
domnul Morgan nu vrea să mă întorc... vaca aceea... 

Doamna Somers se duse la fereastră și dădu draperia la o parte. 

— S-a oprit aici... Cine poate fi?... Este un taxi!... Nu se poate 
fi, ba da, este... Kay, Penelope... e Robin! 

Kay rămase ca înțepenită în timp ce mama și sora ei se 
grăbeau spre ușă. În minte îi veniră cele mai absurde lucruri... 
masa nu era debarasată, camera părea în dezordine, încă purta 
rochia ei alb cu bleumarin, în timp ce sus, în camera ei, zăcea 
rochia pe care planificase s-o îmbrace la gară, în dimineața 
următoare. Oricum, Robin trebuia să vină mâine, nu putea veni 
acum, nu-l aștepta încă! Orice altă întrebare îi zbură din minte 
când se simți cuprinsă într-o îmbrăţișare puternică ce aproape o 
ridică de la pământ. Când brațele lui Robin o strânseră mai 
aproape, era vag conștientă de mirosul de fum al hainei de 
tweed, căldura aspră a obrazului lui lângă al ei, dar numai când 

buzele lui le atinseră pe ale ei, fu sigură de realitate. Treptat, 
strânsoarea lui Robin se micşoră, apoi încă ţinând-o de mijloc cu 
un braţ puternic, îi ridică bărbia cu un deget și-i privi faţa. 

— Kay... nu te-ai schimbat! 

Încă negăsindu-și cuvintele, Kay îi cercetă trăsăturile feţei. 
Dar Robin se schimbase, decise ea, faţa îi era aceeași, la fel şi 
expresia, dar cumva se maturizase. Bineînţeles că da! trecuseră 
atâţia ani, devenise mai solid, iar viaţa în aer liber îi arămise 
pielea, dându-i o înfăţişare dură. Era încă arătos, iar părul, întot- 
deauna blond, era acum albit de soare. 

— Ei, care-i verdictul? întrebă Robin zâmbind, încă ţinând-o. 

Brusc conștientă de muțenia sa, Kay simţi cum se înroșește. 

— Cred că te-ai schimbat... nu-mi dau seama... ești mai solid, 
și oh, atât de ars de soare! 

— Așa a fost munca în agricultură în Australia, afară în aer liber 
de la răsărit și până la apusul soarelui! Tu ești încă drăguță, acea Kay 
pe care mi-o amintesc atât de bine... Kay pe care n-am putut-o uita. 

— Încetaţi să vă uitaţi unul la altul și veniţi să vă așezați. 
Cuvintele prozaice ale Penelopei o făcură pe Kay din nou 
conștientă de brațul lui Robin în jurul ei... Vrem să ascultăm 
noutăţi de la Robin. De ce a venit mai devreme, ce are de gând 
să facă acum, unde rămâne la noapte...? 

— Și dacă a mâncat? o întrerupse Robin pe Penelope râzând. 
Primele întrebări mai pot aștepta — sunt mort de foame! 

Într-o clipă, doamna Somers părăsise camera și după zgomo- 
tul farfuriilor ce se auzeau din bucătărie, era evident că foamea 
lui Robin va fi potolită curând. Încă ţinând-o pe Kay strâns lângă 
el, Robin se duse spre fotoliu și așezându-se o așeză și pe fată pe 
taburetul de lângă el. 

— Doamne, ce bine-i să fii aici, privi el în jur. Nimic nu s-a 
schimbat. Mi-amintesc acea fotografie a voastră de când erati 
mici... da, şi cea a tatălui vostru... Totul arată exact ca în ziua în 
care am venit să-mi iau rămas bun, chiar și acele flori din vasul 
albastru, cred că și ele sunt aceleași! 

— Cam greu... râse veselă Penelope. Le-am schimbat o dată 
sau de două ori, dar ai dreptate în privinţa restului, chiar și a 
camerei, chiar și arsura din covor. Îmi amintesc cum îmi băgam 
degetele încercând să măresc gaura. 

— Robin își păstrase braţul în jurul umerilor lui Kay. 

— Da, erai genul! replică el. Îți amintești ce pacoste era, dragă? 
o întrebă el pe Kay strângând-o și mai tare. Dacă n-ar fi fost Kay, 
n-aş fi venit aici atât de des, râse el, uitându-se la Penelope apre- 
ciator. Ai crescut și tu, unde ţi-e coada de cal? Cu ce te ocupi 
acum? Oh, îmi amintesc, adăugă el fără a aștepta un răspuns. 
Îngrijeşti porcii bolnavi, sau așa ceva. 

— Nu fi prost crescut! Sunt asistenta domnului Morgan, 
veterinarul. 

— Foarte bine! zâmbi Robin încuviinţând. Ai devenit o tânără 
capabilă. 

— Este minunată, rosti Kay cu afecţiune. Trebuie să fie o 
muncă grea și nu știu cum de se descurcă. 

— Şi tu nu muncești din greu? replică Penelope și întorcându-se 
spre Robin îi explică. Ea este asistentă acum, are propriul ei salon. 

— Nu mă surprinde. Robin o sărută pe Kay pe buze. Mă aștep- 
tam la asta din partea ta. Doar n-ai de gând să renunti? o întrebă 
el cercetându-i faţa. 

— Dacă am de gând? M-am săturat... nu mai vreau niciodată să 
văd un spital! Dar o să trebuiască să mă întorc acolo un pic, știai, nu? 

— Da, am primit scrisoarea ta, dar n-are importanță, îmi va da 
ocazia să aranjez ferma. La început va fi cam incomod. Dar 
locuind acolo vom ști cu exactitate ce îmbunătăţiri să facem. 

Doamna Somers se întoarse cu o tavă plină cu mâncare și 
Kay, ridicându-se, o luă şi o puse pe o măsuţă lângă Robin. 

— Uite ceva de mâncare și apoi vom putea vorbi după pofta 
inimii. Am atâtea întrebări să-ţi pun încât nu știu de unde să încep. 

— Hai, Penny, ajută-mă să spăl vasele... și lasă-i pe Robin și 
Kay, trebuie să aibă multe de vorbit. 


KKK 


Kay era conştientă de un sentiment ciudat de constrângere. 
Fusese diferit cu Penelope și maică-sa prezente, dar acum, con- 
fruntată cu Robin singură, se simțea mută. Uitându-se pe furiș la 
el, ocupat cu mâncatul, realiză din nou diferenţa fată de Robin 
din tinerețea ei. Încă ţinea la el, n-avea nici o îndoială, dar era 
ciudat de tulburată, ca și cum dragostea pe care o purtase atâta 
vreme, fusese pentru un străin. 

Robin îndepărtă tava și aplecându-se în faţă, o trase pe Kay pe 
genunchi. 

— Draga mea, ești fericită, nu-i așa? întrebă el mângâindu-i 
pielea de pe braţ. Crezi că m-am schimbat. M-am schimbat un 
pic, din cauza vieţii pe care am dus-o. Dar diferenţa este superfi- 
cială. Eu simt la fel ca întotdeauna, și te-am iubit de când erai de 
o șchioapă! Erai micuță și slăbuţă — și acum ești slabă — muncești 
prea mult? 

Kay îşi puse capul pe umărul lui Robin și-i mângâie părul des. 

— Iubito, ne putem căsători foarte repede? Te vreau la fermă. 
Nu suport ideea de a locui acolo singur. 


60 JUDITH HERSHNER 


— Când dorești. 

Robin o apropie mai tare și o sărută cu foc. 

— Nu poate fi prea repede pentru mine... Deja am așteptat 
prea mult. 

Când strânsoarea lui deveni mai puternică, Kay se luptă să se 
elibereze. 

— Dragule, mă zdrobești! N-o să mai apuc nunta dacă 
procedezi așa. 

Kay se trase şi începu să-și netezească onduleurile părului său 
blond-roșcat. 

— Nu-l netezi, îmi place așa... este minunat, aș dori să mai ai 
acele bucle lungi pe care le aveai când erai copilă. 

— Mi-e teamă că nu mi-ar merge cu intendenta, râse Kay, în 
obraji apărându-i gropițe. Buclele lungi nu se potrivesc cu 
boneta unei asistente! 

— Nu poţi fi decât frumoasă, anunţă Robin cu sinceritate și 
apoi adăugă mai serios: dar ce facem cu nunta?... Trebuie să 
merg după licenţă. Trebuie să avem un pic de timp înainte ca tu 
să mă părăsești pentru o lună întreagă — știi că o să ajung să 
urăsc gândul că te întorci înapoi la spital. 

Când Penelope năvăli în cameră, Kay se ridică și se așeză 
înapoi pe taburetul de la picioarele lui Robin. 

— Nu-l poţi monopoliza pe Robin toată seara, se îmbufnă 
Penelope când se trânti pe scaunul pe care-l eliberase recent. 
În fond, în curând va fi doar al tău. N-are importanţă ce spune 
mama, insist să-l împarți cu mine în scurtul timp care 
urmează. 

— Sigur că poţi veni și tu... şi mama voastră. Unde este ea 
acum? 

— S-a dus să închidă găinile. Penelope își aprinse o ţigară și 
trase cu sete înainte de a continua. Deci, ai încercat să faci un pic 
de agricultură în altă parte. Ce părere ai dacă ai încerca unele din 
metodele lor aici? 

Următoarele zece minute, conversaţia fu prea tehnică pentru 
Kay, pentru a lua parte, și ascultă uimită cunoștințele Penelopei. 
Fără îndoială că munca ei de asistent veterinar o pusese în 
legătură cu fermele vecine care fuseseră sursa de informaţii, ceea 
ce o făcu pe Kay să se minuneze că sora ei mai mică ajunsese o 
persoană adultă cu multe cunoștințe. 

— Deci crezi c-ar trebui să cultiv cereale pe terenurile de jos? 

— Fără îndoială, spuse Penelope lăsându-și scaunul să cadă pe 
carpetă. Câmpurile de sus — partea pe care tatăl tău o numea 
„Cinci acri”, trebuie să fie drenată, ar trebui să te apuci chiar 
acum. 

Kay se trezi ascultând cu uimire crescândă. Penelope avea 
dreptate, nu exista nici o îndoială. Ea personal nu înţelegea un 
cuvânt, dar Robin nu era doar interesat, ci și impresionat. 
Amândoi uitaseră de prezenţa ei și abia când Kay întinse o scru- 
mieră Penelopei, ei părură s-o remarce. 

— Sper că nu te deranjează că vorbim despre toate astea. 

Kay se întoarse la taburetul ei și-i zâmbi lui Robin. 

— Încerc să învăţ, dar mi-e teamă că voi fi prea ignorantă pen- 
tru o nevastă de fermier... te deranjează? 

— Nu mă deranjează nimic... atâta timp cât ești soția mea. 
Robin o trase pe genunchii lui. Te iubesc așa cum ești, așa cum ai 
fost întotdeauna, de aceea m-am întors la tine. Mai cânți la pian? 

— N-am avut încă ocazia... n-am cântat de ani de zile. 

— Cântă ceva acum. 

Kay se ridică și se duse la pian, îl deschise şi-i mângâie 
clapele. Apoi trase un scaun, se așeză și-și plimbă degetele în sus 
şi-n jos până când sunetele umplură camera. Treptat, notele la 
întâmplare se schimbară în melodia unui vals de Chopin, după 
care se auziră acordurile unei Poloneze. 

— Pe onoarea mea, n-ai uitat să cânţi, rosti cu admiraţie 
Robin. 

— Mi s-au cam înţepenit degetele, dar presupun că niciodată 
nu voi mai cânta. 

Ea continua să cânte și frânturi din coversaţie îi ajungeau la 
ureche. Fără nici un resentiment, realiză că probabil nu mai 
erau atenţi la ea. 

La un moment dat, Kay se ridică de la pian și se duse la ei, 
punându-și mâna pe umărul lui Robin cu afecțiune. 

— Încă vorbiti? Dragule, am uitat să te întreb... vrei să-ți facem 
patul sus pentru la noapte? 

— Am înțeles că mi-au pregătit de dormit la fermă. Tocmai îi 
spuneam lui Penny că voi mânca serile aici, dar cred că în timpul 
zilei o să fiu acolo, pentru a pune lucrurile în mișcare... Luă 
mâna lui Kay și o strânse... Vino mâine să-ţi vezi viitoarea casă. 
Te aştept devreme să facem o inspecţie împreună... Se întoarse 
spre Penelope... Poate-ţi faci și tu liber o oră-două. Aș vrea să dis- 
cut problema fânețelor și chestiunea cu drenajul... 

— Cred că o să trec. 

Robin se ridică în picioare și se întinse. 

— Deși nu-mi place, trebuie să plec fiindcă mâine încep 
devreme, de acum încolo numai muncă... muncă... și iar muncă! 
O strânse pe Kăy lângă sine și o privi posesiv O să fac din ferma 
Aldon cea mai grozavă fermă din această zonă! 


Capitolul 5 


Kay încheie ultimul nasture de la rochia Christinei și întoarse 
copilul cu faţa la ea. 

— Acum nu mai trebuie decât să dăm cu pieptenele prin păr... 

— Pot să mă pieptăn singură. Christine șchiopătă până la 
toaletă și începu să-și treacă pieptenele prin claia de păr ciufulit. 
Vezi, trebuie să fac multe lucruri singură din nou. Făcu o pauză 
țuguindu-și buzele ca și cum s-ar fi gândit la ceva. Unchiul a spus 
că dacă voi fi o povară pentru tine și doamna Somers, nu voi mai 
putea sta aici. 

Kay își ascunse un zâmbet. Asta semăna a Peter Raynal! 
Probabil că-i dăduse instrucțiuni copilului cu ce „să facă”, înainte 
de a părăsi spitalul. 

— Tu nu vei fi o povară, micuţo, o asigură Kay în timp ce era 
ocupată cu făcutul patului Christinei. Știi că te voi părăsi imediat 
ce te-am îmbrăcat, continuă ea. Mă duc să mă întâlnesc cu dom- 
nul Aldon, să-mi văd noua mea casă. Vei rămâne cu mama, sper 
să nu te deranjeze, da? 

— Doamna Somers o să-mi arate o grămadă de lucruri, spuse 
Christine încântată. O s-o ajut să dea de mâncare la găini și să 
strângă ouăle, după aceea ne ducem să culegem fasole și... oh, 
multe alte lucruri pe care nu mi le amintesc. Oricum, voi fi foarte 
ocupată și va trebui să merg pentru a-mi întări piciorul. 

— Foarte bine! îi zâmbi Kay cu afecțiune. Ce-ar fi să te 
grăbeşti, fiindcă trebuie să ajung la fermă cât mai curând. 

În timp ce Kay o ajuta pe Christine să coboare scara îngustă, 
copilul continua să sporovăiască. 

— Pot să vin într-o zi să-ţi văd casa cea nouă? 

Zece minute mai târziu, mergând spre ferma Aldon, Kay era 
pătrunsă de un sentiment interior de mulțumire. Dealurile cul- 
tivate cu plante în diferite culori arătau ca decorul unei scene, în 
timp ce zumzetul insectelor și ciripitul păsărelelor erau pentru 
urechile ei mai frumoase ca o orchestră. Ochii i se umeziră când 
văzu în depărtare clădirea lungă și joasă a fermei Aldon, din 
cărămidă roşie, și cu veranda marcată de vreme. Viitorul ei 
cămin...! Kay îţi tinu răsuflarea la acest gând și inima i se umplu 
de bucurie. 

— Ai apărut în cele din urmă! Robin, într-o pereche de pan- 
taloni uzati și un tricou, ţâșni din prag și o prinse în îmbrățișarea 
lui ca de urs. Mă întrebam ce ti s-a întâmplat... te-am așteptat o 
grămadă. 

— Mă zdrobești! Nu pot răspunde dacă nu mă lași să respir, 
râse Kay. Voiam să vin mai devreme, dar am avut multe lucruri 
de făcut, nu puteam lăsa totul în grija mamei. 

— Casa este în regulă, doamna Sykes a avut grijă de ea destul 
de bine și bătrânul ei soț a făcut tot ce a putut cu ferma... dar, 
bineînţeles. Avem o grămadă de lucruri de făcut... și de vorbit. Ar 
fi mai bine să începem. Mai întâi, am avut o convorbire cu 

doamna Sykes; ea și bărbatul ei au trăit din exploatarea locului 
după ce a murit tata... a fost unicul mod în care au putut ţine 
lucrurile în oarecare ordine. Ei nu se pot opri aici... Sykes va con- 
tinua să muncească la vite, bineînţeles, și soţia lui te va ajuta în 
casă. Iubito, toate problemele tale domestice sunt rezolvate 
deja... nu ești încântată de mine? spuse el sărutând-o. 

— Nu cred că doamna Sykes este potrivită pentru acest soi de 
muncă, nu crezi? Vreau să spun că este o bătrânică drăguță și 
atâta tot, dar când vom zugrăvi și vom avea mobilă nouă, 
covoare, draperii, și toate cele... ei bine, eu... 

— Nu fi atât de pretențioasă, dragă, ea te va ajuta la treabă și 
ăsta-i cel mai important lucru. Așteaptă o clipă, a fost o mașină? 
Da... trebuie să fie Penny. Doar un moment, scumpo, mă duc s-o 
întâmpin. 

Rămasă singură, Kay stătea neputincioasă acolo unde o lăsase 
Robin. Gândurile îi erau agitate. Ideea doamnei Sykes ca ajutor 
în drăguța ei casă o umplea de dezamăgire, dar Robin era așa de 
încântat de idee și dacă asta îl făcea fericit... Gândurile i se între- 
rupseră la intrarea doamnei Sykes în persoană, ducând o tavă pe 
care o aşeză cu greutate pe masă. 

— Domnișoară... o ceașcă de ceai. Ea stătea examinând-o pe 
Kay. Vai, dar arătaţi palidă. Este aerul Londrei... V-am văzut la 
biserică... acum un an, când erati acasă în concediu, și i-am zis 
domnului Sykes că fata doamnei Somers arată cam obosită. Își 
duse mâinile pe pieptul mare și continuă să cerceteze fiecare 
detaliu al înfățișării lui Kay. Domnul Robin mi-a spus că veți 
publica anunţul de căsătorie. Eu și domnul Sykes suntem 
bucuroși să lucrăm pentru dumneavoastră. 

— Mulţumesc... mi-a spus domnul Robin. Sunt încântată, știu 
că soțul dumitale a lucrat mulţi ani pentru domnul Aldon. 

— Acum, ceaiul se răceşte, anunţă doamna Sykes. Oare de ce 
nu mai vin, domnul Robin și domnişoara Penelope? spuse ea 
ducându-se la geam. Uite-i că stau de vorbă, în timp ce ceaiul se 
răceşte. 

— Vor apărea imediat. 

Kay se duse la tavă și începu să toarne ceaiul. Ceștile erau o 
catastrofă; nici o cană nu semăna cu alta; chiar și cele de la spi- 
tal erau mai bune! Buzele i se strânseră de dezgust la vederea 
şervetului soios. Din ce în ce mai mult Kay avea impresia că 
doamna Sykes, ca ajutor în casă, ar fi o pagubă în loc de o 
uşurare. 

— Uite-o și pe Penny. Robin intră în casă împreună cu sora lui 
Kay. Şi uite și o ceașcă de ceai. Exact ce mi-a prescris doctorul! 
Sunt în picioare de la ora șase și aveam nevoie de așa ceva. 
Mulţumesc, doamnă Sykes, strigă el în urma acesteia, luând o 
ceașcă și întinzându-i-o Penelopei și apoi luându-și una și pentru 
sine. Îmi pare bine că ai venit, se adresă el Penelopei. Kay nu-i 
aici decât de câteva clipe. Sunt o mie de lucruri în legătură cu 
care vreau să te consult. Am făcut un tur al fermei cu domnul 
Sykes și am avut câteva idei, dar am vrea și părerea ta. 

— E-n regulă, de asta sunt aici! Penelope se așeză pe brațul 
canapelei. Ce părere ai, Kay, de viitoarea ta casă? întrebă ea 
adresându-se surorii sale. Frumos loc, nu? Îmi place camera asta. 
Mi-o amintesc destul de bine... obișnuiam să venim aici la ceai, 
când eram copii, zâmbi ea gânditoare. Numai că nu-mi plăcea că 
ne îmbrăcam cu ce aveam mai bun! 

— Văd că nici acum nu-ţi place, râse Robin din toată inima. 
Pari mult mai în largul tău în haine de lucru, dar recunosc că-ţi 
stă bine! adăugă el cercetând-o cu admiraţie. Acum să nu mai 
pierdem timpul și să facem acel tur de inspecţie! 

— Te rog, hai mai întâi să terminăm cu casa, se rugă Kay. Vezi, 
trebuie să facem înlocuiri de mobilă, și lucruri de genul acesta, 
foarte rapide, pentru a avea totul gata înainte de a mă întoarce 
la Londra. Ar trebui să vedem ce redecorări sunt necesare, 
fiindcă mi-ar plăcea ca asta să se facă atunci când sunt plecată. 

— Treaba de afară mi se pare mult mai importantă și o dată 
venită iarna... ei bine, nu știu, dar treaba în interior se poate face 
în orice sezon, spre deosebire de cea de afară, spuse Penelope 
aprinzându-și o ţigară. Și totul arată aici cum trebuie, care-i 
problema? 

— N-am fost încă sus la etaj, admise Kay întristată de lipsa de 
interes a surorii sale... dar îmi place casa. Întotdeauna am iubit-o, 
dar acum a cam fost lăsată de izbeliște. Uitaţi-vă la pata aceea de 
umezeală din colțul de deasupra ușii și acele crăpături și rupturi 
din tapet... şi mai este vorba și de mobilă... n-aș putea locui așa! 

— Mobila este un pic cam uzată şi de modă veche, recunoscu 
Robin. Noi vrem ceva care să arate mai vesel, dar nu-i nici o 
grabă, avem tot timpul din lume! 

— Acum n-avem! îl întrerupse Penelope. Trebuie să mă întorc 
la munca mea. Hai să mergem, Robin, vreau să văd cei „Cinci 
acri” cu tine... să stabilim ce vite ai și ce mai este necesar să 
cumperi. 

— Ai dreptate. Robin o privi pe Kay. Vii, dragă, sau poate vrei 
să rămâi aici, să te uiţi în jur și să-ţi faci un plan cu ce vrei să faci 
— eu sunt de acord cu tot ce-ţi place ţie. Fă și o listă cu lucrurile 
care trebuie cumpărate. Te va ajuta doamna Sykes, știe ce avem 
şi ce n-avem. 

— Pot să mă descurc și fără ea, ripostă Kay. Ar trebui să 
hotărâm împreună... dar nu-ţi mai pierde timpul acum, du-te cu 
Penny. Eu nu vin, te aştept aici. 


Capitolul 6 


— Doamnă Somers... doamnă Somers! o striga Christine din 
grădină. Se întoarce Kay, o văd, este chiar în vârful dealului! 

Strigătul surescitat al copilului se auzi în bucătărie unde 
doamna Somers spăla serviciul de ceai. Stergându-și mâinile, ea 
ieşi şi se duse la Christine. 

— Kay se întoarce mai devreme decât m-am așteptat — și tu 
care credeai că n-o s-o mai vezi înainte de culcare. 

— Ce bine! încuviinţă Christine. Am fost ocupată toată ziua și 
mi-a plăcut foarte mult, dar mi-a fost dor de Kay. Se duse 
șchiopătând peste pajiște și când Kay apăru la poartă, era toată 
numai un zâmbet. Îmi pare așa de bine că te-ai întors... voiam să 
te văd înainte de culcare. Am să-ți spun o grămadă de lucruri. 
M-am dus peste tot... i-am fost de mare ajutor doamnei Somers, 
nu-i așa? întrebă fetiţa întorcându-se spre aceasta și fără să 
aştepte răspuns continuă să sporovoiască. Și tu ai fost ocupată? 
Îti place noua casă? Doamna Somers mi-a spus că te vei mărita 
cu domnul Aldon și o să locuiești acolo; când îl pot vedea pe 
domnul Aldon? Este drăguţ? 

Așezându-se pe un scaun, Kay trase copilul lângă ea. 

— Îmi pare bine că ai avut o zi atât de plăcută. Se întoarse spre 
maică-sa. M-am întors mai devreme fiindcă nu puteam face prea 
mult și m-am gândit că sunt mai de folos aici, dându-ți o mână 
de ajutor. Își dădu la o parte o șuviţă de păr de pe frunte și-și lăsă 
mâna obosită în poală. Se pare că-s foarte multe lucruri de făcut 
acolo. Nu cred că Robin se va întoarce devreme, muncește teri- 
bil de mult. Penny spune că staulele trebuie refăcute înainte de 
a aduce animalele acolo; ea a reușit să angajeze doi zilieri, în 
această după-amiază, care s-au și apucat de lucru. Licitaţia de la 
ferma Dell are loc miercuri și Penny crede că Robin ar trebui să 
cumpere vite, zice că-i o ocazie prea bună ca s-o rateze. 

Doamna Somers se aşeză vizavi de fiica sa și potrivindu-și 
ochelarii își luă coșul de lucru. 

— Am auzit că ferma a fost foarte neglijată. 

— Cu siguranţă! Penny merge la Staunford să caute mână de 
lucru. Au rămas muncitori liberi după pensionarea fermierului 
Dell. 

— Şi casa trebuie să arate rău, zise doamna Somers punând 
aţă în ac. 

— Foarte rău! O casă drăguță care a ajuns o ruină. N-ar fi prea 
multe de reparat, rectifică Kay. Dar ce se face acum, ne va scăpa 
de necazuri mai târziu. Totul trebuie curăţat fiindcă este un 
miros de mucegai în camerele nefolosite. Mobila este imposibilă, 
iar draperiile parcă sunt scoase de la gunoi. Robin a aranjat ca 
doamna Sykes să rămână, deși aș vrea să-mi conduc casa singură, 
și să aranjez lucrurile așa cum vreau eu. 

Doamna Somers se uită peste ochelari și zâmbi. 

— Îmi imaginez că ai ideile tale foarte definitive, dar poate 
doamna Sykes îţi va fi de ajutor, la urma urmei ea înțelege 
lucrurile dintr-o fermă, ea şi bărbatul ei au fost acolo mulţi ani. 

— Metodele ei s-ar putea să nu fie metodele mele, insistă Kay. 
Chiar azi ne-a servit masa în bucătărie... imaginează-ţi, Penny, 
Robin și cu mine, stând în bucătărie, cu doamna Sykes servindu-ne 
direct din cratiţă. 

— Nu-mi dau seama... începu doamna Somers cu ezitare, dar 
mi se pare că dacă Robin o să se ocupe de proprietatea lui, cu 
ajutor, bineînţeles, îi va conveni să lucreze cu oamenii lui, seara 
se poate transforma într-un domn. 

— Eşti la fel ca Penny, râse Kay. Probabil că am stat prea mult 
timp la Londra și nu mă pot obişnui cu lucrurile de aici. Penny 
mi-a spus astăzi că sunt prea pretențioasă, zâmbi Kay gânditoare. 
Dar ştiu că n-aş putea locui în acea casă așa cum este. 

— O s-o faci în timp — ce-i graba asta... Doamna Somers se 
întrerupse și se ridică în picioare. Mă duc să mă uit la cuptor, să 
dau gazele mai încet, dacă Robin întârzie. Ajungând la ușă se 
întoarse. Oh, Kay, am uitat să-ţi spun că a telefonat domnul 
Raynal azi dimineaţă. O să vină sâmbăta viitoare pe aici. l-am 
spus că poate veni oricând dorește, am încercat să-l conving să 
rămână să mănânce aici, dar mă îndoiesc că o să vrea. 

— Domnul Raynal... vine aici sâmbătă? Kay își înghiți vorbele 
care-i veneau, amintindu-și de prezenţa Christinei, și-și schimbă 
atitudinea. Va fi nemaipomenit, nu-i așa, Christine? Nu credeam 
că o să vină așa de curând. 

— Eşti bucuroasă, nu? 

Christinei nu-i scăpase iritarea momentană a lui Kay și era 
neliniștită de răspunsul ei. Regretându-și scăparea, Kay se grăbi 
să-şi îndrepte greșeala prefăcându-se entuziasmată. Bineînţeles 
că va fi minunat să-l vadă din nou pe domnul Raynal și că reușea 
să vină în vizită atât de repede. Dar în timp ce-și manifesta 
plăcerea, sentimentele ei reale erau foarte diferite și era enervată 

de vizita iminentă. Fireşte că domnul Raynal voia să vadă copilul 
și fusese de acord cu invitația mamei ei, dar ca să apară atât de 
curând după sosirea Christinei era — după părerea lui Kay — 
prea mult. 

După ce o culcară pe Christine, Kay abordă din nou subiec- 
tul, în timp ce maică-sa pregătea mâncarea pentru seară. 

— Mamă, nu-l mai încuraja pe doctorul Raynal să vină aici. 
Vreau să spun, dacă telefonează nu mai fi atât de ospitalieră. 
Nu-mi place acest om, nu m-am înțeles niciodată cu el la spital, 
spuse ea cu bruschețe. 

— Şi atunci de ce naiba ai adus-o pe nepoată-sa aici? Dacă nu 
mai voiai să-l vezi pe domnul Raynal, n-a fost cel mai înțelept 
lucru, nu crezi? 

Tonul doamnei Somers era blând dar ferm. 

— Nu ştiu, presupun că n-am fost prea isteaţă în toată această 
chestie. M-am implicat de la început, în seara când m-am dus la 
școală cu doctorul Raynal, ţi-am spus asta. M-am atașat de 
Christine de când am văzut-o, dar asta nu mă face să vreau să-l 
cunosc mai bine pe unchiul ei. 

— Atunci ar fi mai bine să nu fii acasă când vine el. 
Schimbându-și tonul, doamna Somers continuă... Cred că acest 
Robin și cu Penny... asta-i bicicleta lui Penny, și cred c-am auzit 
o voce de bărbat. Se uită pe geam. Da, sunt ei amândoi. Fugi și 
adu-i lui Robin ceva de băut și eu o să mă grăbesc cu cina. 

Cuprinsă de braţele lui Robin, Kay se simţi din nou împăcată. 
Fusese o zi plină de încercări, dar acum, cu Robin în fotoliu și ea 
așezată pe taburet la picioarele lui, îngrijorările i se duseseră. 

— Aţi făcut câte ceva astăzi, cum merg lucrurile? 

— Nu prea rău. Am vorbit cu doi dintre oamenii lui Dell și vin 
la mine de săptămâna viitoare, răspunse el sorbind cu sete din 

paharul pe care-l ţinea în mână. Ce bun a fost... Toată ziua am 
tânjit să beau ceva, dar nu există nici o picătură la fermă. O trase 
pe Kay mai aproape de el... Pământul are posibilităţi enorme... 
dă-mi doar douăsprezece luni și nu vei mai cunoaște locul! 
exclamă el plin de entuziasm. Păcat că n-am știut mai multe 
despre condiţiile de aici — am învăţat multe lucruri în Australia, 
dar nu se pot folosi toate aici. Penny mi-a fost de mare ajutor. 
Are un cap foarte organizat, nici nu știu de unde a cules toate 
aceste informaţii. 

— Splendid, vorbi Kay cu sinceritate, și totuși se simţi și 
dezamăgită, fiindcă nu-i putea fi de nici un folos lui Robin. 
Mâine, când vin la tine, mergi cu mine prin toată casa? Sunt 
multe de făcut și cred că nu știu exact de ce este nevoie, ar tre- 
bui să discutăm împreună. Știu că pot s-o transform în cea mai 
drăguță casă din lume. 

— Sunt sigur că poţi, zâmbi Robin. Dar ai răbdare, iubita mea, 
mai întâi trebuie să avem grijă de pământ, din asta o să trăim. 

— Dar nu-mi pot începe viaţa de femeie măritată într-o casa ca 
asta, protestă Kay. Trebuie să mă ajuţi să aranjez totul înainte de 
a mă întoarce la Londra. Casa este atât de neglijată, de depri- 
mantă... supraaglomerată cu prostii și mobilă veche. Trebuie să 
ne descotorosim de tot ce nu este necesar și să cumpărăm altă 
mobilă, cel puţin pentru salon și dormitor, chiar dacă trebuie să 
aşteptăm pentru restul... 

Intrarea intempestivă a Penelopei o întrerupse brusc pe Kay. 

— Bună... oh, Robin, vino și prezintă-te Christinei, încă nu s-a 
culcat și tocmai îmi vorbea despre „ziua ei ocupată”, râse Penelope. 
Cred că vrea să te vadă, să stabilească dacă o meriti pe Kay! 

Robin și Kay râseră amândoi, apoi Robin se duse cu Penelope 
la ușă. 

— Mă duc să văd copilul... cobor într-o clipă, Kay. 

Trecu de fapt o jumătate de oră și doamna Somers sunase 
clopoțelul pentru cină, când Penelope și Robin ieșiră din 
camera Christinei. Spre surprinderea lui Kay, Robin intră în 
sufragerie cu Christine în braţe. 

— Copilul nu vrea să i se ducă tava sus ca să mănânce singură. 
O să cineze cu noi, nu-i aşa, micuță domnişoară? 

— Dar, Robin... protestă Kay. Christine a fost în picioare toată 
ziua — a mers mult şi are nevoie de odihnă. 

Christine o privi pe Kay, rugătoare. 

— Te rog, Kay, nu pot să rămân la cină? Nu sunt obosită. 

— Kay este o exagerată, râse Penelope. Dacă o să te julești la un 
deget, Robin, ea o să-ţi facă baie cu antiseptic și o să te pună în pat! 

Kay nu mai spuse nimic, dar pentru a-și ascunde iritarea se 
ocupă de farfurii. Doamna Somers veni lângă ea și-i șopti la ureche: 

— Nu te necăji, dragă, nu i-a făcut rău fetiţei plimbarea, o s-o 
culcăm mâine un pic mai devreme. 

Kay se strădui să-i zâmbească mamei sale, dar se gândi că 
chiar dacă nu se pricepea la cereale și vite, familia trebuie să știe 
că ea este cea mai în măsură să îngrijească un copil convalescent. 


KKK 


Kay târî un coș cu vechituri de-a lungul coridorului fermei 
Aldon și-l trânti pe podeaua bucătăriei. 

— Toate acestea sunt din dulapurile din salon, o informă ea 
pe doamna Sykes. Scoate-le afară să fie arse. M-am uitat printre 
ele cu atenţie și nu este nimic de trebuință. 

Doamna Sykes își ridică ochii de la rufele pe care le călca și 
cercetă coșul. 

— Unele dintre acestea... începu ea, dar Kay o întrerupse 
repede. 

— Arde-le, doamnă Sykes, chiar acum. Dacă le pui cumva în 
alt loc din casă, nu voi mai lumina locul niciodată. 

Fără a mai aștepta vreun răspuns, Kay părăsi bucătăria și se 
întoarse în salon, așezându-se pe dușumea, printre niște vrafuri 
de cărți. Și acestea trebuiau sortate; fiecare dulap, fiecare sertar, 
trebuiau puse în ordine, fiecare colț al casei trebuia curățat 
înainte ca ea să fie satisfăcută. Înăbușindu-și un căscat își 
continuă treaba. 

Trecu sistematic prin vrafurile de cărți, păstrându-le pe unele 
şi dându-le la o parte pe altele. Și aici ar fi avut nevoie de sfatul 
lui Robin! Kay oftă; era fără speranţă să-l aștepte pe Robin care 
era ocupat cu ferma... el și Penelope, trebuia să recunoască, 
făceau miracole în câmpurile neglijate. Robin îi dăduse mână 
liberă să facă tot ce dorea în casă, dar Kay nu se aștepta la nici un 
ajutor din partea celor doi. 

Penelope își luase liber de la veterinar și-și petrecea întreaga 
zi asistându-l pe Robin, nu numai cu sfatul, ci și practic, lucrând 
cot la cot cu el. Kay oftă din nou; era acasă abia de o săptămână 
şi aflase despre sora ei mult mai multe decât știuse vreodată. 
Penny era o persoană uimitoare și Kay nu-i va putea mulțumi 
destul niciodată pentru ajutorul pe care i-l dădea lui Robin. Știa 
că după ce lucrurile vor fi puse în ordine, ea va conduce casa și, 
cu ajutorul doamnei Sykes, lăptăria, dar nu se vedea deloc 
lucrând la câmp. 

— Kay... Kay... putem intra?... Uite pe cine am adus cu mine, 
n-ai să ghicești! 

Vocea veselă, copilărească a Christinei o trezi pe Kay din 
gânduri. Uimită, se întoarse să se uite spre ușă. 

— Christine, cum ai ajuns aici, doar n-ai mers pe jos? Cum 
te-a lăsat mama atâta drum singură? 

Kay n-avu nevoie de răspuns când în spatele Christinei apăru 
Peter Raynal. 

— A venit unchiul să mă vadă azi, trebuie c-ai uitat că sosește. 
L-am făcut să mă aducă aici pentru că muream de curiozitate să-ţi 
văd casa şi ştiam că nu trebuie să merg atâta pe jos. Am venit cu 
mașina. M-am gândit că-i o idee nemaipomenită să vin aici și cre- 
deam că ti-ar face plăcere să-l vezi pe unchiul, poate ti-a fost dor 
de el. 

Trăncăneala copilului îi dădu răgaz lui Kay să-și adune gân- 
durile. Ideea de a-l evita pe Peter Raynal nu-i reușise și mai bine 
ar fi rămas acasă la maică-sa, să-l întâmpine pe acesta în condiţii 
civilizate, în loc de o cameră ca o cocină de porci. Era conștientă 
de aspectul ei neglijent, părul ciufulit, mâinile și picioarele mur- 
dare. Kay era furioară, furioasă pe sine pentru că nu prevăzuse o 
astfel de posibilitate și-i permisese lui s-o vadă altfel decât ca pe 
fata pe care o cunoștea ca asistentă, în sala doi de chirurgie. 

— Îmi pare rău că năvălim așa... îi întinse mâna vizitatorul ei. 

— Nu-i cel mai favorabil moment. Kay își îndesă mâinile în 
buzunare. Scuză-mă, sunt murdară pe mâini. 

— Eşti supărată? Te deranjează că am venit? întrebă Christine 
cu un tremur în voce. 

Într-o secundă, Kay își uită iritarea și se aplecă să ia copilul de 
umeri. 

— Sigur că nu sunt supărată — îmi pare foarte bine că ai venit 
și ai avut şi o ocazie minunată. Neavând mașina noastră, nu știu 
cum te-aș fi adus vreodată aici, dacă n-ai fi venit cu unchiul tău. 

Zâmbetul lui Kay și cele câteva cuvinte de asigurare îi 
înlăturară temerile Christinei. Ea șchiopătă până la geam și 

cercetă curioasă peisajul. Dacă pe Christine o liniștise, nu același 
lucru se întâmplă cu Peter Raynal. Se vedea că pentru ea, el nu era 
un vizitator binevenit. Asistenta Somers detesta să fie luată prin 
surprindere, probabil, și ar fi purtat pică oricui ar fi găsit-o cu un 
singur fir de păr deranjat. Peter Raynal; după părerea lui, ea arăta 
mai atrăgătoare, așa neglijentă cum era, decât multe fete elegante. 

— Ce vedere drăguță... oh, Kay, e mai frumos decât la Hilltop! 

— Este o casă foarte frumoasă... secolul optsprezece, pre- 
supun? vorbi Peter Raynal. 

Acesta ajunsese la concluzia că era mai bine să poarte o con- 
versaţie politicoasă, în loc să se retragă. Kay Somers era o fată 
ciudată oricum, hotări el. Fusese minunată cu Christine și 
aproape prietenoasă cu el o dată sau de două ori, dar în majori- 
tatea timpului rămânea în carapacea ei. 

— Este o casă frumoasă... unele părți sunt din secolul opt- 
sprezece, dar a rămas puţin din casa originală, unele părți s-au 
distrus și altele au fost înlocuite. Felul în care Raynal lăudase 
casa temperase iritarea lui Kay... A fost mult neglijată, are nevoie 
de reparaţie și renovare — fără a mai vorbi de mobilare... Arătă 
spre grămezile de pe podea. Încerc să mai debarasez pe aici, dar 
nu prea știu de unde să încep. 

— Tu... ezită el, şi viitorul tău soţ v-aţi propus să remobilaţi? 

— Robin mi-a dat mână liberă. Trebuie să mă descotorosesc 
de toate aceste chestii victoriene... mă sufocă, se forță Kay să 
râdă. Necazul este că nu știu ce să păstrez și ce să vând. E foarte 
greu — ar trebui să discut cu Robin, dar el este foarte ocupat cu 
ferma, și eu sunt îngrozitor de grăbită. 

— Îmi imaginez, încuviinţă el. Pe mine m-ar mânca degetele să 
fac ca locul să arate bine; sunt foarte interesat de casele vechi și 
antichităţi și această casă ar fi decorul potrivit. 

— Aşa crezi? se interesă Kay entuziastă, iritarea ei risipindu-se. 
M-am gândit să păstrez acel dulap de colț... și biblioteca... 
Bineînţeles, scaunele trebuie vândute, și acel birou oribil. 

Fl ezită înainte de a da replica: 

— Aș fi bucuros să-ţi ofer un ajutor... „expert” ca să zic așa. Am 
unele cunoștințe despre antichităţi și mobilă și ai ceva lucruri 
interesante pe aici; fratele meu, tatăl Christinei, era un expert. 
Pentru el era un hobby, a scris cărți despre acest subiect și am 
învăţat multe de la el. 

— Chiar m-ai ajuta? Vocea lui Kay era plină de entuziasm și 
uitase orice antipatie faţă de doctor. 

Nimeni de la St. Jude's n-ar fi crezut că, într-o zi, Kay și cu 
Peter Raynal, s-ar fi găsit în patru labe, într-o mansardă plină de 
praf, căutând comori! Mansarda era plină de cutii vechi, lăzi, gea- 
mantane și mobile de tot soiul, sub un strat gros de praf, și 
fusese sugestia lui Peter ca ei să cerceteze acest loc unde erau 
atâtea piese stocate și uitate. El fusese cu Kay prin fiecare 
cameră, ajutând-o și dându-i idei în legătură cu mobilarea, idei 
pe care fata le găsi nemaipomenite. Avusese atâtea sugestii folo- 
sitoare, mobilă schimbată aici, o carpetă uzată dincolo, lucruri la 
care Kay nu s-ar fi gândit niciodată şi care nu presupuneau chel- 
tuială, dar schimbau aspectul casei. 

După aproape o oră, conchiseră că posibilităţile mansardei 
fuseseră cercetate și se pregătiră să coboare. 

— Lasă-mă să cobor eu primul și să-ţi dau o mână de ajutor. Peter 
puse piciorul pe prima treaptă a scării şi o verifică dacă era solidă. 
Îmi plac antichităţile, dar asta nu se aplică și la scările şubrede. 

— Pot cobori? Tii scara bine? 

Într-o clipă ea stătea roșie și cu răsuflarea tăiată, lângă el, apoi 
amândoi izbucniră în râs. 

— Doamne, ce murdar eşti! exclamă Kay. Îmi pare foarte rău, 
costumul tău... plin de pânze de păianjen și praf... n-ar fi trebuit 
să te las... Fetei i se părea acum îngrozitor că permisese unui 
musafir și mai ales lui Peter Raynal să ajungă într-o astfel de stare 
din cauza ei... Hai la baie, este apă caldă, și o să-ţi aduc un 
prosop şi o perie de haine. 

— Nu te necăji atât, nu este decât praf care se va curăța, dar 
mie mi-a făcut mare plăcere să mă ocup de așa ceva. Să știi că și 
tu ești murdară, până și pe faţă. 

Când zece minute mai târziu, Kay îl reîntâlni pe Peter în 
salon, ea-și dăduse şorțul jos, se pieptănase, pudrase și rujase, 
încât arăta impecabil ca întotdeauna. 

— Unde-i Christine? Se duse la fereastră și se uită. Oh, 
vorbeşte cu sora mea și cu Robin... ei o iubesc. Se întoarse și-i 
zâmbi lui Raynal. De fapt, toţi o iubim. 

Tocmai când Kay vorbea, se auzi vocea subțirică a Christinei 
care apăru în prag cu cățelușul în brațe. 

— Unchiule... Kay... au sosit purceii pe care i-a cumpărat dom- 
nul Aldon, îi auziți guițând? Domnul Aldon și Penelope s-au dus 
să-i închidă. Vreau să-i văd, trebuie să fie foarte distractiv. Nu 
vreţi să-i vedeţi și voi? 

Kay râse, apoi se întoarse spre Peter care fusese un martor 
tăcut al acestei scene. 

— Ce părere ai? Vrei să vezi porcii? întrebă ea plină de veselie. 

— N-aș scăpa această scenă pentru nimic în lume... O apucă 
pe Christine de umeri... Dar dacă te-ai duce tu, iar eu și Kay am 
rămâne aici... sau... în timp ce tu ești ocupată, Kay și cu mine 
ne-am duce în sat să bem un ceai și când ne întoarcem îmi voi la 
lua la revedere de la tine înainte de plecare... Se opri când Robin 
și Penelope intrară în cameră. 

Se făcură repede prezentările și stătură toţi de vorbă în 
cameră. Peter o găsi pe Penelope foarte diferită de sora ei; 
amândouă erau atrăgătoare — Penelope, bine clădită, radia 
vitalitatea unei flori exotice — Kay, mai eterică, mai greu de 
înţeles, mai intangibilă... Își concentră atenţia asupra tânărului 
cu pielea bronzată și părul albit de soare. Acesta era bărbatul pe 
care-l alesese Kay? Era un tip arătos și din cele câteva cuvinte pe 
care le schimbaseră, lui Peter îi plăcu foarte mult. 

— Îmi pare bine că o lăsaţi pe Christine cu noi... se va distra, 
râse Penelope. Nu ne așteptați cu ceaiul, mai întâi să intalăm 
animalele. 

Pentru o clipă, Kay şi Peter îi urmăriră cum se îndepărtau toţi 
trei, Christine ţinându-l de mână pe Robin, apoi Kay se întoarse 
spre doctor. 

— Ce părere ai de nişte ceai? 

În momentul în care întrebă își aminti de ceştile des- 
perecheate... şorțul murdar al doamnei Sykes... și inima i se 
strânse. 

Spre marea ei ușurare Peter reveni la propunerea iniţială de 
a merge în sat și Kay acceptă. 


Capitolul 7 


Când Kay trecu în revistă evenimentele primei săptămâni de 
vacanţă, constată cu surprindere că vizita lui Peter Raynal con- 
stituia singurul moment de relaxare adevărată de care se 
bucurase. Din momentul sosirii lui Robin în prima ei seară acasă, 
viața părea să fi fost o nesfârșită grabă. Kay era recunoscătoare 
surorii sale că preluase responsabilitatea de a-l ajuta pe Robin să 
pună lucrurile în ordine la fermă, dar ea rămăsese singură să se 
ocupă de aranjarea casei. Robin era ocupat toată ziua și doar 
seara, după cină, mai discutau câte ceva despre locuinţă și chiar 
atunci ea constata uneori că el era preocupat doar de ferma în 
sine. 

De multe ori Kay se întreba dacă Robin sau Penelope obser- 
vau ce schimbări făcuse. Ei nu remarcaseră noul serviciu de ceai 
până când ea nu le atrăsese atenţia. Când se întorceau acasă 
după o zi grea de muncă, atât Penelope cât și Robin păreau sur- 
prinși că şi Kay era obosită, când ea scutura covoare, aerisea 
saltele, agăța draperii, ceea ce reprezenta un efort aproape la fel 

de mare cu al lor. Da, uitându-se în urmă, acea după-amiază cu 
Raynal fusese un moment de relaxare; nu că nu munciseră, Kay 
îşi amintea cu amuzament cum cercetaseră mansarda în patru 
labe, dar fusese o adevărată ușurare să aibă pe cineva căruia să-i 
ceară sfatul, cineva căruia să-i împărtășească problemele ei. 

Kay și Robin fixară data căsătoriei lor pentru sâmbăta 
următoare, rămânându-le doar o săptămână de petrecut împre- 
ună înainte de întoarcerea fetei la spital. Încă mai erau multe de 
făcut, își reaminti ea, atât în noul ei cămin cât și pentru 
pregătirea ei personală pentru căsătorie! 

Acestea erau principalele motive pentru care se afla în tren, 
cu o lungă listă de cumpărături în poşetă. În plus mai avea și o 
întâlnire la prânz cu Janet și un telefon de dat lui Peter Raynal 
pentru a-i lăsa o radiografie a piciorului Christinei, făcută la spi- 
talul local. 

În afară de cumpărături pentru casă, mai trebuia să-și 
cumpere o pălărie albastră pentru căsătorie, care să se asorteze 
cu rochia pe care și-o cumpărase înainte de concediu. 
Bineînţeles că această pălărie n-o va mai purta ca nevastă de fer- 
mier, dar extravagantă sau nu, trebuia s-o cumpere, hotări Kay. 

Luând un taxi din staţie, se duse direct în centrul comercial 
pentru a-și face cumpărăturile propuse. Timpul zburase, iar 
când Kay o aștepta pe Janet la intrarea din Corner House, era 
mulțumită că făcuse cel puţin o treime din cumpărături. 

— Kay, ce bine că te văd! exclamă Janet. Arăţi nemaipomenit... 
ai mai multă culoare în obraji și cred că te-ai mai îngrăşat... Ce 
bine arăţi! 

Cele două prietene intrară în restaurant și aleseră o măsuță 
retrasă, pentru a putea vorbi în voie. 

— Nu pot să cred că a trecut doar o săptămână de când ai 
plecat. Spune-mi tot ce s-a întâmplat — ai petrecut bine, Robin a 
corespuns așteptărilor tale? Cum este viitoarea ta casă? Când te 
măriţi? 

— Mai încet, râse Kay. Nu pot răspunde la toate întrebările 
deodată. Totul este în regulă, eu și Robin ne căsătorim sâmbăta 
viitoare. 

Janet o puse la curent cu toate evenimentele petrecute la 
Chirurgie doi, iar Kay era fericită să aibă pe cineva cu care să dis- 
cute problemele ei de la ferma Aldon. 

— Cum merge Christine? întrebă Janet când își aprinse a patra 
țigară. 

— Minunat! Copilul nu pune nici un fel de probleme. Mama 
se bucură de compania ei. Fetiţa arată mult mai bine și merge 
splendid. Am aici ultima ei radiografie, arătă Kay spre plicul ce se 
sprijinea de poșeta ei. Am promis s-o las la domnul Raynal; a 
venit acum câteva zile și a spus că dacă este bine, crede că ghip- 
sul poate fi scos în această săptămână. Kay se uită la ceas. Acum 
trebuie să mă grăbesc; dacă nu-mi termin cumpărăturile, casa nu 
va fi locuibilă până sâmbătă. 

— Nuss suficiente lucruri în casă ca să incepi cu ele? 

— Nu există nici un cearșaf decent, cu care să poţi face patul. 
Totul este îngrozitor! oftă Kay. A fost o muncă grea să aranjez 
totul şi încă mai sunt multe de făcut. 

— Mi se pare o prostie să grăbești lucrurile... pufăi Janet din 
țigară gânditoare. Sora ta pare să conducă ferma. O să facă asta 
şi după ce tu te vei căsători? 

— Nu, are o slujbă — acum este în concediu și-și dedică tot 
timpul lui Robin, care nu știu ce s-ar fi făcut fără ea. 

— i-ar plăcea să-l ajuţi cu ferma, să mergi pe câmp? Nu mi te 
pot imagina. 

— Nu știu, rosti Kay rezervată. Sincer, mă cam sperie. N-aș 
putea să fac ce face Penny. 

— Mă întreb... începu Janet, șovăind. Nu ești un pic geloasă pe 
sora ta? Știu că dacă aș fi în locul tău, eu aș fi. Nu mi-ar plăcea 
ca ea să aibă parte de toată această distracţie. 

— Dar pentru mine n-ar fi distractiv. N-aș putea să ajut așa 
cum face ea — n-aș ști de unde să încep, râse Kay, dar simţi o 
înțepătură în suflet. 

Fusese un prânz plăcut și Kay se simţi înviorată când își 
reîncepu cumpărăturile. După ce-și termină lista hotărî că putea 
să-și dedice puţin timp și alegerii unei pălării. Nu dură mult. Kay 
o văzu într-o vitrină și hotărî că era ceea ce îi trebuia. 

— Ar trebui s-o cumpăraţi, o sfătui vânzătoarea când Kay o 
probă. Se asortează cu costumul dumneavoastră... de fapt este o 
pălărie pe care o puteți purta la diferite ocazii. 

Ocazii?... O singură ocazie... își zâmbi Kay. Vânzătoarea nu 
ştia că urma să fie purtată la cea mai importantă ocazie a vieții ei. 

— Cred c-o s-o iau, dar mi-e teamă să nu se strice, am de făcut 
o călătorie lungă, cu trenul. 

— Vă stă foarte bine, o privi vânzătoarea cu admiraţie. Și 
merge bine atât cu un costum cât și cu o rochie. 

Înainte de a se fi putut răzgândi, Kay se trezi cu pălăria pe 
cap, în timp ce vânzătoarea o împacheta pe cea veche. Nu mai 
era timp de cumpărături acum și Kay hotărî să ducă radiografia 
în Wimpole Street, ca să poată prinde trenul de cinci și un sfert 
spre Staunford. 

Zece minute mai târziu stătea la ușa lui Peter Raynal, 
așteptând să i se răspundă la sonerie. Nu aşteptă mult și mena- 
jera apăru în prag. 

— Bună seara, domnişoară. O pofti să intre în hol. Domnul 
Raynal este în birou, o să-i spun că sunteţi aici. 

— Nu-i nevoie. Îi întinse plicul cu radiografia. Mă așteaptă un 
taxi, trebuie să prind trenul, adăugă ea în grabă când îl zări pe 
Peter Raynal coborând scările în hol. 

— Kay, tu ești? Ai adus radiografia Christinei? Dar nu te grăbi, 
adăugă el când realiză că fata se ducea spre ușă. Hai să ne uităm 
la ea. Le-am adus pe celelalte vechi ca să văd progresele făcute. 

— Vreau să prind trenul de cinci și un sfert, spuse Kay. Am 
avut o zi lungă în oraș, chiar trebuie să plec. 

— Trenurile sunt destul de frecvente, zâmbi dezarmant Peter 
Raynal. Dacă ai fost ocupată în oraș, ai motiv să te odihnești 
înainte de întoarcere. Ce părere ai despre un ceai?... Nu-i nici un 
motiv să te grăbești, nu? 

— Presupun că nu, recunoscu Kay, trezindu-se că urcă scările 
alături de Peter Raynal. 

Cu un oftat de ușurare se aṣeză în scaunul oferit de acesta și 
pentru câteva clipe își plimbă privirea prin camera binecunos- 
cută. Ce confortabilă era și de un gust perfect, măcar de ar putea 
crea și ea o astfel de atmosferă în noua ei casă, o atmosferă nu 
obligatoriu de lux, dar de pace. 

— Pari foarte adâncită în gânduri, ce te frământă? întrebă 
glumet Peter Raynal. 

— Mă gândeam din nou la mobilă... admiram această 
încăpere... mă întrebam dacă aș putea face măcar pe sfert ca aici 

la ferma Aldon, recunoscu Kay, adăugând: Dar am continuat, 
mulțumită ţie, am făcut multe îmbunătăţiri, totuși merge încet 
și este foarte greu să iau decizii de una singură. 

Ea sorbi din ceaiul fierbinte și-și unse o felie de pâine cu unt. 
Îşi dădu seama brusc cât de obosită era, efortul neobișnuit de a 
face atâtea cumpărături o lăsase vlăguită psihic și fizic. Dintr-o 
dată sări în picioare. 

— Taxiul... oare mai așteaptă? 

— Nu te neliniști, doamna Harris l-a contramandat. Te voi 
duce eu la gară când vei fi gata. 

— Mulţumesc. 

Kay se așeză la loc recunoscătoare. 

— lartă-mă că mă amestec, dar pot să-ţi spun cât de mult îmi 
place pălăria ta? Te face să arăţi altfel, poate fiindcă nu sunt 
obișnuit să te văd cu pălărie. Oricum, efectul este încântător. 

O astfel de remarcă din partea lui Peter Raynal era atât de 
neașteptată încât Kay simţi cum i se înroșesc obrajii. 

— Îmi pare bine că-ţi place. Știu că este un pic frivolă... De obi- 
cei nu mă dedau la astfel de extravagante, dar este o ocazie 
foarte specială... cununia mea. 

Conștientă brusc de turnura luată de conversaţie, Kay schimbă 
subiectul și timp de o jumătate de oră vorbiră despre generalități, 
până când începură să vorbească iarăși despre ferma Aldon. 

— Mi-a plăcut foarte mult domnul Aldon, spuse Peter Raynal 
cu sinceritate. Cred că va face un lucru bun cu acea fermă. Mi-a 
făcut plăcere s-o cunosc și pe sora ta... ce diferite sunteţi, nu-mi 
vine să cred că sunteţi surori. Penelope pare să fie o persoană 
foarte capabilă. Nu cred că poate s-o înfrângă ceva. Atât ea cât și 
domnul Aldon par pregătiţi să treacă peste orice. 

— Așa este, încuviinţă Kay. Penny lucrează ca un bărbat și n-ai 
idee ce-au făcut ea şi Robin la fermă de când ai văzut-o ultima 
dată. Lui îi va lipsi ajutorul ei când Penny se va întoarce la munca 
sa. 

— Atunci n-o să rămână? întrebă Raynal, oferindu-i o ţigară. 

— Slavă Domnului, nu! răspunse Kay. Şi când Penny se va 
întoarce la treaba ei, eu voi începe să-i suplinesc lipsa, oftă ea. 
Mi-e teamă că n-o voi face niciodată aşa cum trebuie. 

— Ţi-a trecut prin cap vreodată că probabil n-o să te adaptezi? 
zâmbi Peter Raynal în timp ce-i punea întrebarea. 

— Atât tu cât și Janet — asistenta Ling — păreţi să credeţi că 
sunt total incapabilă. 

În vocea lui Kay era o notă de supărare, o notă care nu-i era 
nefamiliară lui Peter Raynal și pentru a nu suporta consecințele, 
acesta schimbă subiectul și-și concentră atenția asupra 
radiografiei pe care Kay o adusese cu ea. 

— Cred că ghipsul poate fi dat jos cât de curând posibil, 
sudarea oaselor pare să fie perfectă, zise el punând filmul la loc 
în plic. Când propui să vin și să-l scot? 

— Cu cât mai repede, cu atât mai bine. Cred că Christine va fi 
fericită fără ghips. 

— Ia să vedem... Se ridică și-și studie agenda. Am o săptămână 
foarte încărcată... să văd când aș putea veni. Poate în weekend... 
sugeră el studiind încă paginile pline. 

— Poate poţi până atunci. Sâmbătă mă mărit. 

— Sâmbătă? Splendid! îi zâmbi el. Atunci renunțăm la ziua de 
sâmbătă. Se întoarse și începu să consulte agenda. Mâine... nu, 
nu m-aș putea întoarce la timp. Se întoarse către Kay. Am o idee. 
Presupunând că te-aș duce eu înapoi în seara asta... da, îmi dau 

seama că Christine va fi deja în pat... dar aș putea rămâne peste 
noapte la hotelul din sat și dacă vin la voi pe la opt treizeci 
dimineaţa, să zicem, aș fi înapoi la ora zece. 

— Așa ar fi foarte bine, încuviință Kay. Asta, dacă nu te deran- 
jează să stai peste noapte. Îmi pare rău că nu te putem găzdui, 
dar hotelul este foarte bun. 

— Şi eu cred că este un plan bun... Ei bine, dacă nu-i nici o 
grabă, ce-ar fi cinăm mai întâi? 

— Nu, mulțumesc. Maică-mea ne așteaptă pe mine, Penny și 
Robin la cină, așa că trebuie să fiu acasă... bineînţeles că vom fi 
bucuroşi dacă vei cina cu noi. 

Kay descoperi cu surprindere că invitaţia nu era o pură for- 
malitate, ci ar fi chiar bucuroasă dacă el accepta. 

— Mi-ar face plăcere... dacă nu va fi nici un deranj? adăugă el 
cu ezitare. 

— Nimic n-o deranjează pe mama, ar fi jignită dacă ai refuza-o. 

Kay se întrebă din nou de ce îl încuraja așa de mult și motivul 
îi apăru cu claritate. Ar fi o schimbare — și o schimbare plăcută, 
căci cu Peter Raynal de față, nici Robin nici Penelope nu ar 
petrece toată seara discutând despre munca la câmp. Era sătulă 
de astfel de subiecte, așa că un pic de variaţie ar fi o schimbare 
plăcută și binevenită. 


KKK 


Doamna Somers risipi orice îndoială când îl întâmpină pe 
Peter cu multă căldură, și ar fi fost imposibil s-o refuze cu cina. 

— Cred că o să cinăm mai târziu, adăugă ea scuzându-se, căci 
Penelope și Robin vin la ore atât de târzii. Se întoarse spre Kay. 

Prepară-i ceva de băut domnului Raynal în timp ce eu mă duc să-mi 
continuu treaba. Făcu o pauză, după care adăugă: S-ar putea ca 
astăzi ei să întârzie mai mult fiindcă s-au dus la Londra să 
cumpere ceva pentru cotețele de găini, iar mașina bătrânului 
Aldon n-a mai fost folosită ani de zile. Va fi un miracol dacă se 
întorc fără a fi avut probleme. 

— Au fost în oraș? întrebă Kay surprinsă. De ce naiba nu 
mi-au spus, nu știau că merg și eu? 

— Aşa am gândit și eu... dar știi ce zăpăciți sunt amândoi, nu 
cred că s-au hotărât până în ultimul moment, iar tu plecaseși 
când a telefonat Penny. 

— Înţeleg, spuse Kay iritată. 

I se părea o ofensă că Robin fusese în oraș toată ziua şi ea nici 
măcar nu știuse. Felul în care el și Penny grăbeau totul, încer- 
când să facă treaba dintr-o dată, făcea ca lucrurile să fie 
neplăcute pentru ceilalți. 

— Propun să-i așteptăm până la opt şi apoi să mâncăm. În fond, 
nu prea mai au ce să facă în oraș după ora cinci și chiar mergând 
într-o bujie, mașina nu va putea face mai mult de trei ore. 

— Bine, dragă, este o idee bună. Doamna Somers 
recunoscuse asprimea din vocea lui Kay. Sunt sigură că ei vor 
ajunge până atunci și dacă nu, nu-i vom mai aștepta. Îi zâmbi 
fiicei sale. După ce-i pregătești ceva de băut domnului Raynal, 
ce-ar fi să-i cânți ceva? Nu cred că domnul Raynal te-a auzit vreo- 
dată cântând la pian și știi cât de mult îi place lui Chris să te audă 
în timp ce adoarme. 

— Cânţi la pian? Peter Raynal prinse nada aruncată de doamna 
Somers, părându-i-se un mijloc excelent de a schimba subiectul. 

Kay luă sticla de sherry și paharele din bufet. 

— Obișnuiam să cânt... acum am renunţat. Preferi cumva 
whisky? 

— Nu, mulţumesc. El luă paharul oferit. Îmi cânţi ceva? 

Kay nu era genul de persoană care să refuze, invocând tot felul 
de scuze. I se părea firesc să se așeze la pian. Ştia că-și pierduse 
dexteritatea şi totuşi era conștientă de abilitatea ei. Felul în care 
cânta era o revelaţie pentru el. Kay nu era o pianistă banală, se 
simţea la ea o sclipire de geniu, o dragoste și înțelegere a muzicii 
pe care n-o putea avea oricine. Cu un sentiment de dezamăgire, 
Peter își dădu seama de prezența doamnei Somers în ușă. 

— Masa este gata, s-a făcut ora opt, aşa că nu mai așteptăm. 

Peter Raynal constată aceeași atmosferă plăcută la masă ca și 
prima oară când mâncase aici. Abia spre sfârșit, când își sorbea 
cafeaua, deveni conștient de o notă discordantă când Kay, uitân- 
du-se la ceas, se adresă mamei sale. 

— Este aproape ora nouă, vă daţi seama? Cred că ei vin pe jos. 

Exact atunci se auzi un scrâşnet de roţi pe alee și într-o clipă 
Penelope năvăli în cameră. 

— Oh, aţi mâncat... foarte bine. Se întrerupse când își dăduse 
seama că aveau un vizitator şi avansă cu mâna întinsă. Domnule 
Raynal, am văzut o mașină și ne întrebam a cui este... aţi adus-o 
pe Kay! Fără să aștepte răspuns se întoarse spre maică-sa. Robin 
și cu mine am mâncat ceva pe drum, muream de foame și nu mai 
puteam aștepta. Mașina a mers foarte prost... şi-a bătut joc de 
noi, râse ea, dar lui Kay râsul i se păru artificial. 

— Să mergem în cealaltă cameră... v-aţi terminat cafeaua? i se 
adresă doamna Somers lui Peter. Este mai confortabil acolo. 

În timp ce se îndreptau spre salon, Peter auzi frânturi de 
conversaţie între Kay și sora ei. 

— „sper că nu te deranjează că eu și Robin am plecat în 
oraș... Ne-am hotărât după plecarea ta, am fi putut merge 
împreună... 

Se părea că Penelope își cerea scuze acum și Peter nu putu să 
nu gândească cât de bine se abținea Kay, sora mai mică părea să-l 
monopolizeze pe Robin Aldon și această veselie forţată pe care o 
afişa semăna cu atitudinea unui copil vinovat. 

— Bună, Kay. Robin o trase pe Kay și o sărută. Ai avut o zi 
bună în oraș? Penny și cu mine ne-am hotărât după plecarea ta. 
Mi-aș fi dorit să te găsesc și să fi stat toţi trei împreună. 

— Penny ştia că mă duc la domnul Raynal și ar fi putut să-mi 
lase un mesaj acolo. Kay se retrase din îmbrăţișarea lui Robin. 
Dar n-are importanță, aș fi fost prea obosită. 

Tonul ei era neutru și era imposibil să-i ghicești adevăratele 
sentimente. 

— Bineînţeles, ce prostie din partea mea... ar fi trebuit să tele- 
fonez la domnul Raynal acasă, dar nu m-am gândit... oricum, 
acum este prea târziu, spuse Penelope, așezându-se într-un 
fotoliu și aprinzându-și o ţigară. Dar să știi că Robin și cu mine 
am făcut o treabă bună, am cumpărat tot ce trebuie pentru 
repararea acoperișului la coteţe... 

— Sunt sigură că pe domnul Raynal nu-l interesează găinile, 
rosti doamna Somers ridicându-și ochii de pe cusătura la care 
lucra. 

— Bine, sunt sigură că și Kay este bucuroasă să întrerupem 
această conversaţie; nici pe ea n-o interesează coteţele, râse 
Penelope scurt. Cred că este numai vina mea, eu îl incurajez pe 
Robin să vorbească. 

— Mi-e foame! Robin se ridică în picioare și-și întinse braţele 
deasupra capului. Sandvișurile acelea nu mi-au fost de ajuns... 
dar tu, Penny? Vrei o gustare? 

— Sunt tarte cu cireşe în cămară... și bere... duceți-vă și luaţi-vă 
singuri. 

Când Peter îi urmări pe Penelope și Robin plecând spre 
bucătărie, avu o senzaţie de ușurare. Trebuie să fie prezența 
Penelopei, hotărî el. Ea părea încordată, şi prin plecarea ei, în 
cameră se reinstalase calmul. Era caraghios, trebui el să 
recunoască, dar de când o cunoscuse pe Penelope, îl frapase ca 
fiind o copilă iresponsabilă, cu pantalonii ei noroiţi și bluza mur- 
dară, părând plină de bucuria de a trăi. În seara aceasta era 
diferită, sau greșea el? I se părea că în loc de veselia spontană la 
care se așteptase, râsul ei era forțat, avea ceva artificial în com- 
portament și ochiul lui expert detectase gesturi nervoase pe care 
le făcuse cu mâinile, ţigări pe jumătate fumate, aprinse una de la 
alta... 

— Dumnezeule, trebuie să fiţi flămânzi! Doamna Somers 
cercetă farfuriile pline-ochi pe care Penelope şi Robin le adu- 
seseră înăuntru. De ce nu mi-ați spus mai devreme? A rămas o 
grămadă de mâncare. 

— Asta ajunge. Penelope se așeză la loc în scaunul pe care-l 
părăsise. Eu nu vreau prea mult, Robin mi-a umplut farfuria. 

— Eu ştiu că sunt flămând, spuse Robin înghițind o bucată de 
tartă. 

— Robin, dragule, fii atent... aceste firimituri... și sunt lipi- 
cioase. Kay sări în picioare să ridice o bucată de tartă, care căzuse 
din farfuria lui Robin și se lipise pe covor. Ar fi trebuit să-ţi iei o 
tavă. 

— Oh, pentru Dumnezeu, nu mai fi atât de cicălitoare!... Se 
va mătura. În vocea Penelopei se simţea o iritare necontrolată. 
Nu-l poţi lăsa pe Robin în pace? Exagerarea ta constantă poate 
înnebuni pe oricine! 

Inconștient, privirea lui Raynal fu atrasă spre Kay. O știa prea 
bine, acum va izbucni cearta — asistenta Somers nu accepta ast- 
fel de lucruri. Spre surprinderea lui, ea se opri pentru moment, 
apoi se întoarse la locul ei... paloarea nefirească din obraji și 
rigiditatea mișcării fiind singurele indicii că era jignită de vorbele 
surorii sale. 

Robin își puse farfuria goală pe un colț de masă și pentru a o 
îmbuna, se duse și se așeză pe braţul scaunului ei, înconjurân- 
du-i umerii cu braţul. 

— Nu mi-ai spus cum ţi-a mers azi. Ai luat tot ce doreai? 
Apropo, am uitat să-ți spunem vestea cea bună... Se întoarse 
către Penelope... Nu-i așa, Penny? Apoi adresându-i-se din nou 
lui Kay, el adăugă: Ce părere ai? N-o să mai trebuiască să învăţăm 
să îngrijim porcii, vacile și găinile. Domnul Morgan s-a dispensat 
de Penny; ea va veni la noi permanent și va prelua lăptăria și 
păsările domestice. 

— Penny?... Nu mai lucrează cu domnul Morgan?... Dar nu 
înțeleg, bâigui Kay uimită. 

— Este simplu. Ştiam că o să fii încântată și în fond, este cel 
mai firesc lucru pentru Penny — de ce să lucreze cu străinii, când 
cumnatul ei are nevoie de cineva ca ea. 

— Sigur... Sunt foarte bucuroasă. 

Tonul lui Kay era rece și Peter se minună că nimeni nu 
observa acest lucru, iar Robin continua să discute problema cu 
entuziasm. 

Discuţia mai dură un timp și în fiecare clipă devenea mai 
evident că entuziasmul lui Penelope și Robin nu era împărtășit 
de Kay. Dacă doamna Somers avea vreo părere, nu lăsă să se 
vadă acest lucru, păstrând o atitudine de o neutralitate delibe- 
rată. 

În cele din urmă, Raynal se ridică în picioare anunțând că 
voia să plece. 

După ce-și luă rămas-bun, se întoarse spre Kay. 

— Mai am de aranjat câte ceva pentru mâine... pot să vorbesc 
cu tine? 

— Sigur, te conduc, acceptă ea ieşind împreună cu el din 
încăpere. 

Noaptea de vară era splendidă — cer senin, fără nici un nor, 
și o lună mare și strălucitoare. Lumina blândă accentua paloarea 
feţei lui Kay şi dădea un aspect eteric siluetei sale, așa cum stătea 
sprijinită de poartă. 

— Mâine dimineaţă vin la opt treizeci... am adus tot ce trebuie 
cu mine... ce zici? Chris nu trebuie să mănânce prea mult, este 
un copil așa nervos... 

— O să am grijă de toate, promise Kay întinzând mâna. 
Noapte bună. 

Când Peter îi luă mâna, simţi nevoia să prelungească conver- 
satia. 

— Nu-i nici o grabă... Noaptea este așa plăcută, ce părere ai de 
câteva momente de plimbare, pe potecă? 

— Dacă dorești, vorbi Kay cu indiferenţă, şi îl urmă fără să 
protesteze. 

— Cred că... o gură de aer îți va face bine; ai avut o seară care 
te-a călcat pe nervi. 

Kay nu făcu nici un comentariu, adâncită în propriile 
gânduri, mergând tăcută lângă el. Părea că nu-și dă seama că el 
o luase de braţ și-i permise s-o conducă spre o băncuţă așezată 
lângă un gard. 

— Ne aşezăm aici? Câteva momente rămaseră amândoi tăcuţi, 
apoi, într-un impuls, Peter îi luă amândouă mâinile și o întoarse 
cu fața spre el. Fără să-și dea seama, se trezi vorbind. Kay, vrei să 
faci ceva pentru mine? Știu că uneori n-a existat mare simpatie 
între noi, dar cred c-aș putea spune că acum ne înţelegem mai 
bine. 

— Ce vrei să fac? întrebă Kay surprinsă fără a-și trage mâinile. 

— Vreau să-ți amâni căsătoria... cel puţin până pleci definitiv 
de la spital. 

— Să-mi amân căsătoria? 

Kay își retrase mâinile și când își întoarse privirea spre Peter, 
ochii ei scăpărau de furie. 

Pentru o clipă el rămase descumpănit. Ce naiba îl făcuse să 
pună o astfel de întrebare? Acţionase dintr-un impuls pe care nu 
și-l putea explica. Ceva din subconștient trebuie să-i fi adus 
cuvintele pe buze, ca și cum o forță incontrolabilă îl împinsese 
să vorbească. 

— Cred că această solicitare este o mare impertinenţă! 
Trebuie să-ți suport atitudinea nesuferită la spital, dar dacă crezi 
că poţi să-mi dai ordine în viaţa intimă, te înșeli amarnic. 

Se ridică în picioare şi o luă la fugă pe potecă, dispărând în 
întuneric. 

Peter rămase nehotărât dacă s-o urmeze, apoi se răzgândi și 
se duse spre mașină. Fusese o nebunie să-i ceară așa ceva. 


Capitolul 3 


Kay închise ușa de la casă și se sprijini cu spatele de ea, încer- 
când să-și vină în fire. Izbucnirea bruscă de mânie părea s-o fi 
secătuit. Nu cumva sugestia lui Peter Raynal o șocase fiindcă era 
expresia gândurilor ei cele mai ascunse? Întreaga seară fusese o 
grea încercare pentru ea: lipsa de consideraţie a lui Robin de a 
merge în oraș fără ea, ideea că Penelope va fi permanent la 
fermă și ca să pună capac la toate, mitocănia Penelopei. Toate 
aceste evenimente îi zdruncinaseră încrederea, iar Peter Raynal 
dăduse glas propriilor ei temeri. 

— Kay, te-ai întors? Robin vrea să-ţi spună noapte bună, se 
auzi vocea mamei sale din bucătărie. Penny s-a dus la culcare și 
el vrea să plece. 

Când Robin apăru în hol, Kay făcu un efort suprem să pară 
naturală, dar când simţi braţele lui puternice strângând-o, se 
linişti. 

Când încuie ușa în urma lui Robin se simţea din nou calmă, 
încordarea dispăruse, singura senzaţie care rămăsese era o 

intensă iritare impotriva lui Peter Raynal, care scosese la lumină 
dubiile pe care chiar și ea le avea. Rămase doar sentimentul că s-ar 
putea că totul să nu fie chiar bine între ea și Penelope, așa că 
atunci când ajunse la ușa propriei sale camere își strigă sora. 

— Dacă nu ești încă în pat, Penny, vino un moment să-ţi arăt 
Ceva. 

Când Penelope intră în camera lui Kay, îmbrăcată în pijama și 
cu un halat uzat pe umeri, Kay fu uimită să vadă că avea ochii 
roșii. Într-o clipă, fu lângă ea. 

— Penny dragă, ce se întâmplă? Ai muncit prea mult... trebuie 
să fii obosită, se îngrijoră ea, conducând-o spre un fotoliu. Stai 
jos și spune-mi ce te frământă... 

— Oh, n-am nimic. Penelope se scutură de sub mâna lui Kay, 
dar nu făcu nici un efort să se ridice din fotoliu. N-ai o ţigară? 

— Da, bineînţeles. Kay căută în poșetă și-i dădu ce dorea. 
Cobor şi-ţi aduc un ceai, după care vom sporovăi ca întotdeauna. 

— Nu te mai obosi cu ceaiul, am mâncat și am băut toată 
seara, bombăni Penelope. De ce voiai să mă vezi? 

Făcând un efort pentru a nu da importanță dispozitiei 
proaste a Penelopei, Kay luă pălăria albastră și se opri în faţa 
oglinzii să și-o aranjeze, apoi se întoarse spre sora ei. 

— Ce părere ai? Nu-i drăguță?... Am luat-o astăzi. Fără a aştepta 
vreun răspuns, se duse la dulap și scoase rochia albastră, apoi 
ținând-o lângă obraz, se întoarse din nou spre soră-sa. Toaleta 
mea de nuntă... nu-i așa că se potrivește? 

În loc de admiraţia pe care aștepta s-o găsească pe faţa 
Penelopei, Kay se simţi îngrozită s-o vadă izbucnind în plâns. Îşi 
trânti rochia și pălăria pe pat și îngenunche lângă sora ei. 

— Penny, Penny dragă, ce este? întrebă ea imbrăţișând-o. 

— N-are nici un sens să spun minciuni... poate ştii și tu 
adevărul, suspină Penelope retrăgându-se din îmbrățișarea ei. 
Sunt geloasă... îngrozitor de geloasă... pe tine, rochia ta de 
cununie, pălăria, ferma Aldon și... și pe toate... da, și pe 
Robin! 

— Penny, ești prea obosită, nu știi ce vorbeşti. 

Kay vorbea blând, dar o teamă rece îi strângea inima. 

— Nu sunt obosită, răspunse Penelope mai calmă. Î iubesc 
pe Robin... ăsta-i adevărul! Cred că l-am iubit dintotdeauna, 
chiar și când eram o copilă și tu... tu... Se întrerupse, apoi își 
recăpătă controlul. Tu n-o să-l faci niciodată fericit, nu vei putea, 
nu încerci nici măcar să-l înţelegi, și-l cicălești mereu... îl 
cicălești... Se întrerupse și-și şterse ochii. 

— Penny, nu știi ce spui! N-ar trebui să vorbeşti așa. Gheara 
de gheaţă din inima lui Kay se accentuă până când aproape nu 
mai putu să respire. Nu poate fi adevărat... nu cred... termină ea 
în şoaptă. 

— Ba este adevărat! Penelope o prinse pe Kay de braţ până îi 
intrară degetele în carne. Trebuie să mă crezi, trebuie să încerci 
să înţelegi. N-am făcut-o intenţionat... ştii că nu te-aș răni pentru 
nimic în lume. Dar așa s-a întâmplat, ceva la care nu m-am putut 
opune. ÎL iubesc pe Robin, îl vreau mai mult decât orice pe lume. 
Poate c-aș fi fost în stare să trec peste mine, să-mi ascund senti- 
mentele, dacă aș fi crezut că ar fi fericit cu tine. Niciodată n-o să 
poți să-l faci fericit, eu știu asta... şi mă doare. Dacă n-ar fi fost 
acest lucru, n-ai fi știut niciodată. 

— Robin știe? întrebă Kay liniștită. 

— Nu, bineînţeles că nu știe... este mult prea corect. Atâta 
timp cât își închipuie că este îndrăgostit de tine, nici nu-și dă 
seama de existența mea. 

— Nu crezi că mă iubeşte? 

— Crede că te iubește. Penelope era mai calmă acum și 
aprinzând o țigară trase cu sete din ea, înainte de a continua. N-a 
avut ocazia să descopere, nu crezi?... Abia v-aţi văzut unul cu 
celălalt... aş spune doar câteva ore în total, și vă căsătoriţi 
sâmbătă. 

— A fost propunerea lui Robin... începu Kay, dar Penelope o 
întrerupse. 

— Ştie că trebuie să te întorci la spital și să te căsătorești 
înainte de a pleca... nu prea a avut de ales, nu? 

— Crezi că eu grăbesc lucrurile? Vocea lui Kay era calmă, dar 
inima îi bătea nebunește. Crezi... crezi c-ar trebui să-i sugerez să 
aştepte? 

— Oh, Kay, dacă ai vrea! Penelope luă mâinile de gheaţă ale 
lui Kay într-ale ei. Fă-l pe Robin să amâne căsătoria... spune-i să 
aştepte până când vei fi liberă definitiv... spune-i orice, găsește 
orice scuză, dar așteaptă... te rog, așteaptă! se rugă ea și, cum Kay 
nu spunea nimic, continuă: dacă atunci când tu şi Robin vă veţi 
cunoaște mai bine, tot veţi hotări să vă căsătoriţi, atunci nu-mi va 
mai păsa. Dacă-l poţi face fericit, eu voi pleca... voi face orice. 
Vreau doar fericirea lui, jur! Robin este aşa de simplu în unele 
privințe, ca un copil... a hotărât că tu erai iubita lui înainte de a 
pleca și așa a rămas, nu și-a dat seama că acum sunteţi amândoi 

adulți și v-aţi schimbat... Vei aştepta, Kay, nu-i așa? Este vorba de 
fericirea lui Robin, el trebuie să hotărască, doar fă-o, dă-i timp! 

— Voi face propunerea mâine. Ar fi mai bine să te duci la cul- 
care, este îngrozitor de târziu. 

Penelope se ridică de pe scaun și ducându-se la Kay, o luă de 
gât cu braţele. 

— Înţelegi, nu? N-am vrut să fiu rea, dar n-am putut să mă 
abtin. Te iubesc și pe tine, nu este egoism... Tu și Robin însem- 
nati foarte mult pentru mine. N-am putut să tac, am încercat, dar 
n-am putut! 

— Înteleg. Kay se eliberă de mâinile Penelopei și se rezemă de 
toaletă. Îmi pare bine c-ai fost sinceră... este mai bine așa, se 
strădui ea să zâmbească. Acum, du-te-n camera ta şi culcă-te. 

Câteva secunde după ieșirea surorii sale, Kay stătu 
nehotărâtă, apoi se duse la ușă și întoarse cheia în broască. Când 
trecu prin faţa oglinzii, fu șocată de paloarea feţei și ochii 
încercănaţi. Își simtea picioarele moi și se trânti pe pat. Pierdută 
în gânduri, retrăi scena care avusese loc și i se umeziră ochii. Şi 
atunci o lăsară nervii, izbucnind într-un plâns cu sughiţuri. 
Rochia de cununie era aruncată, la picioarele patului, iar pălăria 
complet turtită sub greutatea trupului ei. 

La micul dejun de a doua zi evident că Penelope era rușinată 
de ieșirea pe care o avusese. Se uita cu coada ochiului la Kay, dar 
aceasta nu lăsa să se vadă din atitudinea ei care îi erau adevăratele 
sentimente. Penelope se chinui să dea mesei o notă de veselie și 
vorbi întruna, ca să-și ascundă propriul disconfort. Dar când 
doamna Somers părăsi camera pentru a umple cafetiera, 
Penelope avu ocazia să vorbească cu soră-sa între patru ochi. 

— Kay, îmi pare rău de noaptea trecută. Ai avut dreptate, eram 
prea nervoasă, m-am comportat ca o măgăriţă... uită ce am spus. 

Ochii ei erau ca și ai surorii sale, plini de îngrijorare. 

— Mulţumesc, Penny dragă, nu te îngrijora — ţi-am spus că am 
înțeles; voi face ceea ce este corect. Kay își împinse farfuria neter- 
minată și-și aprinse o ţigară. Când continuă să vorbească nu 
exista nici o urmă de emotie în vocea ei. Sunt de acord cu tine, 
Robin și cu mine ne-am văzut prea puţin unul cu celălalt și am 
de gând să-i sugerez în această dimineaţă c-ar trebui să aşteptăm 
până când eu părăsesc spitalul de-a binelea. Își lăsă mâna peste 
a Penelopei. Acum nu trebuie să te mai duci la domnul Morgan, 
vei fi la fermă cât eu voi fi plecată, va exista cineva care să aibă 
grijă de Robin și el va fi pe mâini bune. 

— Kay, ești o fată de zahăr! o întrerupse Penelope. 

— N-ai de ce să-mi mulţumeşti... poate eu ar trebui să-ţi 
mulțumesc pentru sfatul tău bun. Kay se uită la ceas. Trebuie să 
mă grăbesc, doctorul Raynal vine devreme să-i scoată ghipsul 
Christinei și trebuie s-o pregătesc. 

— Kay, doar o clipă, o strigă Penelope pe aceasta când ajunse 
la ușă. Nu te grăbi, vreau să te întreb ceva. Când Kay se opri cu 
mâna pe clanță, Penelope o întrebă: Domnul Raynal nu se va 
supăra dacă-ți amâni căsătoria, nu-i așa? 

— Ce naiba vrei să spui? 

Întrebarea neașteptată păru s-o readucă pe Kay la viaţă şi 
obrajii palizi i se înroșiră. 

— Fi bine... Penelope se simţea jenată sub privirea surorii sale, 
și-și alegea vorbele cu grijă. Mi-a venit ideea că el se cam 
gândește la tine... vreau să spun că... este îndrăgostit de tine. 

Kay reveni la tonul ei plin de căldură cu care Penelope era 
obișnuită. Calmul de gheaţă o părăsise și cu fața roșie și ochii 
strălucind, răspunse: 

— Îndrăgostit de mine! izbucni ea într-un râs nestăpânit. Este 
cel mai nebunesc lucru pe care l-am auzit vreodată! Fl îmi 
recunoaște existența doar fiindcă mă ocup de salonul lui — și 
acum fiindcă îl ajut cu Christine — dar să mă iubească... e 
caraghios! Dacă mă mărit săptămâna asta, viitoare sau niciodată, 
pentru Peter Raynal n-ar fi nici o diferenţă! 

Penelope, veselă că tensiunea se risipise, râse împreună cu 
sora sa. 

— Îmi pare rău, se pare că m-am băgat unde nu-mi fierbe oala. 
Apoi adăugă mai solemn: Dar să ştii că există ceva — felul în care 
se uită la tine, îţi vorbește... și noaptea trecută, n-aţi mers doar 
până la poartă, v-aţi şi plimbat, nu? 

— Da, ca să ne certăm bine, felul în care se termină de obicei 
conversațiile noastre, recunoscu sec Kay. Acum trebuie să plec, 
am câte ceva de făcut, și dacă domnia sa va aștepta, să vezi scan- 
dal pe urmă! 

În timp ce-i pregătea camera Christinei, se trezi zâmbind de 
remarcile Penelopei. Era bucuroasă de diversiune, fiindcă nu se 
mai gândea la sentimentele surorii sale față de Robin, senti- 
mente care o deprimau. Ideea că Peter Raynal era îndrăgostit de 
ea era prea absurdă, și totuși, nu fusese chiar sinceră spunând că 
pe el nu l-ar interesa dacă ea-și amâna sau nu căsătoria, atâta 
timp cât chiar el îi propusese. Kay nu-și imagina motivul lui, mai 
ales că era evident că nu ghicise sentimentele Penelopei, dar era 
vorba de impulsul lui intim de a dirija vieţile altora, hotărî Kay 

cu o furie reînnoită. Oricum, nu-i va da satisfacția să afle că avea 
de gând să-și amâne căsătoria, fiindcă probabil el s-ar mândri că 
această schimbare de plan i se datora lui, ceea ce nu era chiar 
aşa. 

— Ce-i cu tine, Kay, ești foarte tăcută în dimineața asta? 

Întrebarea Christinei o smulse pe Kay din reverie. 

— Îmi pare rău, dragă, încercam să-mi amintesc dacă am 
pregătit totul pentru unchiul tău. Vezi, fiind în vacanţă, sunt 
înclinată să uit toate lucrurile care se fac în spital. Kay împături 
un prosop și-l puse lângă chiuvetă. Acum să aduc și un vas cu apă 
fierbinte și cred că suntem gata. 

Kay era atât de obișnuită să lucreze cu Peter Raynal când nu 
erau în cei mai buni termeni, încât a-l duce în camera Christinei 
și a-l ajuta să scoată ghipsul, fără a schimba multe cuvinte, nu o 
afecta. I se părea aproape firesc, iar Christine era prea 
emoţionată de îndepărtarea ghipsului, ca să observe atmosfera 
tensionată dintre cei doi oameni pe care-i iubea cel mai mult din 
lume. Cu egoismul copilăresc, piciorul ei i se părea cel mai 
important lucru și imediat ce terminară, Kay îl conduse pe Peter 
Raynal la mașină. 

— Spui că poţi aranja să facă masaj aici? 

— Da, deja am aranjat cu o fată care lucrează o parte din timp 
la spitalul Staunford. 

— Minunat... Cu un picior în mașină, Peter se întoarse 
către Kay. Cred că ţi-am spus cât sunt de ocupat săptămâna 
asta. Nu cred că vin mai curând de zece zile — două 
săptămâni. N-are ce să se întâmple, dar telefonează-mi dacă ai 
nevoie de mine. 

— Da, încuviinţă ea. Dar ea va merge bine în curând. Înainte 
ca eu să plec de aici, fiindcă mai am încă douăsprezece zile de 
concediu. 

— Atunci n-o să ne vedem până când vii la St. Jude's... Peter 
făcu o pauză și apoi adăugă: Acum pot să-ţi urez toate cele 
bune pentru sâmbăta viitoare și aș vrea să ştii că-mi pare rău 
dacă te-am ofensat ieri seară. Tonul lui era oficial când continuă: 
Crede-mă, n-am vrut să te bag, am crezut sincer că sfatul meu 
este spre binele tău... Poate că nu apreciezi c-am făcut-o din 
cauză că ţin la tine, și mă preocupă binele tău. 

— Sunt flatată, își tuguie Kay buzele, disprețuitor. Dar încă mă 
simt în stare să-mi rezolv singură problemele. 

Rămase privind mașina care se îndepărta... Penelope poate ar 
fi numit asta o declaraţie de dragoste, zâmbi Kay, dar în ochii ei 
nu exista nici un pic de veselie ci doar amărăciune. Întorcându-se 
în casă își luă poșeta de pe masa din hol și plecă hotărâtă spre 
ferma Aldon. 


Capitolul 9 


Kay se simţi ușurată când intră în dormitorul ei mic din 
căminul asistentelor. Într-un fel, era bucuroasă să fie înapoi 
acolo, bucuroasă să fie departe de  Thorndene, sperând ca 
schimbarea de decor să-i înlăture deprimarea ce o cuprinsese 
după acea declaraţie a Penelopei. Era nevoită să recunoască fap- 
tul că Robin fusese gata să accepte amânarea căsătoriei și păruse 
chiar ușurat. Acum, că era departe de ferma Aldon, avea ocazia 
să-și revizuiască perspectivele și să-și evalueze propriile reacții 
faţă de atitudinea lui. 

În ultimele zece zile acasă, ea făcuse tot ce-i fusese posibil să 
se comporte cu răbdare, dar nu era convinsă că eforturile îi 
fuseseră încununate de succes. 

Trecuseră doar trei săptămâni de când părăsise această 
cămăruță austeră și totuși acum, când se uita în jur, simțea că şi-a 
regăsit o veche prietenă. Un vas mic cu flori stătea pe un scrin; i 
le adusese Janet ca să-i ureze bun venit. Era plăcut gândul că va 

lucra iarăși cu Janet, prietena ei, care era atât de înţelegătoare și 
deşteaptă. Va discuta cu ea greutăţile ei personale. Bineînţeles, 
ca de obicei la spital, ghimpele era Peter Raynal... Va fi mai greu 
ca oricând să colaboreze cu el, acum când îl văzuse într-o lumină 
atât de diferită. Dacă nu ar fi avut cearta din acea seară nenoro- 
cită, s-ar fi bucurat să lucreze cu el fiind în termeni mai buni 
acum, dar lucrurile nu decurseseră așa și ea-şi mușcă iritată buza 
la amintirea încercării lui de a se băga în viaţa ei privată. Cu ce 
drept credea el că putea interveni pentru a-i influenţa hotărârea? 
Gândurile îi fură întrerupte când ușa se deschise brusc și Janet 
apăru în prag. 

— Oh, Janet, ce încântată sunt să te văd! A fost drăguţ din 
partea ta să vii atât de repede și să-mi aduci flori... Kay se între- 
rupse apoi adăugă: Ai fi surprinsă să știi cât de bucuroasă sunt că 
m-am întors. 

Janet își sărută impulsiv prietena. 

— Sunt așa bucuroasă că te-ai întors! Acea Evans care te-a 
înlocuit a fost o catastrofă... n-avea nici un pic de autoritate. 
Janet se aşeză în fotoliu, își scoase gulerul, boneta, și-și desfăcu 
cureaua. Sunt liberă în restul zilei, așa că putem trăncăni după 
pofta inimii. Trebuie să fie greu pentru tine să fi trebuit să te 
întorci aici, unde n-ai fost niciodată fericită, aproape imediat 
după ce te-ai măritat. Dar lasă, Kay, o lună va trece repede. 

Kay se încruntă neștiind cum să-i explice lui Janet că nunta 
fusese amânată; cum să-i spună că nu era neliniștită din cauza 
acestei săptămâni de lucru. 

— Să ştii, Kay, pentru o proaspăt căsătorită arăţi cam poso- 
morâtă. Credeam că o să fii toată numai un zâmbet! glumi Janet. 

Hai, povesteşte-mi cum este să fii doamna Robin Aldon, cum 
a decurs căsătoria, ce cadouri ai primit... de fapt, despre toate. 

Kay traversă cămăruţa și se așeză pe marginea patului. 

— N-a fost nici o căsătorie și nu sunt doamna Robin Aldon... 
ceva n-a mers cum trebuie... am amânat data... Făcu o pauză, 
după care continuă aproape supărată. Totul a fost aranjat în 
mare grabă, nimic nu era gata cu adevărat, era o prostie să mă 
grăbesc cu căsătoria. Spune-mi că am procedat înțelept. N-am 
curajul să-i spun doamnei intendente... sau celorlalte fete. 

Janet se uită la prietena ei, perplexă. Ea personal gândea că 
amânarea era binevenită, dar într-adevăr era o situaţie delicată. Brusc 
își dădu seama că era privită de Kay cu ochi întrebători. Se ridică din 
fotoliu şi așezându-se lângă ea, îi inconjură umerii cu braţul. 

— Înveseleşte.-te, dragă, nu este un lucru atât de ingrozitor să 
amâni o nuntă. Nu trebuie să fii atât de necăjită. Ştii, ţi-am 
sugerat de la început c-ar trebui să mai aștepți un pic. Firește că-mi 
dau seama că nu folosește la nimic să mai pun sare pe rană, dar 
ai plecat în mare grabă și ai recunoscut întotdeauna că nu-ti 
place viaţa la o fermă și nu puteai înțelege de ce sora ta este atât 
de legată de o astfel de viață. Știu că voiai să pleci de la spital... 
şi mai ales să te îndepărtezi de Peter Raynal... dar nu sunt motive 
serioasă pentru a te grăbi să te măriţi, conchise ea logic. 

— Am fost o proastă şi-mi dau seama acum, murmură Kay cu 
regret. Drăguţ din partea ta că nu-mi spui „ti-am zis eu”. Ezită 
înainte de a contrinua. Trebuie să-ţi spun întregul adevăr... este 
o ușurare că am pe cineva cu care să pot vorbi și care să mă 
înțeleagă... Vezi... cred... cel puţin știu acum că Penelope ţine la 
Robin — de fapt este îndrăgostită de el și... 

Janet o întrerupse brusc. 

— Te înţeleg, Ai fost înțeleaptă, Kay, lucrurile se vor aranja de 
la sine, probabil. Nu-ţi face griji, fiindcă eu voi păstra secretul, 
nimeni nu trebuie să știe, cu excepţia... Se întrerupse brusc, apoi 
întrebă: Ce este cu Peter Raynal. L-ai cam văzut în ultimul timp. 
Nu-i aşa? 

— Peter Raynal nu știe... rosti Kay gânditoare. Cel puţin așa 
presupun, deși, într-un fel, acţionez la sfatul lui. 

— Acţionezi la sfatul lui! repetă Janet. Ce legătură are asta cu 
el? 

— Chiar așa! spuse Kay înfuriată. Și-a permis să mă sfătuiască 
și i-am spus verde în față că nu este treaba lui. Am avut una din- 
tre acele dispute verbale, numai că de data asta, a avut dreptate, 
termină ea mohorâtă. 

Janet izbucni în râs. 

— Te comporti exact ca o școlăriță când vine vorba de Peter 
Raynal. Nu-i da importanță, sunt sigură că el te enervează 
intenţionat uneori și cu cât mai tare îi arăţi că eşti iritată, cu atât 
mai mult te sâcâie el. Încearcă să fii mieroasă cu el, chiar dacă te 
prefaci, și viaţa îţi va fi mai puţin complicată. 

— N-aș putea să fiu mieroasă cu el, protestă Kay, dar tocmai 
când vorbea, știa că nu era în întregime adevărat. Petrecuse 
câteva ore minunate cu el... acea după-amiază în mansardă... se 
distraseră atât de bine și își descoperiseră multe lucruri în 
comun. Presupunea că și el o văzuse într-o lumină diferită și apoi 
mai exista și legătura lor cu Christine. Ce prostie din partea lor 
că se certau... și întotdeauna pe lucruri prostești... Oftă abătută. 
Probabil că Janet avea dreptate și ea trebuia să ignore comporta- 
mentul lui autoritar. Trebuia să tina cont de teoria lui Janet, 

când avea de-a face cu el. Îi zâmbi prietenei sale... Ai câștigat, 
cred că ai dreptate. Pentru viitor am să-mi impun ca regulă să nu 
răspund decât mieros. 

Janet zâmbi aprobator. 

— Foarte bine! Voi fi numai ochi și urechi când te vei afla faţă 
în fată cu măria sa! 

— O să fac o încercare, deși nu promit că o să meargă, rectifică 
Kay. Acum spune-mi cum au mers lucrurile în lipsa mea, aţi fost 
tot atât de ocupate? întrebă ea. Și ce face Martin Greig? Nu mi-ai 
spus nimic despre el. 

— Martin este bine... Am ieșit cu el de câteva ori. Acum, fă-mi 
morală pentru lipsa mea de înțelepciune... știu toate acestea! 
Janet se uită la Kay și, cu obrajii roșii, izbucni: Ştii, m-am cam 
îndrăgostit de el. 

— Te-ai îndrăgostit de Martin! se miră Kay. Dar el este serios 
sau doar se distrează? 

— Habar n-am, răspunse Janet. Uneori cred că este prins și el, 
dar alteori... Scutură din cap. Stiu că nu sunt prima asistentă 
medicală cu care iese, dar nici eu n-am stat degeaba. Oricum, el 
vrea ca în seara asta să ieşim amândouă cu el, să sărbătorim 
întoarcerea ta. Să nu-mi spui că nu vii! 

— Bineînţeles că mi-ar face plăcere, acceptă Kay veselă. N-aș 
suporta masa la cantină în prima mea seară aici... Ar trebui să 
încep să mă schimb și să mă spăl. 

Întoarcerea la rutină după o vacanţă era întotdeauna grea 
pentru Kay, dar de data asta era și mai greu. Fiind perioada de 
vară, multe asistente erau în concediu și fuseseră înlocuite de 
studente și asistente începătoare. Asistenta Evans care-i ținuse 

locul fusese simpatizată de personal, fără a fi eficientă, și totul 
era vraiște. Tocmai făcea morală unei fete noi când în pragul ușii 
apăru Peter Raynal. Ea se ridică în picioare și-i făcu semn fetei să 
plece. 

— Deja ai necazuri? zâmbi glumet Raynal. Biata fată arăta ca 
un iepure speriat, a venit aici abia de o săptămână! 

— Nu-mi închipui c-ai venit să discuti felul în care-mi instru- 
iesc personalul... pot să fac ceva pentru dumneata? Tonul lui Kay 
era de gheaţă. 

— Nu, nimic. El dădu din umeri şi trăgând un scaun se aşeză. 
Așază-te, soră, îi ceru el. 

Kay se așeză la loc și se întoarse spre chirurg. 

— Vrei să-mi vorbesti? 

— Da, soră. Am mâine o prezentare de caz la ora 
douăsprezece — vreau să le am pe doamna Wilkins și domnișoara 
Tuller acolo. Scoase o agendă din buzunar. Da, vezica biliară și 
cazul de rinichi. 

— Voi aranja asta. Kay scrise în carneţelul ei, și apoi se uită în 
sus când el continuă să vorbească. 

— Voi avea de asemenea nevoie de o rezervă spre sfârșitul 
săptămânii, vei încerca să te descurci? 

— O să văd ce pot face, dar va fi foarte greu, dacă nu imposi- 
bil... Mai este ceva, se încruntă ea, înțeleg că în timpul absenței 
mele vizita în salon s-a făcut înaintea operaţiilor și aș fi 
bucuroasă să se revină la vechea rutină. 

Peter Raynal nu-și putu stăpâni un zâmbet. Așteptase asta 
ştiind că asistenta Somers nu va accepta nici o deviere de la 
rutină 

— Dar a mers și așa... începu el. 

— Nu tocmai, îl întrerupse Kay. Vizitele doctorilor în timpul 
dimineţii le împiedică pe asistente să-și facă munca obișnuită. 
Suntem extrem de înghesuite și două din fetele mele experi- 
mentate sunt în concediu. Asistenta Evans poate că le plăcea 
tuturor mai mult decât mine... dar, bineînţeles, dacă vreţi să con- 
tinuaţi așa... sfârși ea concesivă, amintindu-și brusc de promisi- 
unea făcută lui Janet. 

— Nu, soră, vom reveni la vechiul tipic, dacă preferi. 

Kay era prea uimită ca să vorbească și-și privi interlocutorul 
derutată. Ce naiba era cu Peter Raynal — era prea obosit ca să se 
certe?... Dar nici ea nu-i dăduse nici un motiv de ceartă și nu-l 
contrazisese, așa cum o sfătuise Janet... Kay simţi nevoia să râdă 
în hohote, dar se stăpâni cu un mare efort. 

Dacă ea fusese surprinsă, Peter Raynal era și mai și, dar, spre 
deosebire de Kay, nu-și reținu amuzamentul. 

— Soră, ce s-a întâmplat? Am venit aici ca un leu bătăios și plec 
ca un mielușel! Când se ridică în picioare se ridică și Kay, izbuc- 
nind amândoi în râs. Mi-ai dat peste cap toate calculele. Îmi pro- 
gramasem o jumătate de oră să mă contrazic cu tine și totul s-a 
rezolvat în cinci minute! O să ajung prea devreme la sala de 
operaţii. 

— Atunci poate ai dori o ceașcă de ceai? îl întrebă Kay. 

— Mi-ar face mare plăcere... am patru operaţii și dacă nu beau 
acum, nu știu dacă o să mai am altă ocazie. 

În timp ce Kay comandă ceaiul, era conștientă de neadevărul 
acestei remarci. Să n-aibă altă ocazie? În sala de operatie întot- 
deauna roiau în jurul faimosului doctor Raynal o serie de 

asistente cu ceai, cafea, și ar fi produs și nectar dacă acesta 
dorea. Nu, nu se va lăsa păcălită de această poveste. Dar n-avea 
importanţă, își zise ea; trebuia doar să fie drăguță cu el încă o 
lună și, la acest gând, inima i se strânse. Unde se va duce după 
aceea, ce o să se întâmple? Avusese oare un moment de dubiu 
atunci când amânase căsătoria, că nu era pentru săptămâni, nici 
pentru luni, ci pentru totdeauna? Își alungă gândul neplăcut și 
așeză ceștile și farfuriile pe masă. N-avea sens să se necăjească în 
privința viitorului, cu prezentul trebuia să se războiască, și Janet 
avusese probabil dreptate, trebuia să încerce să menţină pacea în 
scurtul timp care-i rămânea la St. Jude's. 

— Cum te simţi revenită la treabă? 

Întrebarea lui Peter Raynal era mai mult de formă. Era curios 
în privința succesului ei de a se adapta la îndatoririle unei soții 
de fermier și nu ştia cum să atace subiectul. 

— O grămadă de treburi au fost neglijate și este greu să pui 
lucrurile la punct. Kay îi întinse o ceașcă de ceai și-i puse o tavă 
cu biscuiţi la îndemână. Nu există două persoane care să con- 
ducă un salon în același fel și este dificil să preiei din nou. 

— Metodele asistentei Evans erau diferite de ale tale. 

Kay își ridică repede privirea către el. Tonul lui era cumva dis- 
prețuitor? O compara cu Evans în detrimentul ei? Dacă voia să 
înceapă o discuţie pe această temă, atunci toate promisiunile 
făcute lui Janet, se vor duce dracului... Dar expresia feţei lui nu 
spunea nimic. 

— O persoană plăcută, foarte plăcută, dar ce dezordonată! 
Vizita dura de două ori mai mult. Eu m-am obișnuit să meargă 
totul ca ceasul... din acest punct de vedere m-ai cam răsfățat. 

Kay se relaxă. Pericolul trecuse și fără să vrea, avu un 
sentiment de satisfacţie, fiindcă era primul compliment pe care 
i-l făcuse vreodată marele chirurg Raynal. 

— Ei bine, soră, cred că asta-i tot. Peter Raynal își stinse ţigara 
în scrumieră. Trebuie să-ţi spun că sunt foarte bucuros că te-ai 
întors. 

Chiar când vorbea, el era surprins de propria lui atitudine și 
da, oricât de ciudat părea, era bucuros s-o vadă pe asistenta 
Somers ocupându-se de domeniul său. 

Ezitând, el se aventură: 

— Cred că te-ai măritat și te-ai instalat în noua ta casă? 

Obrajii lui Kay se colorară. Sperase că va evita întrebarea, dar 
ştia în sinea ei că odată şi odată va trebui să înfrunte situaţia. 

— Nu sunt măritată. M-am hotărât să aştept o vreme... dar nu 
din cauza intervenţiei dumitale, îl anunţă ea în grabă. Au existat 
alte motive... ceva care a apărut mai târziu... și nu era timp sufi- 
cient de lămurit lucrurile, termină ea vag. 

Oare ce apăruse? gândi el. Acel ceva nu era oare Penelope 
Somers? N-ar fi fost surprins, deoarece ochiul lui experimentat 
sesizase o tensiune nervoasă la aceasta, în seara când cinase la ele. 

— Îmi pare rău, dar... nu-i nevoie să-ţi spun c-ai procedat 
foarte înţelept. 

Kay se uită repede la el. Râdea cumva de ea? Nu, zâmbetul 
lui era blajin , iar ochii, prietenoși și înţelegători. Bătăile inimii 
ei încetiniră și roşeaţa din obraji i se duse treptat. Acum era mai 
liniștită, și în sinea ei era convinsă că oricât de nesuferit era el 
uneori, putea fi un prieten de nădejde. Fără să-și dea seama că 
vorbește, Kay continuă în şoaptă: 

— Uneori cred că n-ar trebui să ne căsătorim niciodată. 

Pentru o clipă, Peter Raynal își lăsă mâna pe umărul ei și acest 
contact scurt fu pentru Kay ciudat de încurajator. 

— Nu cred că nu te vei mărita și de asemenea cred că nu vei 
avea regrete. 

Vorbea cu atâta siguranţă încât Kay îi cercetă expresia feţei și 
din nou se asigură de adânca înţelegere reflectată de privirea lui. 

— Vezi, este vorba de sora mea. Cred că ei îi pasă... și cred că 
va fi o nevastă mai bună pentru Robin! 

Deci fusese Penelope! Ea părea o fată destul de drăguță și se 
potrivea cu Robin și, în fond, sentimentele erau greu de controlat. 

— Nu pot decât să-ţi repet că sunt bucuros c-ai procedat așa 
de înţelept. 

— N-am spus nimănui din spital. Ştii cum este... oamenii 
vorbesc atâtea... n-aș putea suporta. Te rog, păstrează secretul... 
doar dumneata și asistenta Ling știți. Trebuie să plec de aici la 
sfârșitul lunii, așa cum am aranjat, altfel aș da naștere la o serie 
de bârfe — înţelegi, nu-i așa? 

— Perfect și te asigur că acest secret se află în siguranță la 
mine. Îi zâmbi lui Kay. Acum trebuie să cobor la sala de operaţii. 


KKK 


În ciuda nemulțumirilor lui Kay, nu-i trebuiră decât câteva 
zile ca să se întoarcă la rutina de spital și, la sfârșitul primei 
săptămâni, salonul era condus cu eficiența cu care ea se mân- 
drea atât, iar ceasul din curte devenise iarăși stăpânul ei. În 
munca ei exista un real avantaj: o scutea de gânduri în timpul 
zilei, iar noaptea adormea buștean din cauza oboselii. 


114 JUDITH HERSHNER 


Scrisori lungi de la mama sa, Robin și Penelope îi spuneau 
puțin despre ce ar fi dorit să afle. Numele lui Robin și al 
Penelopei erau inevitabil legate, dar nimic altceva. Uneori Kay 
credea c-ar fi o ușurare să audă despre o acţiune definitivă din 
partea lor... Robin ţinea la Penny? Cât va mai dura până când îi 
va face o declaraţie de dragoste? Oare Penny era prea tânără ca 
să se hotărască? Robin încuviințase destul de repede o amânare, 
dar chiar crezuse că este numai atât? Un milion de întrebări 
umblau prin mintea lui Kay și nici una la care ar fi putut 
răspunde, iar munca era ca un balsam, lucru pentru care era 
recunoscătoare. 

De la întoarcerea în spital se trezise adesea întrebându-se 
dacă îi păsase cu adevărat de Robin, dacă-l iubea cu adevărat... 
dacă l-ar fi iubit, ar fi renunțat atât de ușor la dreptul ei la feri- 
cire? Din nou nu putea răspunde; știa doar că aceste întrebări 
nesfârșite ar fi făcut-o să înnebunească şi binecuvânta munca 
pentru că îi ţinea mintea ocupată. 

Kay mai avea și o altă îngrijorare. După trei săptămâni nu va 
mai avea nici măcar consolarea pe care i-o oferea munca. Unde 
naiba să se ducă, ce să facă? Nu știa decât să îngrijească bolnavi, 
iar un alt spital însemna inevitabilele referinţe și nu-i putea cere 
intendentei acest lucru când nu-i spusese nici măcar că nu s-a 
măritat! Nu putea recunoaște că părăseşte St. Jude's numai ca să 
preia un alt post. Trebuia să găsească ceva, dar ce? Kay n-avea 
nici cea mai vagă idee, dar nu se putea întoarce acasă... încă nu 
putea să înfrunte situaţia. 

În plus, mai era și Penny. N-ar fi corect, îi promisese să lase 
terenul liber și Kay așa era hotărâtă să facă. Dacă Robin o va vrea 

înapoi — și în inima ei, Kay știa că era o speranţă deșartă — atunci 
o va căuta, dar până când relaţiile dintre ei nu vor putea fi defi- 
nitiv stabilite, ea nu se putea întoarce acasă. 

Întorcându-se de la masă, Kay mergea de-a lungul coridoru- 
lui, când cineva se lovi de ea și Martin Greig îi blocă trecerea. 

— Eşti persoana pe care tocmai voiam s-o văd, spuse el cu un 
zâmbet cald. Ai timp un moment? 

— Ar trebui să mă duc în salon, murmură Kay. 

— Uite despre ce este vorba, îl ştii pe Stockleigh — noul infir- 
mier. Aș vrea să-l iei la dumneata fiindcă eu mi-am terminat 
stagiul aici şi am obținut un post la Edinburg. Este el cam încet, 
dar e băiat bun și te rog să-l iei mai ușor. 

Kay râse. 

— Te-am privit întotdeauna ca pe un posibil aliat și acum faci 
din mine tiranul care se spune c-aș fi! 

— Ştii că n-am vrut să spun acest lucru. 

— Pleci? se încruntă Kay, când liftul trecu pe lângă ei fără să se 
oprească. 

— La sfârșitul lunii, zâmbi el. La fel ca dumneata. Va fi o zi 
proastă pentru spital când amândoi vom pleca. 

— Văd că liftul nu mai apare! O să întârzii... mai bine o iau pe 
scări, se impacientă Kay. 

— Să urc atâtea etaje? Am prea mult respect pentru inima și 
plămânii mei! 

— Mergi și dumneata tot la etajul nostru? 

— Da, ai uitat că face Raynal vizita? 

Când liftul se opri, Kay se năpusti înăuntru. La intrarea în 
salon își dădu seama că Raynal începuse vizita. Se grăbi spre 
acesta, dar Janet o prinse din urmă și-i șopti. 

— Kay, ti-a telefonat sora ta, și a zis s-o suni cât poţi de repede. 
Este ceva urgent. Am încercat să te găsesc în sala de mese. Du-te 
şi dă telefon acum, îţi ţin eu locul. 

— Nu pot încă să-i dau telefon, protestă Kay. Destul c-am 
întârziat... O s-o sun când voi fi liberă. 

— A spus că este ceva important, murmură Janet, dar Kay deja 
se apropia de Raynal. 

— Îmi pare rău c-am întârziat, i se adresă Kay. 

— Au apărut analizele? El studia foaia de observaţie și nu 
părea că-și dăduse seama de prezenţa lui Kay. 

— Nu, domnule. Să-i cer asistentei Ling să telefoneze la laborator? 

— N-are importanţă, cred că știu ce vor arăta analizele. 

Fl își puse mănușile de cauciuc pe care i le întinse Kay și 
începu examinarea trupului inert întins pe pat. În timpul acesta, 
se apropie și Martin într-un halat proaspăt scrobit, și-i zâmbi lui 
Kay, dar aceasta nu-i răspunse. Era necăjită fiindcă întârziase și 
mesajul Janetei n-o înveselise. Era atât de neobișnuit din partea 
surorii sale să sune la spital — trebuia să fie ceva foarte impor- 
tant. Încercă să se concentreze, dar Peter Raynal îi ceru de două 
ori un instrument până când fata i-l dădu. 

Vizita părea să nu se mai sfârșească, și ea avea de dat telefonul acela. 

De ce nu se grăbea doctorul? Parcă o făcea intenţionat. 

Ultimul pacient! Kay respiră mai ușurată, dar în loc să înceapă 
examinarea, doctorul începu o lungă discuţie cu infirmierul 
despre un caz de amputare pe care-l avuseseră de dimineață. În 
cele din urmă vizita se sfârși și, cu un sentiment de ușurare, Kay 
îl urmă pe Peter în biroul ei. 

Spera că el n-avea de gând să întârzie... oricum își terminase 
treaba în salon. 

— Ei bine, soră, cred că asta-i tot. O externezi pe doamna 
Meller vineri... ar fi mai bine să plece cu o ambulanță și aranjează 
cu asistenta din district s-o panseze zilnic. Să vină s-o examinez 
peste două săptămâni. 

— Da, domnule. Kay se îndreptă spre ușă și o deschise. O să 
am grijă. 

— Ce-i graba asta, soră? Nu-mi oferi un ceai? 

De aceea era atât de amabil! Kay blestemă în gând fiecare 
ceașcă de ceai pe care i-o oferise de la întoarcerea ei; fusese un 
obicei prost! Fata nu se mișcă din ușă. 

— Îmi pare rău, domnule, am ceva urgent de făcut... explică 
ea. 

— Am observat c-ai încercat să te descotoresești de mine de 
cum ai intrat în salon. 

Kay își mușcă buzele supărată. 

— Îmi cer scuze c-am întârziat... dar credeam că n-ai observat. 

— Ba da, mi-ai lipsit. 

Kay îl privi repede. Glumea el cumva? 

— Am primit un telefon urgent de acasă. Sora mea mi-a lăsat 
un mesaj, așa că, sunt nerăbdătoare s-o sun. N-am avut încă 
timp. 

— Înţeleg, în vocea lui apăruse o notă de îngrijorare. De ce 
naiba nu mi-ai spus?! Nu era nevoie să aștepți până acum. 
Telefonează, nu mai pierde timpul. 

— Trebuie să mă duc la căminul asistentelor. N-avem voie să 
telefonăm de aici, îi spuse Kay. 

— Atunci spune că-i pentru mine. El îi luă mâna de pe clanță 
și închise ușa. Hai, telefonează imediat. 

— Nu pot... obiectă Kay, dar ideea de a suna din propriul 
birou o tenta. Nu văd cum să spun că-i pentru dumneata. 

— S-ar putea să fie pentru mine... poate fi vorba de Chris. 
Doamne! Fusese atât de copleșită de propriile ei probleme încât 
nici măcar nu se gândise la o astfel de posibilitate. Fără să mai 
obiecteze, se duse la birou și ridică receptorul. 

— Staunford 119... da, convorbirea este pentru domnul 
Raynal. 

În timp ce aștepta cu receptorul la ureche, Kay era conștientă 
de Peter Raynal care se așezase lângă ea și aștepta îngrijorat. 

— Alo? Penny, tu ești? N-am putut suna mai devreme... da, 
ştiu... nu m-au putut găsi, spune-mi, ce este? 

Peter Raynal îi urmărea expresia în timp ce ea asculta. 

— Dar, Penny, nu înţeleg... când a început?... Spui că noaptea 
trecută? Se lăsă o altă tăcere în care așteptă răspunsul Penelopei, 
apoi Kay vorbi iarăși. Așteaptă un moment, domnul Raynal este 
aici... da, este în cameră cu mine. O să-l întreb ce crede... Lăsând 
mâna cu receptorul în poală, se întoarse spre Peter Raynal. Este 
vorba de mama. Făcu o pauză pentru a-și veni în fire. Penny 
spune că a apucat-o astă-noapte o durere abdominală acută. A 
văzut-o domnul Adams... doctorul nostru local... Pare foarte 
îngrijorat și spune că trebuie internată la spitalul Staunford pen- 
tru investigaţii imediate. Penny este îngrozitor de speriată... nu 
ştie să se descurce și are nevoie de ajutor... Trebuie să plec 
acolo... nu știu ce-o să spună doamna intendentă... l-am spus 
Penelopei că o să te întreb ce crezi. 

El se ridică şi-şi puse o mână pe umărul lui Kay, consolator. 

— Nu te îngrijora de pomană. Dacă doctorul locul spune că 
trebuiesc făcute investigaţii o să-i respectăm opinia. Făcu o 
pauză, apoi continuă: Nici vorbă să pleci de aici, propun ca 
mama ta să vină cu ambulanta și s-o luăm la noi în spital. 

— Poţi face asta?... Vrei? întrebă Kay mai veselă și fără să mai 
aștepte vreun răspuns, își duse din nou receptorul la ureche. Fii 
liniștită, Penny, doctorul Raynal aranjează lucrurile, o s-o 
aducem aici... Un pat?... Nu știi de ce este în stare domnul Raynal 
când vrea ceva! râse ea. Voi aranja cu o ambulanţă în seara asta... 
Dacă vin?... Da, vin eu cu ambulanta... La revedere, scumpo, ne 
vedem mai târziu. Kay închise telefonul și se întoarse spre Peter 
Raynal. Sunt profund recunoscătoare... mai mult decât pot 
spune. 

— Prostii, îi opri el mulțumirile și se duse înapoi la scaunul 
lui. Aranjează cu ambulanţa... să ajungă acolo la ora 
nouăsprezece treizeci; atunci vom fi şi noi acolo. 

— Noi? Ochii lui Kay se măriră surprinși. 

— Bineînţeles că o să te duc eu. Trebuie să-mi văd pacientul 
înainte de a fi de acord cu internarea. Și mai este şi Chris pe care 
va trebui s-o aduc înapoi. 

— Chris! Uitasem! exclamă Kay plină de remușcări. Nu va mai 
fi cine să aibă grijă de ea. Penny nici nu se pricepe... și mai este 
și plecată toată ziua... ce o să ne facem? 

Fără să-și dea seama Kay folosise pluralul, dar Raynal chiar 
dacă remarcase nu făcu nici un comentariu. 

— Omul care are grijă de casă și soția lui sunt la Wimpole 
Street. O s-o duc acolo până voi avea timp să aranjez altceva. 

Fetiţa nu mai este o invalidă, iar soţia lui este un suflet blând, 
matern, și deși nu este o tovarășă potrivită pentru copilă, va avea 
grijă de ea câteva zile. 

— O vei aduce înapoi în noaptea asta? 

— Da... poate preferi să te întorci în ambulanţă cu mama ta, 
dar o să hotărâm mai târziu. Oricum, să fii gata de plecare, cum 
ieşi din tură... imediat după ora optsprezece. 

— Da, voi fi gata... şi acum, domnule, poate ai dori un ceai? 

— Aş vrea. EI se așeză și mai confortabil și-și aprinse o ţigară. 
Și apropo, soră, sper ca nu va fi un inconvenient să-mi pregătești 
o rezervă pentru la noapte la Chirurgie doi. 

Kay închise ușa de la rezerva mamei sale și intrând în biroul 
ei se uită la ceas. Văzu că era ora douăsprezece și ceva și oftă 
ușurată la gândul că era liberă până luni dimineaţa. Era 
mulțumită că mama ei trecuse bine prin operaţie și se 
însănătoșea rapid. Fusese un pacient excelent și toate asistentele 
o iubeau. 

Zumzetul îndepărtat al traficului o duse cu gândul la 
Christina. Ce păcat că fetița trebuia să locuiască la Londra; ea ar 
fi trebuit să alerge pe câmpuri, la ţară, unde fusese atât de 
fericită. Inima i se strânse de milă la gândul copilei singuratice 
care ajunsese să-i fie atât de dragă. Acum, când era despărțită de 
ea, realiza cât de mult conta pentru ea fericirea lui Chris și 
ajunsese să prețuiască profund afecțiunea ei copilărească. 

Intrarea Janetei întrerupse meditaţia lui Kay. 


FĂRĂ CONTRAZICERI 121 


— Janet, ce bine-mi pare să te văd, zâmbi Kay. Am atâtea să-ți spun. 

— Sunt numai ochi și urechi, dar mai întâi spune-mi despre 
mama ta. Ai reuşit să aranjezi totul pentru ea când va pleca de 
aici? Se simte bine, nu-i așa? 

— Da, face progrese mai mari decât mă aşteptam. Aș dori, 
totuși, să pot petrece mai mult timp cu ea, dar abia apuc. Kay se 
încruntă. Azi n-o s-o mai pot vedea, am o după-amiază plină, dar 
mâine... 

— Nu te îngrijora, dragă, o să sporovăiesc eu cu ea, puţin mai 
târziu, se oferi Janet. Dar unde te duci după-amiază? Doar nu la 
cumpărături. 

— Caut un post nou. Până la urmă, am avut câteva întreve- 
deri. Sper să mă hotărăsc. Ideea de a rămâne fără slujbă mă 
sperie. N-am unde locui la Londra, și la Hilltop nu mă pot 
întoarce acum. 

— O să găsești, cu experienţa și calificarea ta, o consolă Janet. 
Mama ta ştie? N-aș vrea să fac o gafă când voi sta de vorbă cu ea. 

— Pentru Dumnezeu, Janet, nu-i spune nimic mamei, s-ar 
neliniști teribil să afle că plec de aici. Natural, când voi avea o altă 
slujbă, va trebui să-i spun, dar va fi altceva, n-aș vrea să se îngri- 
joreze din cauza mea acum, când este în convalescenţă. În afară 
de asta, ea crede că-mi place să lucrez, în special cu Peter Raynal. 
Ar fi o lovitură să ştie crudul adevăr. 

Janet se aplecă spre ea confidential. 

— Mărturiseşte, Kay, lucrurile s-au îmbunătățit între tine și 
Peter Raynal, în ultimul timp, nu-i așa? 

Kay făcu o pauză înainte de a răspunde și când o făcu, tonul 
ei era meditativ. 

— Da, trebuie să recunosc că este mai bine. Nu știu dacă nu e 
pură imaginaţie, dar el este mai atent, mai puţin autoritar și pre- 
supun... presupun că se datorează faptului că am avut de-a face 
cu el în afara spitalului. 

Janet zâmbi enigmatic. 

— În orice caz, atmosfera s-a schimbat foarte mult și n-ai idee 
ce plăcut este să lucrezi în aceste condiţii. 

— Îmi pare bine c-a ieșit și ceva bun din chestia asta. Expresia 
feței lui Kay se îmblânzi. A fost nemaipomenit cu mama mea. Îi 
rămân îndatorată pentru asta. Nu-mi închipui ce m-aș fi făcut 
fără el sau cum m-aș fi putut descurca. Aș fi fost îngrozitor de 
îngrijorată dacă ar fi fost operată în altă parte. Am descoperit o 
parte a firii lui, despre care nici nu bănuiam că există... și încă mă 
ajută, a solicitat de ea o cameră la sanatoriul de convalescenți de 
lângă mare; eu n-aș fi reușit niciodată s-o obţin. 

— Îmi pare bine. Încep să cred că în curând vei face parte din 
cohorta de admiratori ai măriei sale! 

— În nici un caz! o contrazise Kay indignată. Îi sunt 
recunoscătoare, atâta tot! 

— Fă cum vrei, o linişti Janet. Nu mă interesează cum faci, 
atâta timp cât el este bine dispus. Apropo, nu este vocea lui? Mă 
întreb ce face în salon la această oră a zilei! 

Kay sări în picioare și îndreptându-și boneta se duse către 
uşă. 

— Vino înapoi și așază-te, îi spuse Janet. Ai ieșit din tură, lasă 
pe altcineva să aibă grijă de el! 

Şoväind, Kay se așeză la loc. Se auzi o bătaie în ușă și apăru 
asistenta Lang. 

— Știu că nu sunteţi de serviciu, dar a venit un vizitator la 
domnișoara Brown, iubitul ei. Vrea neapărat s-o vadă, a venit 
special din Birmingham. Ce să-i spun? 

— Lasă că mă duc eu, sări Janet. Am o tehnică specială cu iubiții 
care vin în afara orelor de vizită! râse ea. Mă întorc imediat. 

Se tinu de cuvânt și, în câteva minute, Janet se întoarse la pri- 
etena ei pe care o găsi cu capul între mâini. 

— Ce s-a întâmplat, Kay? 

Kay își ridică faţa. 

— Nimic, răspunse ea cu un zâmbet slab. Dar vorbind despre 
vizitatori mi-a venit în minte Penelope. A venit s-o vadă ieri pe 
mama... firesc, bineînţeles, dar după aceea... Se întrerupse, 
căutându-și cuvintele înainte de a continua... Am avut o convor- 
bire îngrozitoare amândouă. Este îndrăgostită până peste cap de 
Robin și m-a lăsat să înţeleg că logodna noastră este singurul 
lucru care stă în calea fericirii lor. Spune-mi dacă am făcut ce tre- 
buie, se uită rugătoare la Janet. I-am scris lui Penny chiar aseară 
și i-am spus că rup logodna, că-l eliberez pe Robin... Făcu o 
pauză, iar Janet îi cuprinse umerii, consolator. l-am scris și lui 
Robin. N-a fost ușor... dar n-am fost profund îndrăgostită de el, 
eram îndrăgostită de ideea de a avea o casă a mea proprie, de a 
scăpa de spital. Îmi doresc asta mai mult decât orice pe lume, 
rosti Kay cu greutate, de parcă fiecare cuvânt ar fi durut-o. 

Janet o strânse și mai tare pe prietena ei. 

— Aşa-i cel mai bine, dragă. N-ai fi fost fericită... şi vor exista 
alţi bărbaţi, alte ocazii. În acest caz nu te poţi gândi numai la 
tine. Dacă n-ai fi procedat așa, ai fi distrus dreptul la fericire al 
lui Robin și al surorii tale, cât și pe al tău. 

— Ştiu, asta-i singura mea consolare. Aș dori să ai dreptate, aș 
dori să pot crede că vor exista și alte ocazii, aşa cum ai spus tu. 
Acum sunt disperată... Își strânse mâinile în poală și vorbi cu 
amărăciune. Nu știi cât de tare aş vrea să renunţ la această 
meserie. Mă simt îngrozitor cu munca asta. Nu pot suporta gân- 
dul să trebuiască să fac acest lucru până la pensie. L-am pierdut 
pe Robin. Voiam un cămin și o căsătorie... și acum nu mai am 
nimic. M-aș mărita cu oricine, cu oricine, auzi? Numai ca să scap. 

— Şşt, dragă, nu-i chiar atât de rău. Revino-ţi, Kay, scumpo! 
Amintește-ţi că ești încă în biroul nostru. Asistenta Somers nu se 
poate comporta ca o studentă isterică. Luând-o de braţ, o ridică 
în picioare. Hai, du-te, pleacă de aici. Spui c-ai o grămadă de 
lucruri de făcut, așa că grăbeşte-te! 

Kay se întoarse spre Janet și o sărută. 

— Ce răbdătoare ești! M-am purtat urât, dar acum mă simt mai 
bine. Făcu un efort să-și vină în fire și peste o clipă nu se mai 
observa nimic din izbucnirea pe care o avusese. Ai dreptate, ca 
de obicei, Janet, am acele interviuri în faţă și mă voi simţi mai 
bine după ce mă voi spăla și schimba. Urează-mi noroc, am 
nevoie! 

— Sigur că-i urez noroc! exclamă Janet. Poate că paraliticul 
o să se îndrăgostească de tine! râse Janet. Apoi o să moară și o 
să-ţi lase ţie averea! 

— Janet, cum poti glumi cu așa ceva! exclamă Kay oripilată. 

— Nu mi-ai spus că te-ai mărita cu oricine? Janet era 
bucuroasă că discuţia luase o întorsătură mai veselă. 

— Oricum, sper să nu fiu nevoită să aştept, vreau să termin 
cât mai repede. I-am promis Christinei să iau ceaiul cu ea, îţi dai 

seama, n-am mai văzut-o de când cu boala mamei, și domnul 
Raynal îmi cere mereu să-i telefonez. El spune că bietul copil 
este singur și slăbește de când locuiește în oraș. Trebuie pur și 
simplu să ajung astăzi acolo. 

— Pleacă, atunci! o sfătui Janet. Am să schimb o vorbă cu 
mama ta când am să pot, așa că nu fi îngrijorată din cauza ei. Oh, 
trebuie să plec și eu! izbucni ea brusc. Este Martin, e vocea lui, 
mă caută. Întorcându-se spre prietena ei, adăugă: Încearcă să te 
odihnești mâine şi o să te simţi mai voioasă luni de dimineaţă. 

Kay izbucni pe neașteptate în râs. 

— De când te ştiu nu te-am văzut grăbindu-te să întâmpini un 
doctor. Martin Greig este favoritul? 

Janet ajunsese la ușă, șovăi, apoi reintră în birou. 

— Kay, trebuie să-ți spun, zise ea pe un ton serios. Nu voiam 
să spun încă nimic... înţelegi... Se întrerupse de parcă-i lipseau 
cuvintele și se înroși până în vârful urechilor. Vezi, Martin și cu 
mine suntem logodiţi, m-a cerut seara trecută... sunt teribil de 
fericită. Nu mă grăbesc în întâmpinarea oricărui doctor, ci a 
viitorului meu soţ! 

— Îmi pare așa de bine! Îti doresc cel mai mare noroc! Kay era 
foarte sinceră când îi făcu urările, apoi punându-i lui Janet mâna 
pe umeri o împinse spre ușă. Grăbeşte-te! Nu poti lăsa un doctor 
să te aștepte, și mai ales un logodnic! 


Capitolul 10 


Când Kay cobora treptele unei case mari din Devonshire 
Place care fusese transformată într-o casă de bătrâni modernă, 
buzele îi erau strânse cu amărăciune, întreaga ei înfățișare 
vădind o puternică stare de depresie. Toate casele pe care le 
vizitase o îngroziseră prin lipsa lor de utilităţi cu care se 
obișnuise într-un mare spital, iar posturile nu cereau prea mare 
pregătire profesională, sarcinile principale constând în 
supravegherea hranei. 

Casa pe care tocmai o părăsise era mai acceptabilă în 
privința echipamentului, fiind singura ofertă mai acătării. 
Cămăruţa de la subsol în care ar fi urmat să stea, făcea ca dor- 
mitorul de la căminul asistentelor să i se pară un adevărat lux. 
Dar putea ea oare să aibă grijă de genul de pacient dintr-o 
astfel de casă? 

Cu un efort, Kay alungă melancolia care era pe cale s-o 
copleșească. Nu putea ajunge în Wimpole Street arătând ca o 

imagine a nefericirii, mergea acolo s-o înveselească pe 
Christine, așa că necazurile ei trebuiau date la o parte pentru un 
timp. 

Mai avea o săptămână înainte de a se hotărî, își reaminti ea, 
dar în sufletul ei ştia că nu prea avea de ales. 

Nu fu lăsată să aştepte la ușa lui Peter Raynal; abia sună când 
ușa se deschise larg și Christine o îmbrăţișă extaziată. 

— Kay... oh, Kay ce bine-mi pare că te văd! Mi-a fost îngrozitor 
de dor de tine și ai întârziat... te tot aştept, de ce n-ai venit mai 
devreme? 

Kay se desfăcu ușor din îmbrăţișarea Christinei. 

— Îmi pare rău, dragă, am avut multe de făcut, dar am venit 
cum m-am eliberat. Își îndreptă pălăria pe care Christine, în 
îmbrăţișarea ei nebună, i-o strâmbase. Oricum, acum nu mă mai 
grăbesc, așa că avem timp să stăm împreună și să-mi spui ce-ai 
mai făcut de când te-am văzut ultima oară. 

— A trecut atâta timp! Christine o luă de mână și o conduse 
spre scări. Hai, ceaiul este deja gata și doamna Hemming spune 
că s-a răcit și l-a pus din nou pe foc. Întorcând o faţă radioasă 
spre Kay, în timp ce urcau scările, Christine continuă să vor- 
bească: Este o casă nostimă, nu? Eu n-am văzut-o decât o dată, 
atunci când am fost bolnavă, când ai stat și tu aici. Este o casă 
nostimă pentru că trebuie să urci în salon și în bucătărie... Aici la 
parter sunt doar camerele de consultaţii... mie nu mi se dă voie 
să vin aici, dar doamna Hemming spune că nu sunt mulți 
pacienți sâmbătă după-amiază... Făcu o pauză ca să-și tragă 
răsuflarea. Domnul și doamna Hemming au grijă de unchiul și 
acum doamna Hemming are grijă și de mine. Ei au un 

apartament la subsol. Este foarte frumos acolo, au baie și 
bucătărie și este foarte confortabil, au și o ușă care dă într-o 
grădină micuță, iar lui Biggy i-ar fi mai ușor dacă am sta acolo. 

— Apropo, uitasem de Biggy, l-ai adus cu tine? 

— Bineînţeles! S-a întors cu mine cu mașina. Cum crezi că mi-aș 
fi lăsat căţelușul acolo? Unchiul spune despre el că e o pacoste, 
dar sigur că lui îi e greu să se poarte frumos când nu este 
obișnuit să locuiască la etaj. Christine se opri din vorbit când 
ajunseră în salon, apoi continuă: Scoate-ţi pălăria, Kay, vreau să 
arăţi ca şi cum ai sta aici, să ne prefacem că ești aici pentru tot- 
deauna și nu numai pentru ceai. 

Kay îi zâmbi fetiţei și făcu ascultătoare ce i se cerea — își 
scoase pălăria și haina și se instală în fotoliul la fel de conforta- 
bil precum și-l amintea. 

— Este mai bine așa? 

— Mult mai bine! Christine își trase un scăunel la picioarele lui 
Kay și așezându-se, puse capul pe genunchii acesteia. Mi-a fost 
tare dor de tine, de când te-ai întors la spital. O iubesc pe doamna 
Somers, rectifică ea în grabă, dar nu este la fel ca și cu tine. 

Se lăsară câteva momente de tăcere când doamna Hemming 
intră în cameră și puse pe masa pregătită deja o tavă cu sand- 
vișuri și prăjituri. 

— Mai doriţi ceva, domnișoară? 

— Nu, mulţumesc, totul arată bine şi eu mor de foame. 
Christine sări în picioare şi începu să toarne ceaiul cu o grijă 
deosebită. Dorești lapte și mult zahăr? 

— Zahăr, dar nu mult, o corectă Kay zâmbind. 

Sfârşeala și îngrijorarea păreau s-o părăsească treptat, 
rămânând un adânc sentiment de apreciere pentru camera 

odihnitoare, ceaiul apetisant, și mai mult ca orice, prezența 
acestui copil care-i devenise atât de drag. Abia când trupul 
micuţei se lipi de al ei, își dădu seama cât de mult îi lipsise. 

— Ştii, şi mie mi-a fost dor de tine, Christine, recunoscu Kay. 
Am fost foarte ocupată și supărată de nu mai vedeam nimic în 
jur, dar tot timpul tânjeam să te văd. 

— Doamna Somers se simte mai bine, nu-i așa? Mi-a spus 
unchiul... Christine se întrerupse pentru a continua, fără nici o 
legătură... Sper că sunt o gazdă bună — mai ia din prăjitură — 
unchiul a spus să mă ocup bine de tine. 

— Cred că mă răsfeți, râse Kay. Acum vorbeşte-mi despre tine. 
Doamna Hemming te duce la plimbare? Cum îţi petreci ziua? 

O dată pornită, Christine îi povesti orice detaliu al șederii ei 
în Wimpole Street. Lui Kay nu i se păru satisfăcător și putea 
înțelege prea bine nemulțumirile lui Peter Raynal. Doamna 
Hemming nu era în stare să se ocupe prea mult de copil și 
majoritatea zilei Christine era lăsată de capul ei. Așa cum 
menţionase Peter în timpul uneia dintre conversațiile despre 
Christine, nu putea angaja o guvernantă; atâta timp cât domnul 
şi doamna Hemming stăteau în apartamentul de la subsol. 

— Vezi... este foarte greu... dar te rog, te rog, Kay, nu-l lăsa pe 
unchiul să mă trimită la internat! Kay, nu-i așa că n-o să mă lași 
să mă întorc la internat? 

Kay se strădui să râdă. 

— Draga mea, nu este treaba mea, dar sunt sigură că unchiul 
tău va face tot ce va putea ca să te ţină aici. De ce te frămânţi atât? 
Nu te gândești că-i o prostie să te frămânțţi pentru niște lucruri 
înainte de a se întâmpla, și care nici măcar nu se vor întâmpla 
până la urmă, poate. 

Cu un efort hotărât reuși să țină copilul în afara problemei 
stresante a școlii și în următoarea jumătate de oră o amuză 
povestindu-i tot felul de anecdote și întâmplări hazlii. Eforturile 
sale fură răsplătite și râsul Christinei era fericit și spontan; era 
uimitor pentru Kay cât de repede trecea după-amiaza. 

Era aproape ora şase când Christine sări de pe scăunelul ei de 
la picioarele lui Kay. 

— şt! Duse un deget la buze. Cred c-am auzit cheia în ușă, 
ăsta-i unchiul. Se duse la ușă și Kay observă cât de bine mergea. 
Mă duc jos să-l întâmpin. Nu, rămâi unde ești! o îndemnă ea pe 
Kay care dădea să se ridice. Promite-mi că nu pleci până mă 
întorc. N-o să întârzii, o să-i spun unchiului că ești aici și o să-ţi 
țină companie cât cobor eu și-l iau pe Biggy de la doamna 
Hemming... Promite-mi că rămâi până mă întorc, da? 

— Voi aștepta. 

Kay se așeză din nou în fotoliu. N-avea de ales, ar fi fost 
prost crescută să plece la sosirea lui Peter Raynal; va rămâne 
să-l vadă și imediat ce Christine se va înapoia, se va scuza și va 
pleca. 

— Bună, Kay... îmi face plăcere să te văd. Peter intră în 
încăpere și-i luă mâna lui Kay. Christine număra orele până la 
vizita ta — trebuie să fi avut o primire exuberantă. 

— Chiar așa! recunoscu Kay. Chris a fost o dulce și o muicuță 
gazdă minunată. Am mâncat așa de mult încât abia mă mai pot 
mișca. 

— Atunci nu te mișca! râse el, lăsându-i mâna și trăgându-și 
un scaun în fața ei. Cum o găsești pe Chris?... Un pic cam 
palidă, nu? 

— Picioarele ei și-au revenit splendid, dar viaţa la ţară îi pria 
mai mult decât Londra, stă prea mult în casă. Dar e firesc, atâta 
timp cât doamna Hemming este prea ocupată ca să facă lungi 
plimbări. 

El zâmbi și Kay fu frapată de expresia de tandrete care-i apăru 
pe figură. 

— Adevărat, este foarte ocupată, dar mai există și alte impedi- 
mente. Este cam grasă și plimbările lungi nu o caracterizează. 
Deveni mai serios. Ea a fost totuși un sprijin pentru Chris și nu 
ştiu ce m-aș fi făcut fără ea. Făcu o pauză și se uită în sus ca să 
atragă întreaga atenţie a lui Kay. Am aranjat s-o adopt legal pe 
Christine. Cumnata mea nu se mai întoarce din Statele Unite; se 
stabilește definitiv în America; casa fratelui meu — cea în care 
locuiau ei în timpul scurtei lor căsătorii — acum este scoasă la 
vânzare. 

— Îmi pare rău... Kay își căuta cuvintele. Vreau să spun, de 
casă. Trebuie să fi fost legat de ea, după cum ţineai de mult la 
fratele tău, dar mă bucur pentru Christine, cred că este cea mai 
bună soluţie. 

— Cred că este unicul lucru posibil pe care-l pot face, deși nu 
ideal. Un copil are nevoie de o femeie. Dădu din umeri. Unul din 
acele lucruri nefericite... Se întrerupse, apoi continuă mai firesc: 
Ai dreptate despre casă, este dureros să fie vândută. Chudleight 
— acesta-i numele casei — mică dar fermecătoare, fratele meu a 
construit-o după propriile lui planuri. Fiecare piesă din mobilier 
a ales-o el și este perfectă, fără nici un cusur. În sufletul meu, știu 
c-ar trebui să fie casa Christinei de drept, așa ar fi vrut fratele 
meu. 

— Înţeleg ce simţi... Kay se întrerupse și-și alese cu grijă 
cuvintele. Crezi... crezi că nu-ţi poţi permite s-o cumperi? 

El o contrazise imediat. 

— Nu-i vorba de bani, asta-i cel mai puţin important, dar dacă 
o cumpăr, cum o s-o administrez? Acum are cineva grijă de casă, 
de când cumnată-mea a plecat din Anglia. Am fost acolo doar o 
dată, dar cu atâtea lucruri de valoare, este necesar să fie locuită 
și îngrijită cum trebuie. Există o școală foarte bună, la o milă dis- 
tanță, și mă întrebam dacă s-o las pe Christine să locuiască acolo 
cu o guvernantă și să se ducă zilnic la școală. Făcu o pauză, apoi 
adăugă cu hotărâre: De fapt, există o soluţie rezonabilă. Dacă 
este să-i protejeze interesele Christinei, trebuie să mă însor. 

Kay era atât de surprinsă, încât pentru o clipă se uită la el 
întrebându-se dacă auzise bine. Figura lui nu-i spunea nimic, faţa 
îi era ca o mască, dar se părea că el îi observa reacţia la vorbele 
lui. 

— Asta ar simplifica problema. Vocea lui Kay suna straniu, 
chiar în propriile ei urechi și nu-și explica de ce cuvintele lui o 
tulburaseră atât de tare, în fond era cel mai firesc lucru pentru 
el și era surprinzător că o astfel de soluţie nu-i trecuse prin cap 
când se frământa în legătură cu problemele Christinei. Dacă vrei 
un cămin adevărat pentru Christine, atunci nu poate fi o cale mai 
bună, termină ea și dădu să se ridice. 

— Nu, te rog, nu pleca încă. El îi puse o mână pe umăr, 
obligând-o să se așeze la loc. Iartă-mă că te plictisesc cu pro- 
blemele mele, dar încearcă să mă mai suporţi un pic. Ai fost de 
acord că nu-i altă soluţie mai bună, dar mi-ai spus-o fără căldură, 
ca şi cum sugestia mea te-a șocat. 

— Nu... nu, protestă Kay dar tonul îi era lipsit de convingere. 
Ar fi cel mai bun lucru pentru Christine... 

Se întrerupse fiindcă nu-i veneau în minte alte cuvinte. Nu 
simţea nici un fel de entuziasm, deși recunoștea înțelepciunea 
hotărârii lui. O iubea pe Christine, și ar fi fost spre binele fetiţei. 
Adoptând-o, Peter Raynal se încărca cu o mare responsabilitate, 
iar această responsabilitate, își zise ea, nu va putea fi dusă fără 
cineva care să ia locul unei mame. Atunci de ce nu aplauda 
ideea, nu-i dădea aprobarea din toată inima, aprobare pe care el 
o aştepta? 

EI își scutură pipa și o puse pe măsuţă. 

— Eşti de acord cu mine, dar cumva, nu m-ai convins. Se 
ridică și, cu mâinile în buzunare, stătu lângă foc, sprijinindu-se 
de cămin. Între ei se lăsă tăcerea, apoi el traversă camera și se 
opri în fața ei privind-o în ochi. Crezi că totul depinde de 
alegerea femeii potrivite? Atunci de ce nu spui așa? În fond aș 
putea alege o guvernantă nepotrivită, nu? 

— Guvernantele se pot schimba. 

— Deci asta ai în minte. În vocea lui era o notă de satisfacţie. 
Ştiam că există ceva, de ce n-o spui? 

— Nu este treaba mea să-ţi dau instrucţiuni despre cum să-ţi 
alegi viitoarea nevastă. Buzele lui Kay se strânseră și în ochi îi 
apăru scânteia familiară de mânie. Recunosc că ideea a fost 
bună, dar sincer sper să nu-mi ceri părerea în privința femeii 
alese. 

— Kay... Peter făcu o pauză, dar continuă s-o privească fix. Să 
nu terminăm cu una din obișnuitele noastre certuri. 

Tonul lui era blând și în loc să se întoarcă la scaunul său, se 
aşeză pe scăunelul de la picioarele lui Kay, pe care-l părăsise 
Christine. Tăcerea se lăsase iarăși, și nu era întreruptă decât de 
trosniturile lemnului care ardea în cămin. 

În această tăcere, Kay avea o senzaţie de odihnă, atmosfera 
confortabilă a încăperii părea s-o fi cuprins ca un fel de vrajă. 
Furia ei momentană se dusese, lăsând în loc un sentiment de ire- 
alitate. Și totuși, cu toată această atmosferă de pace, ea simţea un 
fior de teamă, ceva nedefinit care-i trecea prin minte. 
Presentimentul ei se dovedi justificat când, stupefiată, îl auzi pe 
Peter Raynal întrebând-o: 

— Kay, te măriţi cu mine? Vrei să-i faci un cămin Christinei, 
acel gen de cămin pe care-l înţelegea fratele meu? 

El se întoarse spre ea când vorbea și lumina ferestrei îi cădea 
în spate, expresia fiindu-i abia vizibilă în lumina focului. 

Într-o secundă, acea senzaţie falsă de securitate o părăsise pe 
Kay, care era conștientă doar de bătăile tumultuoase ale propriei 
inimi care, în imaginaţia ei, părea să umple tăcerea ca niște lovi- 
turi de ciocan. Instinctiv, își duse mâna la piept, dar o lăsă să 
cadă la loc în poală, încleştându-și degetele pentru a le împie- 
dica să tremure. Buzele i se mișcară pentru a formula un 
răspuns, dar cuvintele nu vrură să iasă. 

— Kay, înţelegi? Îti cer să te măriţi cu mine! Vocea lui era 
infinit de blândă când repetă întrebarea. 

Kay se trezi că iar se gândește, dar fără idei coerente. Nu-l 
auzise niciodată vorbind pe un astfel de ton... decât când vorbea 
despre fratele lui mort sau Christine; da, când vorbea despre ei, 
recunoscuse aceeași blândeţe profundă cu care tocmai i se 
adresase ei. 

— Presupun c-ar fi trebuit să fiu flatată... Ea râse ușor, dar fu 
îngrozită să audă o notă aproape isterică. Strângându-și mâinile, 
se strădui să-și vină în fire și continuă mai calm... Flatată că te-ai 
gândit că sunt persoană adecvată să-i fac un cămin Christinei... 
dar nu pot, trebuie să-ţi dai seama. N-ar fi corect... pentru tine... 
sau pentru mine, termină ea aproape în şoaptă. 

El se aplecă în față și descleștându-i mâinile le tinu într-ale 
lui. 

— Nu ştiu de ce spui că n-ar fi corect pentru mine. Ar trebui 
să fiu de-a dreptul norocos și fericit dacă ai accepta, cât despre 
tine... ei bine... Făcu o pauză ca și cum nu era sigur de înțelep- 
ciunea de a continua, apoi, strângându-i mai ferm mâinile, vorbi 
mai departe... Am auzit fără să vreau o parte din convorbirea pe 
care o aveai cu asistenta Ling în biroul tău, azi-dimineaţă... ușa 
era întredeschisă... Zâmbi rușinat. Nu m-am putut abtine să trag 
cu urechea. Ai spus că te-ai mărita bucuroasă pentru un cămin, 
pentru a renunţa la meserie, pentru a te bucura de libertate. Așa 
ai spus, nu? 

— Da... Kay încercă să-și elibereze mâinile, dar Peter nu-i dădu 
drumul. Uneori spui lucruri... Vocea i se întrerupse, după care, 
cu o răbufnire de încredere, adăugă: Și dacă a fost așa? Stii doar 
că eu n-am avut prea multă libertate. De la școală am mers direct 
la spital. Presupun c-ar trebui să continuu și să continuu... cum 
fac alte asistente... fără să-mi pese. Am fost atât de aproape să-mi 
câștig libertatea și totul s-a năruit, ceea ce m-a amărât. Este sur- 
prinzător că am vorbit cum am vorbit? 

— Deloc. N-am spus asta. Te întreb doar dacă ai vorbit serios 
și dacă-i așa, atunci... 

El se opri și se ridică în picioare, ridicând-o și pe Kay cu el, 
până când ajunseră faţă în faţă, mâinile ei încă strânse în ale lui, 
faţa lui, aşa cum se uita la ea, atât de aproape de a ei, încât îi 
simţea respiraţia pe obraz. 

— Atunci accepţi propunerea mea, te măriți cu mine și-mi 
permiti să-ți dau toate acele lucruri pe care le dorești? 

Kay era acum bucuroasă de mâinile lui care o sprijineau, pen- 
tru că dacă el i-ar fi dat drumul, picioarele ei tremurau atât de tare 
încât ar fi căzut. Inima încă îi bătea tare, dar o părăsise sentimen- 
tul de irealitate. Căsătoria cu Peter Raynal — ideea era fantastică și 
el avea dreptate, însemna atât de mult — libertate, securitate! O 
iubea pe Christine și binele copilului acum ar deveni respon- 
sabilitatea și grija ei. Chris, fără tată, și acum fără mamă, nu tre- 
buia să se mai frământe din cauza internatului, și în minte îi 
apărură din nou implorările copilului referitoare la acest lucru. 
Un cămin și pentru ea... probabil unul cu care să se mândrească, 
poate mai frumos ca ferma Aldon... fără St. Jude's... fără a se 
pune problema căminului de bătrâni; le va scrie că s-a răzgândit. 

Își ridică fata și întâlni privirea întrebătoare și temătoare a lui 
Peter. ÎI interesa atât de tare răspunsul ei, ţinea atât de mult la 
binele Christinei încât era pregătit să suporte pentru restul vieţii 
o fată la care nici măcar nu ţinea? Întrebarea părea fără răspuns 
și în afara așteptării din privirea lui, expresia feţei nu spunea 
nimic. 

— Da, mă voi mărita cu tine. Vocea lui Kay părea că vine de la 
distanță și ea abia-și dădea seama că vorbește. 

— Mulţumesc, voi face tot ce voi putea, să nu regreţi nicio- 
dată. Înainte să-și dea seama ce se întâmplă, el îi lăsă mâinile și 

o trase mai aproape, până când umerii li se atinseră și ea-i simţi 
bătăile inimii prin mătasea bluzei... Eşti liberă mâine, da? Cred că 
vrei să petreci o oră sau două de dimineaţă cu mama ta. Ce 
părere ai să ne întâlnim la douăsprezece, să mergem la 
Chudleigh și să mâncăm în drum? Mi-ar plăcea să vezi locul — 
poate ai dori să faci unele schimbări. Ai vrea să te măriți imediat 
ce termini cu St. Jude's? Chiar dacă dorești să faci unele 
schimbări, locul este pregătit pentru a fi ocupat și poţi să mergi 
direct în viitoarea ta casă. 

Kay dădu din cap, neîndrăznind să vorbească. Totul părea 
atât de firesc, de natural, iar Peter discuta problema de parcă 
totul ar fi fost planificat de ani de zile. Era profund conștientă și 
de strânsoarea liniștitoare a braţelor lui, atât de blândă, compa- 
rativ cu a lui Robin, și totuși atât de fermă și sigură. Se putea baza 
pe el, va planifica și va gândi în locul ei și va avea grijă de ea; cu 
el va putea găsi pacea și siguranța după care tânjise. Dacă ar fi 
existat măcar și dragoste! Un lung oftat îi scăpă și ea și-l înăbuși, 
dar Peter nu putea fi păcălit. 

— Ce s-a întâmplat? Ochii lui se încrețiră la colțuri și gura i se 
curbă într-un zâmbet. Deja regreți? 

— Nu, eu... Kay se strădui să-i întoarcă zâmbetul. Mă gân- 
deam la ce-ai spus. Da, mi-ar plăcea să merg mâine, și când o 
să părăsesc spitalul... dacă îţi convine, voi fi dispusă să mă 
mărit. 

— Îmi convine — zece zile sunt ideale pentru o logodnă poate 
că un pic cam mult. O apucă de bărbie și-i ridică faţa spre el. 
Poate nu-ţi dai seama că nu mă gândesc doar la Christine. Sunt 
mult prea egoist pentru asta. 

Cuvintele erau ambigue, dar Kay fu străbătută de un fior. Ce 
voia să spună el? Temătoare, îi cercetă fața căutând un răspuns, 
dar expresia lui era indescifrabilă. 

— Aş vrea să-i spun eu Christinei, așa că cred c-ar fi mai bine 
să pleci înainte de a se întoarce ea... Nu te deranjează, nu? spuse 
el în grabă, adăugând: simt că-i mai bine așa. 

— Sigur că da, aprobă ea imediat. Va fi încântată, nu crezi? 

Kay ştia prea bine răspunsul, dar simţea nevoia unei con- 
firmări. 

— Este nevoie să mă întrebi?... Va fi la fel de încântată ca și 
mine, și asta înseamnă ceva. 

Kay abia-și dădu seama de buzele lui care le întâlniră pe ale 
ei, într-atât de ușoară fu atingerea și atât de rapidă, de parcă nu 
se întâmplase deloc. Totuși, când mergea pe trotuarul pustiu 
către staţia de autobuz, încă simţea acel moment scurt de con- 
tact care, dintr-un motiv inexplicabil, o făcuse să se înfioare... dar 
nu numai de teamă. 


KKK 


Un sentiment latent de îngrijorare rămase în sufletul ei mult 
timp după ce ajunsese la St. Jude’s, când, strecurându-se încet 
pe lângă sala de mese a asistentelor ajunse în sanctuarul pro- 
priului ei dormitor. O dată ajunsă acolo, întoarce cheia în ușă, 
stinse lumina, de dezbrăcă și se băgă în pat. Dormi cu întreru- 
peri și visurile agitate serviră doar să mărească irealitatea acelei 
după-amiezi. La fiecare trezire, ideea de a se mărita cu Peter 


FĂRĂ CONTRAZICERI 139 


Raynal devenea mai fantastică, mai lipsită de sens, până când în 
unele momente începu să creadă că totul nu era decât o poveste 
din visurile ei. 

Lumina dimineții se filtra acum printre draperii și deja se 
auzeau zgomote pe coridoare. Kay se ridică în șezut și-și încon- 
jură genunchii cu mâinile. Își simţea pleoapele grele de 
nesomn, dar era bucuroasă că măcar nu era de serviciu şi nu tre- 
buia să se scoale din pat până nu s-ar fi simţit mai refăcută. 
Poate că la lumina zilei va putea vedea întâmplarea de ieri mai 
calm, se consolă ea, şi rezemându-și obrazul de genunchi se 
lăsă pradă gândurilor. În timp ce Kay încerca să judece liniștit şi 
calm, se trezi că buzele ei formează cuvintele „Am promis să mă 
mărit cu Peter Raynal... să fiu soţia lui... într-o săptămână ne 
vom căsători”. Era adevărat, bineînţeles că era adevărat, acum 
era ziuă, ea era trează complet, nu era un vis ci un fapt uimitor, 
de necrezut! 

Ce naiba îl făcuse pe Peter să propună casătoria? Faptul că 
auzise convorbirea ei cu Janet poate că era o scuză necesară pen- 
tru a o cere în căsătorie, dar nu suficientă; oricât ar fi ţinut la 
binele Christinei, părea ceva mult prea nerealist. Dar trebuia să 
se gândească cu grijă, își reaminti ea. Peter reprezenta tot ce-și 
dorea ea: era bogat, atrăgător și atent... generos. Inconștient, își 
atinse buzele cu degetele și o străbătu același fior, oare cât îi va 
mai cere în plus, în afara grijii pentru Christine și casa lui? 

Un ciocănit familiar în ușă anunţă prezenţa lui Janet. Pentru 
o clipă, Kay ezită, apoi conștientă că întâzia doar momentul 
inevitabil, întinse mâna și descuie din pat. 

Janet, în uniforma proaspăt apretată, intră în cameră. 

— M-am sculat mai devreme astăzi. Voiam să vorbesc cu tine 
înainte de a intra în serviciu. Mor de curiozitate să știu ce-ai făcut 
ieri — ai luat vreo hotărâre? 

Pentru o clipă, Kay își privi prietena, uimită. Ce voia Janet să 
spună, de unde știa? Apoi, într-o străfulgerare, își veni în fire și 
pentru a-și disimula confuzia, râse forțat și răspunse: 

— Oh, ofertele de serviciu? Primele două erau inacceptabile, 
dar una din casele de bătrâni nu era aşa de rea. 

— Povestește-mi... este un post bun, o să-ţi placă? 

— Nu, n-o să-mi placă, spuse Kay indiferentă, dar îmi displace 
mai puţin decât celelalte. 

— Oh, Kay, asta nu-i prea bine! păru Janet îngrijorată. Chiar 
trebuie să te grăbești? Precis va apărea și altceva. 

— Ceva a apărut, vorbi Kay gânditoare, conștientă că n-avu- 
sese intentia să discute acel moment de nebunie cu Peter 
Raynal, dar cuprinsă brusc de dorinţa de a-și descărca sufletul și 
a cere sfatul lui Janet. Peter Raynal m-a cerut de nevastă. 

Dacă pământul s-ar fi deschis la picioarele sale, Janet n-ar fi 
părut mai uluită; îşi holbă ochii și rămase cu gura căscată. 

— Kay dragă... ce...ce naiba spui? Ai înnebunit? Nu poţi vorbi 
serios? 

— Dar vorbesc. Kay era recunoscătoare pentru calmul care o 
cuprinsese. Când văzu efectul asupra lui Janet, emoţiile ei i se 
părură mai scuzabile. M-am dus ieri să iau ceaiul cu Christine — 
ți-amintești că ţi-am spus că merg acolo. Peter Raynal a venit 
înainte de plecarea mea și am rămas singuri un timp. 

— Și când aţi fost singuri te-a întrebat dacă te măriţi cu el? 
Janet își scutură capul mirată. Trebuie să fiu nebună, dar nu 
înțeleg nimic. Aţi descoperit că sunteţi îndrăgostiţi unul de 

celălalt sau ceva de genul acesta? Scuză-mă că-ţi spun, dar pentru 
doi oameni care au fost la cuțite aproape tot timpul, mi se pare 
ceva neobișnuit. 

— N-am spus nimic despre iubire, vorbi Kay șovăind. Am spus 
că mi-a cerut să mă mărit cu el... s-ar rezolva problema lui cu 
Christine. Își ridică privirea și se uită la Janet drept în ochi. Este un 
serviciu, este... la fel de bun sau mai bun decât tot ce-aș putea găsi. 

— Da, o slujbă... Prima surpriză depășită, Janet o privi îngrijo- 
rată. Pentru numele lui Dumnezeu, nu proceda ca o proastă. 
Știu c-ai trecut printr-o încercare grea, ştiu cât erai de îngrijorată 
şi supărată, dar vorbeşti de ceva vital, irevocabil. Sper că n-ai fost 
de acord... n-ai acceptat o astfel de propunere absurdă? 

— Acum îi scriu... să-i spun că nu pot, șopti Kay. 

— Înţeleg... Oh, Kay, dragă, îmi pare rău, rosti Janet cu multă 
simpatie. N-am vrut să fiu rea acum, m-am gândit c-ar trebui să 
cântărești un astfel de pas și m-am gândit la binele tău, fiindcă 
îmi pasă de tine și fiind eu însămi atât de îndrăgostită, nu vreau 
să te arunci de gâtul oricui. 

Kay zâmbi vag. 

— Peter Raynal nu-i oricine... toate femeila de la St. Jude's ar 
sări în sus dacă ar auzi ce-ai spus tu! 

— Adevărat, încuviinţă Janet și se încruntă gânditoare. Este o 
partidă bună... Dacă n-ar fi fost Martin, aș fi putut să mă 
îndrăgostesc de el, de fapt, înainte de a-l cunoaște pe Martin, îți 
mărturisesc că gândeam că Raynal reprezintă visul fiecărei 
fecioare — şi eu eram fecioara! Făcu o pauză, dându-și seama că 
nu mai era ascultată. Ca s-o scoată pe Kay din reveria ei, Janet 
deveni mai serioasă. Tu ai fost singura care i-a rezistat... râse ea. 

Aproape s-ar putea spune c-ai fost singura care nu l-a admirat. 
Pare ciudat că dintre toate fetele care roiesc în jurul lui ca 
albinele, el te-a ales pe tine... ironic, aș zice. 

Deși Kay aparent nu era atentă la vorbele lui Janet, înțelesul 
lor îi pătrunsese atât de adânc în minte încât, brusc, ceva îi 
străfulgeră conştientul. Era adevărat că ea însăși nu căutase 
niciodată favorurile lui Peter Raynal, era împotriva adoraţiei 
arătată de celelalte asistente și în efortul de a-și exprima propria 
dezaprobare faţă de ceva ce considera nedemn, trecuse în 
extrema cealaltă, devenind necivilizată adesea. Poate că nu era o 
dezaprobare a atitudinii celorlalte asistente, ci o gelozie adâncă, 
necunoscută, un resentiment faţă de abilitatea acestora de a-și 
exprima fățiș sentimentele, în comparaţie cu ea, căreia i-ar fi fost 
imposibil acest lucru din cauza rezervei sale naturale. Kay realiza 
acum că intenţionat cultivase antipatia între ea și Peter Raynal, 
făcând tot ce-i stătea în putere să arboreze o indiferenţă pe care 
n-o simţea. 

— Eşti prea tăcută, Kay, la ce te gândești? întrebă Janet. 

— Eu... încercam doar să-mi lămuresc lucrurile... încercam 
să-mi pun în ordine gândurile. Vezi... vezi... eu... eu cred că ţin 
la el. 

— Ce?! Janet tocmai îşi revenise din șocul primei declaraţii a 
lui Kay, ca acum să rămână trăsnită. Pentru o secundă rămase 
mută, apoi izbucni. Doar nu încerci să-mi spui că-l iubeşti pe 
Peter Raynal! Este ridicol! Râse, dar râsul ei era ironic. Eşti 
îndrăgostită de ideea căsătoriei — ai recunoscut că te-ai mărita cu 
oricine... Acum te păcălești că ţii el pentru a te justifica faţă de 
tine. Nu fi proastă, Kay, scoate-ţi bazaconia asta din cap. 

— Te rog, Janet, ascultă... voi încerca să-ţi explic, voi încerca 
să te fac să înţelegi. Când mi-ai vorbit acum câteva minute, totul 
mi-a devenit clar. O să fiu sinceră cu tine, așa-i cinstit. Noaptea 
trecută, când mi-a făcut cererea, am rămas şocată, cred că-ţi 
imaginezi, râse Kay fără veselie. La început el a vorbit doar 
despre căsătorie — vezi, acum a adoptat-o pe Christine și mi-a 
spus că intenţionează să se căsătorească de dragul ei. Era evident 
cel mai bun lucru, nu numai pentru copil, ci și pentru el. 
Sugestia lui m-a șocat... În sufletul meu ştiam că era un plan 
excelent, probabil avea o fată ideală în minte, dar chiar și așa 
n-am putut aplauda ideea şi nu i-am spus entuziasmată că îl 
aprob. Atunci nu știam, dar ştiu acum... Vocea lui Kay deveni 
aproape o șoaptă când continuă. Eram îngrozitor de geloasă, o 
uram pe fata care urma să aibă grijă de Christine, dar să fie și 
nevasta lui Peter... Eram nesuferită cu el în spital din cauza 
geloziei, voiam ca faţă de mine el să fie diferit. N-am știut toate 
acestea — îţi jur că n-am știut — până în acest moment. 

— Bineînţeles că totul pare absurd, rosti Janet perplexă. Dar 
poate că în fond ai dreptate. Poate că există ceva în ceea ce 
spui... M-am întrebat deseori dacă atitudinea ta față de Peter 
Raynal nu era doar o poză. Nu mă întrerupe! o rugă Janet când 
Kay făcu un gest de protest. Nu vreau să spun că era o atitudine 
intenţionată din partea ta, dar privind lucrurile la rece, trebuie 
să recunoști că el nu este o persoană care să displacă. Tu ești atât 
de rezervată, încât nu voiai să recunoști că-l placi, nici măcar faţă 
de tine. Credeai că ești diferită de celelalte, când de fapt erai la 
fel de entuziasmată ca ele. Diferenţa era că nu voiai să recunosti 
sau să arăţi cât de mult îţi place sau îl admiri. 

— Mă faci să mă simt prost, protestă Kay. Ti-am spus că nu 
mi-am dat seama, până acum câteva minute când, într-o străful- 
gerare, am știut că ţin la el, și ţin cu disperare. 

— Te cred, se grăbi Janet s-o asigure pe prietena ei. Dar nu 
văd de ce asta ar schimba ceva? Ai fi o proastă să nu accepti. 

— Ar fi o minciună din partea mea și-l iubesc prea mult ca să fac 
acest lucru. M-a sărutat aseară... asta a fost ceva pentru mine, nu-mi 
puteam înțelege propriile sentimente. M-a răscolit atât de tare 
încât aproape m-am speriat. Și Robin mă săruta, dar era ca un 
sărut între frate și soră... foarte, foarte diferit. Kay își înghiţi un sus- 
pin care-i tremura în voce. Va trebui să-i scriu lui Peter și să-i spun 
că m-am răzgândit. Eram gata să mă mărit cu el înainte de a-mi da 
seama că-l iubesc, dar acum ar fi imposibil, termină ea tristă. 

— Nu văd de ce. Ideea de a te căsători cu un bărbat pentru ce 
ti-ar oferi mi s-a părut un lucru prea calculat și m-a șocat din 
partea ta. Dar dacă și ţii la el, mi se pare cel mai înțelept și firesc 
lucru din lume. 

— M-aș mărita cu el chiar dacă n-ar avea un ban în buzunar şi 
n-ar exista perspectiva unui cămin al nostru... Kay se opri brusc, 
ca apoi să adauge: Dacă și el ar ţine la mine. 

— Să înţeleg că, în ciuda sărutului, oferta a fost prea comer- 
cială? întrebă Janet. 

Kay râse tristă și în vocea ei se ghicea amărăciunea. 

— În întregime comercială, te asigur. N-ar fi fost greu s-o accept 
dacă n-aș fi ţinut la el, în ciuda groazei tale faţă de această idee. Mi-aş 
fi îndeplinit partea mea de angajament, dar acum n-aş putea 
suporta... Vocea lui Kay se frânse și ea-și îngropă fața în mâini. 

— Kay... scumpa mea, o mângâie Janet consolator. Nu te 
amări singură... eu nu văd rațiunea acum, sincer n-o văd... vei fi 

alături de bărbatul la care ţii, îţi vei găsi fericirea în tot ce vei face 
pentru el, şi cine ştie?... Într-o zi poate vei descoperi că aspectul 
comercial aparține trecutului și el te va iubi la rândul lui. 
Oricum, de ce să te grăbești să-i spui? Cred c-ar trebui să-ţi mai 
dai timp — las-o baltă pentru astăzi, gândește-te, întâlnește-te cu 
el din nou... Te rog să faci asta... Janet făcu o pauză. Dă-ţi o șansă 
să vezi faptele din perspectiva corectă, asta-ţi va aduce toate 
lucrurile după care ai tânjit și pe care erai gata să le accepti fără 
unicul lucru care conta — dragostea. 

— Dragoste doar de o parte, zâmbi trist Kay. Nu pot face asta... 
o să-i scriu. 

Janet se ridică în picioare. 

— Acum trebuie să plec fiindcă altfel întârzii. Se opri o clipă la 
ușă. Aș dori să fiu în stare să te influențez, adăugă ea gânditoare. 
Sunt sigură c-ar mai trebui să-ți dai timp. Dacă n-ar trebui să mă 
grăbesc... dar poate te văd ceva mai târziu, când vii s-o vezi pe 
doamna Somers. Înveseleşte-te, scumpo, te rog nu te amări prea 
tare, am presentimentul că totul va fi bine până la urmă. 

În ciuda faptului că părea încrezătoare, tonul lui Janet părea 
lipsit de convingere. 

Când ușa se închise în urma prietenei sale, Kay își luă stiloul, 
își propti o mapă pe genunchi și luă o coală de hârtie. Trebuia 
să-i scrie repede, până nu se răzgândea. Ștergându-și lacrimile, 
începu scrisoarea. 

Ce greu era... nu știa nici măcar cum să i se adreseze. Apoi 
ochii i se luminară brusc și un zâmbet îi apăru pe buzele. 

„Cu consideraţie pentru postul pe care mi-l oferiţi ca 
asistentă medicală, regret, dar... 


Capitolul 11 


Când Kay părăsi spitalul în acea dimineaţă, după ce-și vizitase 
mama, picioarele îi tremurau atât de tare, încât abia mergea. În 
timp ce traversa curtea privirea îi fu atrasă automat spre ceas, 
mâinile ruginite indicau ora amiezii și în imaginaţia ei, faţa urâtă 
îi rânjea, bătându-și joc de ea. Efectul, totuși, îi dădu stimulul de 
care avea nevoie și îndreptându-și umerii, se grăbi spre poarta de 
fier. 

Maşina lui Peter Raynal o aștepta sclipind în soare și când ea 
veni spre el, acesta se lumină la faţă și-i întinse mâna zâmbind. 

— Ai venit la timp... este o după-amiază frumoasă și o să facem 
o călătorie plăcută. 

Kay era mulțumită că el nu încercase o îmbrăţişare mai intimă 
și se rezumase doar la o strângere de mână, gândindu-se că 
putea să-i vadă cineva cunoscut. Fu bucuroasă când se instală în 
mașină și spitalul dispăru din vedere. 

Era mai uşor decât anticipase, aerul proaspăt și razele de 
soare îi imprăștiaseră dubiile. Era atât de aproape de însoţitorul 

ei încât, atunci când acesta schimba viteza, mâneca de la haină îi 
atingea braţul — atât de aproape și totuși așa de departe! Va 
suferi, își dădea seama prea bine. Chris îi va aduce iubire în viaţă, 
dar Kay trebuia să recunoască faptul că indiferența lui Peter 
Raynal va fi întotdeauna ca o rană supărătoare. 

Prânzul într-un mic restaurant din drum începu vesel; Peter 
părea hotărât să menţină conversaţia la un nivel amuzant și 
impersonal, comportându-se de parcă nimic nu s-ar fi întâmplat, 
ca şi când conversaţia lor din seara trecută n-avusese loc. Ea simţi 
că se înăbușă brusc și mâncarea din farfurie începu să i se pară fără 
gust. Îi era greu să înghită și cu un gest nervos împinse farfuria. 
Oare el voia să uite, își regreta impulsul și încerca astfel să-i spună 
că trebuia să uite propunerea lui nebunească? 

— Te-ai săturat, Kay? N-ai mâncat nimic. În vocea însotitorului 
ei exista îngrijorare. Să-ţi iau altceva? Ce-ai prefera? 

— Nu, mulțumesc. Nu prea mi-e foame, domnule. 

— Nu crezi c-ar trebui s-o laşi baltă cu „domnule”? zâmbi el 
ironic. O să sune foarte ciudat când vei fi soţia mea. 

Kay se simţi cuprinsă de un val de ușurare și în acel moment 
realiză fără nici un dubiu că dacă-l pierdea, nu-i mai rămânea 
nimic în viaţă. 

— Ce s-a întâmplat, Kay? Peter nu mai zâmbea și vocea îi părea 
neliniștită. Pari deprimată. Pentru o clipă își puse mâna peste a 
ei, în poală. Spune-mi... Aș prefera să știu adevărul acum, înainte 
de a merge mai departe. Ai unele regrete? 

— Nu, n-am, vorbi Kay cu hotărâre, dar cu buze uscate și lip- 
site de sânge. 

— Asta-i bine! Hai să fim mai veseli. Scoase o tabacheră... Ia o 
țigară și spune „Mulţumesc, Peter”. Trebuie să te obișnuiești! 
Ochii lui zâmbeau iarăși. 

— Mulţumesc... Peter. Kay vorbea ca un copil ascultător, dar 
zâmbetul lui era contagios și când luă ţigara, se trezi râzând. 
Sunt sigură că am să mai greşesc, dar mă voi obişnui cu timpul. 

Mașina o luă spre Chudleigh și din momentul în care casa 
apăru în vedere printre copacii din grădină, Kay fu învăluită într-o 
tăcere extatică. Era frumoasă, elegantă. Inima îi bătu și mai tare 
când casa apăru în toată splendoarea ei, iar Peter opri mașina pe 
aleea de pietriș. Nu era o casă mare, nu așa de mare cum i se 
păruse iniţial; arhitectura era severă, două niveluri cu un portic 
sprijinit pe două coloane deasupra intrării principale. Copacii 
care începeau să poarte culorile toamnei formau un fundal 
colorat în contrast cu albeaţa casei. O pajiște ca de catifea se 
întindea în faţă, apoi urma o mulțime de crizanteme ce se întin- 
deau până spre dealuri. Lui Kay casa i se păru o bijuterie așezată 
într-un decor perfect. 

— Îţi place? întrebă el, smulgând-o din visare. 

— Este perfectă! îi zâmbi ea. Nu pot descrie în cuvinte. Este 
cel mai frumos loc pe care l-am văzut vreodată! 

— Este la fel de frumos și înăuntru. Peter cobori din mașină și-i 
tinu portiera. Dar trebuie să vezi cu ochii tăi. 

El nu exagerase și când Kay se plimba prin camerele umbrite 
cu transperantele trase pe jumătate, se simţi cuprinsă de o 
bucurie nestăpânită. Era evident că fiecare detaliu fusese ales cu 
o grijă plină de dragoste, era într-adevăr cea mai elegantă casă pe 
care o văzuse vreodată. Își aminti de cel care plănuise această casă 
și nu-și văzuse speranţele realizate, visurile înfăptuite... Într-un 
impuls, se întoarse către însoțitorul ei. 

— Ai fost atât de legat de fratele tău, nu te doare să locuiești 
aici... știind cât trebuie să fi prețuit el, cât de mândru trebuie să 
fi fost...? Vocea ei se întrerupse. 

— Dimpotrivă, asta și-ar fi dorit el. Nevastă-sa nu era interesată 
de antichităţi, ca multe femei ea nu le înţelegea, și atâta timp cât 
avea confort — și presupun și mult lux — nu-i păsa. Puţini oameni 
au ochi pentru mobilă... dar vezi că fratele meu a sperat întot- 
deauna că într-o zi Christina îi va împărtăși dragostea pentru 
mobilă veche și lucrări de artă și i-ar face plăcere să știe că totul 
rămâne așa cum a dorit el. 

Kay se opri în faţa unui portret în ulei, din galeria de tablouri. 

— Presupun că-i un portret al tău... cu câţiva ani în urmă? 

— Nu, este al fratelui meu — eram gemeni, îţi amintești? Făcu 
o pauză. L-au dat jos după moartea sa, soţia lui nu putea 
suporta. L-am pus la loc — aici îi este locul. O luă pe Kay de braţ 
şi coborâră amândoi la parter. l-am spus menajerei să ne aducă 
ceai, hai să vedem dacă este gata. 

Draperiile fuseseră date la o parte în salon și ferestrele mari 
umpleau camera de lumină. Mobila de nuc și pereţii albi dădeau 
încăperii un aer de căldură, iar măsuţa de ceai trasă lângă foc 
accentua această atmosferă de bun-venit. 

Când menajera aduse ceaiul Kay rămase extaziată de fru- 
museţea serviciului de ceai și de strălucirea argintăriei. 

Punându-și ceașca pe marginea mesei, Peter scoase o servietă 
și din ea extrase o hârtie pe care i-o dădu lui Kay. 

— Cum ti se pare... și, apropo, nu-ţi ştiu măcar cel de al doilea 
nume de botez, dacă ai cumva unul? 

Surprinsă, Kay luă hârtia și inima-i bătu mai repede când citi 
rândurile... „prin licenţă specială, Peter Rupert Raynal, ultimul 
fiu supravieţuitor al... pentru Kay Somers...” 

— Mă gândeam c-ar fi mai bine să dăm un anunţ în The 
Thimes. Ar părea dubios dacă n-am face-o, vezi, eu am o familie 
mare și mulți prieteni... Se întrerupse ca jenat de tăcerea ei. 

— Sigur că da, înțeleg, rosti Kay care era atât de copleșită, 
încât abia își mai controla vocea. 

— ... Şi apropo, căută el adânc în buzunar. Uite! Scoase o 
cutiuță, cu gestul triumfător al unui scamator care scotea un 
iepure dintr-o pălărie. Am avut un pacient în Hatton Garden, căruia 
i-am făcut un operaţie mai dificilă, așa că mi-am permis să-l scol azi- 
dimineaţă. Încearcă, spuse el întinzându-i cutia. 

Kay deschise capacul, apoi rămase mută în faţa inelului cu un 
diamant perfect, ce stătea pe satenul alb. 

— Dar... dar este minunat! Cuvintele îi ţâșniră de pe buze în 
timp ce se uita la piatra elegantă, neîndrăznind s-o atingă. 

— Mai bine încearcă inelul... mărimea a fost pe ghicite, dar 
sunt sigur că poate fi modificat. În îngrijorarea lui era ceva 
copilăresc și aștepta ca ea să şi-l pună pe deget. Brusc, se ridică 
în picioare și se duse lângă ea. Lasă-mă pe mine să ţi-l pun, cred 
că așa-i corect! 

Luând mâna lui Kay în mâna lui lungă, sensibilă, îi puse inelul 
pe deget, apoi îi sărută ușor degetele. 

— Noroc, draga mea... întotdeauna. 

Când își ridică faţa, ochii săi îi întâlniră pe ai fetei și Kay fu 
surprinsă de intensitatea profundă a privirii lui. Asta o mișcă ciu- 
dat și râzând pentru a-și ascunde confuzia, își ridică mâna și lăsă 
lumina să scânteieze pe faţetele pietrei. 

— Este foarte frumos... și se potrivește! Se chinui ca să-și vină 
în fire. Și mulţumesc... pentru... pentru tot. 

— Să nu începi să-mi mulțumeșşti mie... niciodată. În vocea lui 
era o notă de autoritate. Ti-ai greşit omul. Tonul lui era sincer și, 
înainte de a putea fi chestionat de Kay el se întoarse la locul lui 
și râzând continuă discuţia de acolo de unde rămăsese... Acum, 
despre anunt... ai și alt nume? 

— Nu, n-am un al doilea nume de botez și nu-mi pasă nici de 
al tău — chiar trebuie să-l pui? 

— Presupun că nu, este îngrozitor, nu? De obicei mă semnez 
Peter R. Niciodată nu-l scriu integral. Luă hârtia de la Kay și 
şterse „Rupert”. 

— Cred că Rupert este un nume oribil pentru un copil. Bine 
Că ai tăi s-au gândit și l-au pus întâi pe Peter. 

— Chiar mă întrebam cum o să te fac să-mi ştii de frică. Am să 
te ameninţ că-l vom boteza pe primul nostru născut cu numele 
de Rupert. 

Un val de roșeaţă acoperi obrajii lui Kay și era ca și cum feri- 
cirea pe care-o cunoscuse în ultima oră fusese o utopie. Cu aceste 
vorbe, fără a gândi, Peter o forțase să revină la realitate. Buzele i se 
deschiseră, dar se părea că vorbele nu puteau să iasă. Amărăciunea 
ei era atât de evidentă încât el veni și se așeză pe canapea lângă ea, 
înconjurându-i mijlocul cu braţul și strângând-o lângă el. 

— Îmi pare rău, am vorbit fără să mă gândesc. Chiar dacă era 
confuză, Kay își dădu seama de intonaţia lui ciudată. Nu te 
necăji, Kay, glumeam... relaţia noastră va fi exact cum dorești tu. 
Niciodată nu te voi forța, doar o să sper că într-o zi o să ţii la 
mine... ba chiar o să mă iubești un pic. 

El îi trase capul pe umăr și începu să-i mângâie părul. 
Mișcarea blândă era liniștitoare și, fără să-și dea seama, ea-și puse 
mâna peste a lui, acolo unde stătea pe mijlocul ei, ca și cum ar 
fi vrut să rămână pe vecie înlănţuită de el. Cu faţa încă îngropată 
în umărul lui, Kay sopti înăbușit: 

— Nu... nu cred că înţelegi... știu că ai auzit ce i-am spus lui 
Janet, că m-aș mărita cu oricine. Credeam c-aș putea. Dar acum, 
că este pe cale de a se întâmpla, știu că nu voi fi în stare să trec 
prin asta... 

Ea-și luă capul de pe umărul lui. Se lăsă o tăcere apăsătoare 
şi când Peter vorbi din nou, vocea lui era răgușită. 

— Cred c-am înţeles. Simţi că nu poţi trece prin asta... și ai tot 
dreptul să te răzgândești. Îşi luă braţul de pe mijlocul ei și îl lăsă 
să cadă încet pe spătarul canapelei. 

— Nu... nu-i vorba de asta! Kay își ridică faţa spre a lui și-l 
apucă de reverul hainei. Trupul ei subţire tremura de frica cuvin- 
telor pe care urma să le rostească. Credeam că voi fi prea mândră 
ca să recunosc asta... vreodată. Vocea i se frânse într-un suspin. 
Mi-am dat seama cât de mult ţin la tine. Am știut adevărul din 
această dimineață când Janet m-a sfătuit să-ţi scriu ca să-mi retrag 
promisiunea... N-am vrut niciodată să ştii... credeam chiar că-i 
mai bine să nu afli... Ti-aș fi făcut un cămin și aș fi avut grijă de 
Chris, ceea ce părea că este tot ce ceri tu de la mine. Întotdeauna 
am tinut la tine, dar mândria m-a făcut să mă comport cu tine 
aşa cum am făcut-o. Știu acum ca a fost o formă de protecţie pen- 
tru a-mi ascunde sentimentele reale, nu numai faţă de tine și 
chiar față de mine însămi! O lacrimă îi apăru printre gene. Acum 
cred că mă dispreţuieşti... Își îngropă fața în mâini și se retrase 
de lângă el. 

— Kay... Kay dragă. Vocea lui Peter era încărcată de o emotie 
înăbușită, când o cuprinse iar cu braţul și înlăturându-i mâinile 
de pe faţă o privi cu tandreţe. M-ai făcut mai fericit decât cre- 
deam vreodată să fiu, şi eu te iubesc foarte mult, dar nu 
îndrăzneam Să-ţi spun. Speram doar că într-o zi... când ne-am fi 
cunoscut mai bine, mi-ar fi fost mai ușor să-ţi mărturisesc, dar 
totuși mi-era frică, mi-era teamă că o astfel de declaraţie te-ar 
îndepărta de mine. 

Luând o batistă din buzunar, îi șterse lacrimile lui Kay cu o 
mișcare ușoară și un zâmbet fugar îi apăru pe buze când 
continuă: 

— Am ştiut cât de mult tineam la tine când mi-ai spus că ai 
anulat căsătoria cu Aldon. Când am ajuns să-mi analizez 
propriile sentimente, draga mea, am descoperit că trebuie să te 
fi iubit cu mult timp în urmă, căci altfel nu ţi-a fi tolerat ati- 
tudinea dură cu atâta calm! O sărută pe frunte. 

— Chiar vorbeşti sincer? În ochii lui Kay apăru o sclipire de 
fericire adevărată, în ciuda lacrimilor care-i tremurau pe gene. 

— Tu ce crezi? 

Kay nu putu răspunde chiar dacă ar fi vrut, fiindcă Peter îi 
zdrobi buzele cu ale lui și trupurile lor erau atât de apropiate 
încât inimile băteau la unison. Încet, cu retinere, el îi dădu dru- 
mul și o privi de parcă o vedea pentru prima oară... 

— Draga mea, te iubesc atât de mult! Vocea lui vibra de 
emoție. Când mă gândesc ce de timp am pierdut... Zâmbi iar. Şi 
totul din cauza acelei aroganţe ale tale! 

— Peter Rupert, dacă încerci să pornești o ceartă... 

Kay n-apucă să-și termine ameninţarea, pentru că încă o dată 
fu cuprinsă de brațele lui Peter care îi luă gura cu pasiune. 


Capitolul 12 


Kay mai îndreptă ici și colo câte o floare dintr-un vas pe care 
tocmai îl aranja și se dădu înapoi să admire efectul. Era perfect, 
hotări ea, dar ce flori ar arăta altfel într-un asemenea decor de 
vis? 

Îşi şterse mâinile pe șorțul elegant cu volane și se așeză pe 
marginea unui fotoliu, uitându-se în jur. Locuia la Chudleigh de 
o săptămână întreagă acum, dar simţea că nu s-ar putea sătura 
niciodată de frumuseţea lui. Putea dura o astfel de fericire? Când 
își puse întrebarea știa deja răspunsul; nimic nu mai putea inter- 
veni între ea și Peter. Dragostea și dorința lor înăbușită atâta 
timp, acum se împlinise şi avea rădăcini adânci. Uneori lui Kay i 
se părea ireală această fericire și se trezea noaptea întinzând o 
mână să-l atingă pe Peter culcat lângă ea, apoi, liniștită, adormea 
la loc. Uneori în timpul zilei, ca acum, închidea ochii pentru 
bucuria de a-i deschide și a observa frumuseţea din jur. 

Totul se întâmplase atât de repede încât de multe ori lui Kay 
nu-i venea să creadă. Doar cu o săptămână în urmă își căuta o 

slujbă și viitorul i se întindea în față deprimant și monoton. Încă 
se întreba cum de meritase atâta fericire. Plecarea ei de la spital 
trecuse neobservată şi ea fusese recunoscătoare pentru acest 
lucru; toate urările îi fuseseră făcute când plecase cu săptămâni 
în urmă pentru presupusa căsătorie cu Robin. Dar Janet și 
Martin fuseseră puși în temă și au fost singurii membrii ai per- 
sonalului prezenţi la căsătoria ei cu Peter. Ceremonia avusese 
loc la o biserică din Staunford, așa cum sperase ea întotdeauna, 
și în afara mamei ei și Christine, Penny și Robin, Janet și Martin 
fuseseră puţini invitaţi și veniseră şi acei oameni din sat care 
auziseră despre o nuntă și nu voiau să lipsească de la un astfel 
de eveniment. 

Ea și Peter plecaseră de la biserica din Staunford în Sussex, 
pentru un scurt weekend de miere și Peter nu trebuise să se 
scuze față de Kay; ea înţelegea și știa că obligaţiile lui nu-i per- 
miteau un concediu mai lung. Dar nu conta, nimic nu-i putea 
aduce mai multă fericire, ca aceste câteva zile și era aproape 
satisfăcută să se întoarcă la viitoarea sa casă. Era doritoare să 
preia frâiele casei. Este adevărat că Peter urma să fie toată ziua în 
oraş, dar ea va avea plăcerea să-i aştepte întoarcerea în fiecare 
seară și Christine îi va ţine companie în timpul zilei. 

Și fericirea Christinei era contagioasă, iar râsul ei vesel și 
ochii strălucitori o recompensau pe Kay, în timp ce devotamen- 
tul ei copilăresc îi încălzea inima. 

Kay tresări când auzi soneria. Își scoase şorțul în grabă și 
deschise ușa. Era poștașul care-i înmână o scrisoare. „Doamna 
Peter Raynal”. Brusc, râse încet. Era pentru ea, bineînţeles, și era 
prima oară când își vedea noul nume scris. 

— A fost un vizitator? strigă Christine, de undeva de la etaj. 

— Nu, scumpo, o scrisoare. Kay o desfăcu pe când vorbea. La 
început nu mi-am dat seama că-i pentru mine... nu vii jos? 

— Este emoţionant să primești scrisori, nu-i așa? Eu le 
ador. 

— Este de la Penny... vorbi Kay absorbită de conţinut. Așteaptă 
o clipă să-ţi spun despre ce este vorba. Termină de citit 
scrisoarea și se întoarse spre Christine. Este o invitaţie la nunta 
lor... ea și Robin se căsătoresc luna viitoare. 

Kay râse de încântarea Christinei şi desfăcând din nou 
scrisoarea parcurse iarăși rândurile. Penny scrisese doar două 
rânduri despre eveniment, iar în rest se referea la o operaţie 
complicată pe care domnul Morgan o făcuse scroafei lor. Kay 
zâmbi la propriile ei gânduri. Ce minunată era această uniune a 
doi oameni care însemnau atât de mult pentru ea. Penny nu se 
va schimba niciodată, nu va putea, dar această lipsă de interes 
față de conveniente făcea parte din farmecul ei. Lui Kay îi veni să 
râdă când citi postscriptum-ul. "N-am timp de pierdut cu hainele 
aşa că ai putea să-mi împrumuţi rochia aceea albastră a ta și 
pălăria, pentru cununia mea? 

— Alte noutăţi de la fermă? insistă Christine. 

Întrebarea o trezi pe Kay din reverie. 

— O s-o citim împreună mai târziu, dar acum trebuie să mă 
pregătesc, îţi amintești că unchiul tău a zis că poate-i aduce pe 
Janet și Martin la noi în acest weekend? 

— Da, sigur. Mă prăpădesc după musafiri! 

— Trebuie să le oferim un weekend drăguţ pentru că este 
ultimul pe care îl vor petrece împreună, pentru un timp. Vezi, 

ei se vor căsători, dar doctorul Greig pleacă de la St. Jude's și 
merge în Scoţia; când va găsi o casă acolo, o să se ducă și 
Janet. 

Christine își luă locul obişnuit pe un scăunel de la picioarele 
lui Kay. 

— Altă nuntă! Ce frumos, și apoi vor trăi fericiţi ca tine cu 
unchiul? 

— Așa sper, dragă, oftă Kay mulțumită și mângâie părul blond 
al fetiţei. Nu cred c-ar putea fi mai fericiţi ca noi. 

— Într-o zi aş vrea să mă mărit cu cineva ca unchiul, cred că 
este un soţ foarte drăguţ. 

— Este, într-adevăr. Dar nu cred că trebuie să-ţi faci griji de pe 
acum. Ai în faţă şcoala, domnişoară! 

— Dar nu la internat? Christine se suci în loc pentru a se uita 
la Kay. 

— Bineînţeles că nu. Acum fac aranjamente; există o școală la 
o milă distanţă de noi și te voi duce acolo în fiecare zi cu mașina, 
așa că vei locui aici tot timpul. 

— Eşti un înger! Asta-i tot ce mi-am dorit întotdeauna! 

La puţini le era dat să aibă tot ce-și doreau, dar Kay se întrebă 
în acel moment dacă Christine nu era ecoul propriilor ei gân- 
duri. Ea avea tot ce-și dorea și tot ce visase vreodată. Se ridică în 
picioare. 

— Mă duc să fac o ultimă inspecţie. Unchiul tău și musafirii 
noștri vin cam într-o oră. 

Totul era gata și în ordine, iar Kay se schimbase într-o rochie 
gri, mulată, care era una dintre preferatele lui Peter, când auzi 
roțile mașinii lui scârțâind pe pietriș. Deschizând larg ușa, se 
aşeză sub portic gata să-l întâmpine. 

— Draga mea! EI o trase ușor către sine și o sărută, apoi o 
îndepărtă puţin. Lasă-mă să mă uit la tine! Drăguţă ca întot- 
deauna, o complimentă el. O duse din nou către mașină. Am uitat 
de oaspeţii noștri. I-am adus pe Janet și Greig cu mine, iată-i! 

Kay îi salută pe Janet și Martin cu plăcere evidentă. 

— Intraţi. Sunt atât de bucuroasă c-aţi reușit să veniţi! 

— Martin n-a ştiut până în ultimul moment dacă este liber... 
Janet se întrerupse brusc în timp ce o urma pe Kay în casă. Oh, 
Kay, ce loc încântător! exclamă la vederea holului lambrisat și 
a scării interioare. Este... absolut perfect! Se întoarse spre 
Martin care era în spatele lor. Martin, este superb, și chiar așa 
și trebuie; știu că pare prostesc, începu ea să explice stângaci, 
dar este genul de loc care ţi se potrivește, Kay. Simt că este 
decorul pe care mi l-am imaginat întotdeauna c-ar trebui să-ţi 
aparțină. 

Și Martin părea adânc impresionat, iar când intrară în salon, 
el se opri să privească mai bine proporţiile acestei încăperi fru- 
moase. 

— Ce părere aveţi de o băutură înainte de a urca în camere? 
întrebă Peter, traversând camera. 

— Şi dacă doriţi o baie înainte de cină, este și apă fierbinte. 

— Vai Kay dragă! spuse Janet. Dacă mai spui ceva începe să mi 
se facă dor de confortul căminului asistentelor de la Saint Jude's, 
glumi ea. 

Toţi râseră de remarca ei și Martin o luă de umeri cu 
tandrete. 

— N-o să mai stai mult acolo, iubito. 

— Cât mai durează până publicați anunţurile de căsătorie? se 
interesă Peter servindu-i cu câte un pahar de sherry. 

— Cred că nu mult. Martin se uită în jos la căpșorul buclat al 
logodnicei sale. I-am pus pe toți prietenii mei să se intereseze și 
deja am auzit de o căsuţă... 

— Martin, nu mi-ai spus! îi reproșă Janet. 

— O să-ţi spună şi mai puţin după ce se însoară cu tine, o 
tachină Peter și venind lângă Kay o cuprinse de umeri. Nu-i așa, 
draga mea? 

— Aşa-i, răspunse prompt Kay, râsul negându-i vorbele. 

— Ce părere aveţi de un toast? Martin își ridică paharul. 
Pentru Kay și soțul ei... și pentru noi, să fim fericiți. 

Când băură, ochii lui Kay îi întâlniră pe ai lui Peter și în 
această scurtă privire ea văzu că și el simţea la fel ca ea, că 
împreună descoperiseră o împlinire ce depășea speranţele și 
visurile lor. 

